Malaysia Vetarance Mubaaraatha Valencia Furaifi\nމެލޭޝިޔާގެ ވެޓަރަންސް މުބާރާތަށް ވެލެންސިއާ ފުރައިފި\nމުބާރާތުގައި ބައިވެރިވާ ވެލެންސިއާގެ ބައެއް ކުޅުންތެރިން ގްރޫޕް ފޮޓޯއަކަށް ހުއްޓިގެން: މުބާރާތުގެ ދެ ގެކެޓަގަރީ ގައި ވެސް ވެލެންއިސިއާ ބައިވެރިވާނެ. \_\nކުރިއަށް އޮތް ހަފުތާ ބަންދުގައި މެލޭޝިޔާގައި ބާއްވާ ވެޓަރަންސް ފުޓްބޯޅަ މުބާރާތުގައި ބައިވެރިވުމަށް ވެލެންސިއާ ވެޓަރަންސް ޓީމު މިރޭ ފުރައިފި އެވެ.\nދެ ދުވަހުގެ މުއްދަތަށް ޖުމުލަ 52 ގައުމަކުން ވާދަކުރާ މި މުބާރާތުގެ ދެ ކެޓަގަރީގައި ވެސް ވެލެންސިއާ ބައިވެރިވެ އެވެ. އެއީ ވެޓަރަންސް ކެޓަގަރީ އާއި 50 އަހަރުން މަތީގެ ކުޅުންތެރިންނަށް ބާއްވާ މާސްޓާސް ވެޓަރަންސް ކެޓަގަރީ އެވެ.\nމި މުބާރާތުގައި ބައިވެރިވާ ވެލެންސިއާ ޓީމުގައި ގިނައިން ތިބީ ކުރިން އެ ޓީމަށް ކުޅެފައިވާ ކުރީގެ ކުޅުންތެރިންނެވެ. އޭގެ ތެރޭގައި ކުރީގެ ކެޕްޓަނުން ކަމަށްވާ މޫސާ މަނިކު (ކުޑަމޫސަ) އާއި އައްސަދު އަބުދުލްގަނީ އާއި މުހައްމަދު ޖަމީލް (ޖަމްބެ) އާއި އަލީ ރަޝީދު (ސިލާޗީ) އާއި މުހައްމަދު ހަލީމް (ޖަޑާ) ހިމެނެ އެވެ. މީގެ އިތުރުން ޓީސީގެ ކޯޗު މުހައްމަދު ނިޒާމް (ނިޒާމްބެ) އާއި މުހުތާރު ނަސީރު (ޓޫކިލޯ) އާއި އިސްމާއީލް އަނިލް އާއި ކީޕަރު އަސްލަމް އަބުދުއްރަހީމް އާއި ކީޕަރު އަހުމަދު ސަމީރާއި މުހައްމަދު އިބްރާހީމް (ދޮންބެ) އާއި އަބުދުﷲ އާމިރާއި ހީނާ އަހުމަދު ސަލީމަކީ ވެސް ވެލެންސިއާގެ ކުރީގެ ކުޅުންތެރިންނެވެ.\nވެލެންސިއާގެ ކުރީގެ ކެޕްޓަން އައްސަދު (ކ) އާއި އަންދަރޭ (ވ) ޕްރެކްޓިހުގައި: އަންދަރޭ މިހާތަނަށް ކުޅެފައިވަނީ ނިއު އަށް އެކަނި.\nވެލެންސިއާ އަށް ނުކުޅޭ ކުޅުންތެރިންގެ ތެރެއިން މި ފަހަރު ޓީމާއެކު ދިޔަ އެންމެ މަޝްހޫރު ދެ ކުޅުންތެރިންނަކީ ނިއު ރޭޑިއަންޓާއި ގައުމީ ޓީމުގެ ކުރީގެ ދެ ކެޕްޓަނުން ކަމަށްވާ މުހައްމަދު ކަލީމް އާއި އިބްރާހީމް ރަޝީދު (އަންދަރޭ) އެވެ.\nމީގެ އިތުރުން ވިކްޓަރީގެ ކުރީގެ ކޯޗު އަހުމަދު ނާޝިދު އާއި ނިއު އަށް ކުޅުނު އަހުމަދު އިރުފާނާއި އަބުދުއްރައްޒާގު އާއި ފުރަތަމަ ޑިވިޝަނުގެ ގިނަ ޓީމުތަކަކުން ފެނުނު އިސްމާއީލް މުހައްމަދާއި ވިކްޓަރީ އާއި ގައުމީ ޓީމުގެ ކުރީގެ މިޑްފީލްޑަރު އިސްމާއީލް މުހައްމަދު (އިއްސެ) ވެސް މި ޓީމުގައި ހިމެނެ އެވެ.\nވެލެންސިއާގެ މާސްޓާސް ޓީމުގެ ކުޅުންތެރިންނާއި އޮފިޝަލުން.\nމި ޓީމު ހިންގުމުގައި އެންމެ އިސްކޮށް އުޅުއްވަނީ ވެލެންސިއާގެ ކުރީގެ ފޯވަޑް އަހުމަދު ޝަރީފް (މާޑޭ) އެވެ. އޭނާގެ އިތުރުން ނިއުގެ ކުރީގެ މަސްއޫލުވެރިޔާ ހަސަން މަނިކާއި ކޯޗު އިބްރާހީމް ނޫރައްދީން ވެސް އިސްދައުރެއް އަދާކުރައްވަ އެވެ.\nމާލެއިން ފުރުމުގެ ކުރިން އަބުދުﷲ އާމިރު ބުނީ އެހެން އަހަރުތަކާ ހިލާފަށް މި ފަހަރު ވެލެންސިއާ މުބާރާތަށް މިދަނީ ވަރަށް ދުރާލައި ފަރިތަކޮށްގެން ކަމަށެވެ. މިހެންވެ މި ފަހަރުގެ މުބާރާތަކީ ކުރީ އަހަރުތަކަށްވުރެ ރަނގަޅު ކާމިޔާބީ އެއް ލިބޭނެ މުބާރާތަކަށްވާނެ ކަމުގެ އުއްމީދު ބޮޑު ކަމަށެވެ.


ދ.އަތޮޅު ކައުންސިލް (މީދޫ ދާއިރާ)ގެ ބަައި-އިލެކްޝަނުގެ ރަސްމީ ނަތީޖާ\nއަތޮޅު ކައުންސިލް (މީދޫ ދާއިރާ) އިން ހުސްވެފައިވާ ގޮނޑިއަށް މެންބަރަކު އިންތިޚާބުކުރުމަށްޓަކައި، 2015 މާރިޗު 21 ވީ ހޮނިހިރު ދުވަހު ބޭއްވި، ދ.އަތޮޅު ކައުންސިލު (މީދޫ ދާއިރާ)ގެ ބައި-އިލެކްޝަންގެ ރަސްމީ ނަތީޖާ މިދަންނަވަނީއެވެ.\nސޯސަންގެ، ދ. މީދޫ\nމަތިވަރު، ދ. ބަނޑިދޫ\nވޯޓު ދިނުމުގެޙައްޤު ލިބިފައިވާ މީހުންގެ އަދަދު\nވީމާ، ދ. އަތޮޅު ކައުންސިލް (މީދޫ ދާއިރާ) އިން ހުސްވެފައިވާ ގޮނޑިއަށް، މޯލްޑިވްސް ޑިވެލޮޕްމެންޓް އެލައެންސްގެ ފަރާތުން ކުރިމަތިލި، ދ. ބަނޑިދޫ، މަތިވަރު، މުޙައްމަދު މަމްދޫޙް، އިންތިޚާބުވެއްޖެކަން ޢާންމުކޮށް އެންގުމަށްޓަކައި އިޢުލާންކުރަމެވެ.


މިއީ އާދައިގެ މައްސަލައެއް ނޫން، ފަރުވާ ކުޑަކޮށްނުލާ!\nފުރަގަސްފަރާތުގައި އިތުރު މަސްކޮޅެއް އިންނަނަމަ ޕައިލްސް ކަމަށް ވެދާނެ\nޕައިލްސް ގެ ސަބަބުން ފުރަގަސް ފަރާތުން ލޭ އާދޭ\n15 ޖެނުއަރީ 2017 | އާދީއްތަ 01:15\nޕައިލްސް ގެ ސަބަބުން ފުރަގަސްފަރާތުން ލޭ އާދޭ\nހެމަރޮއިޑްސް ނުވަތަ ޕައިލްސްއަކީ ފުރަގަސްފަރާތުގެ ވަށައިގެން ދުޅަވެފައި ހުންނަ ހުރުމަށް ކިޔާ ނަމެކެވެ. ޕައިލްސްގެ ޢަލާމާތްތައް ބައެއް ފަހަރު ވަރަށް މަދުން ނުވަތަ ވަގުތީ ގޮތަކަށްވެސް ފެނިދާނެއެވެ. ބައެއް ފަހަރު އެއްވެސް ފަރުވާއެއް ނުދިނަސް ބައެއް މީހުންގެ ޕައިލްސް އުފެދުމަށްފަހު ރަނގަޅުވެއެވެ. އެހެން ނަމަވެސް، ޕައިލްސްގެ ސަބަބުން ބައެއް ފަހަރު ތަފާތު އުނދަގޫތައް ތަޙައްމަލުކުރަންޖެހެ އެވެ.\nޕައިލްސް އަކީ ފުރަގަސް ފަރާތު ބޭރުގައި ނުވަތަ އެތެރޭގައިވެސް އުފެދިދާނެ އެއްޗަކަށް ވީއިރު، "އޭނަލް ކެނަލް" ގައިވެސް އުފެދިދާނެއެވެ. "އޭނަލް ކެނަލް" އަކީ ބޮޑުކަމުދާ ތަކެތި ބޭރުކުރުމަށް ފުރަގަސް ފަރާތުގައި ހުންނަ ދޮރެކެވެ. "އޭނަލް ކެނެލް" ގުޅިފައިވަނީ ބޮޑު ގޮހޮރު (ލާޖް އިންޓެސްޓައިން) އާއެވެ.\n"އޭނަލް ކެނަލް" ގެ ވަށައިގެން އެތަކެއް ލޭ ނާރުތަކެއް ހުންނައިރު، މި ނާރުތައް ބައެއް ފަހަރު ފުޅާވެ، އާދަޔާ ޚިލާފަށް ގިނައިން ލެއާއެކު ފުފިފައި ހުރެއެވެ. ފުފިފައި ހުންނަ ލޭ ނާރުތަކާއި އޭގެ މަތީގައި ހުންނަ ޓިޝޫތަކުގެ ފަށަލަ ބައެއް ފަހަރު ދުޅަވެ، ޕައިލްސްއަށް މަގުފަހިވެއެވެ.\nމި ބައްޔަށް މަގުފަހިވާ އަސްލު ސަބަބެއް އަދި ހޯދިފައި ނެތެވެ. ސިއްޚީ މާހިރުން ލަފާކުރާ ގޮތުގައި ޕައިލްސް އުފެދެނީ ފުރަގަސްފަރާތަށް ލާންޖެހޭ ވަރަށްވުރެ ބޮޑަށް ބާރުލުމުގެ ސަބަބުން ލޭނާރުތައް ފުއްޕާތީއެވެ.\nދިރާސާތަކުން ދައްކާ ގޮތުގައި އިނގިރޭސިވިލާތުގެ އާބާދީގެ ދެބައިކުޅަ އެއްބައި މީހުންނަކީ ދިރިއުޅުމުގެ ކޮންމެވެސް ހިސާބެއްގައި ޕައިލްސް އުފެދިގެން އެކަމާއި ކުރިމަތިލާފައިވާ މީހުންނެވެ.\nޕައިލްސްއަށް މަގުފަހިވާ ކަމަށް ޞިއްޚީ މާހިރުން ލަފާކޮށްފައިވާ ބައެއް ކަންތައްތަކުގެ ތެރޭގައި "ކޮންސްޓިޕޭޝަން" ނުވަތަ ބަނޑުހަރުވުން، މާބަނޑުވުން އަދި އުމުރުން ދުވަސްވުން ހިމެނެއެވެ.\nޕައިލްސްގެ ސަބަބުން މައިގަނޑު ގޮތެއްގައި ފެންނާނެ ޢަލާމާތަކީ ފުރަގަސްފަރާތުން ލޭއައުމެވެ. ބޮޑުކަމުދާ ވަގުތު ފުރަގަސްފަރާތުން ލޭ އައިސް ފުރަގަސް ފަރާތުގައި ރިއްސާ ނަމަ ޕައިލްސް ކަމުގައި ވެދާނެއެވެ. ބައެއް މީހުންނަށް އެފަދަ އެއްވެސް ޢަލާމާތެއް ނުފެނިވެސް ޕައިލްސް އުފެދިފައި ހުރެދާނެއެވެ.\nބައެއް ފަހަރު އުފެދިފައި ހުންނަ ޕައިލްސް ފުރަގަސް ފަރާތު ބޭރުގައި ވަކިން އިންނަ މަސްކޮޅެއްގެ ގޮތުގައި އިނދެދާނެއެވެ. އެ މަސްކޮޅު ބައެއް ފަހަރު އެތެރޭގައި ހުރެފައި، ބޮޑުކަމު ގޮސް ނިމޭއިރު ބޭރުވެފައި އިނދެދާނެއެވެ.\nކުޑަ ޕައިލްސް އުފެދިފައި ހުރެއްޖެ ނަމަ ތަދު އިޙުސާސް ނުކުރެވުނު ނަމަވެސް، ބޮޑެތި ޕައިލްސް އުފެދިފައި ހުންނަ މީހެއްގެ ފުރަގަސްފަރާތުގައި ރިއްސުމުގެ އިތުރުން ފުރަގަސް ފަރާތުން ލޭ ނުވަތަ ދޮސް އަންނާނެއެވެ. އަދި އޭގެ އިތުރަށް އެސަރަޙައްދު ކަހައި، އިށީނދެ އިންނަން އުނދަގޫވެސް ވެދާނެއެވެ. ޢާއްމު ގޮތެއްގައި ޕައިލްސް ތަޙައްމަލު ކުރަމުންދާ މީހަކަށް ބޮޑު ކަމު ދިއުމަށްފަހު ވެސް އަދި ދާންޖެހޭ ފަދަ އިޙުސާސެއް ކުރެވޭނެއެވެ.\nފުރަގަސްފަރާތުގައި މައްސަލައެއް ކުރިމަތިވެ، ދަތިތަކެއް ދިމާވާނަމަ އެންމެ ބުއްދިވެރީ ވަގުތުން ޑޮކްޓަރަކަށް ދައްކާ ލަފާ ހޯދުމެވެ. މިކަމުން ރައްކާތެރިވުމަށް އޮތް ހަމަ އެކަނި ޙައްލަކީ ކޮންސްޓިޕޭޝަންއިން ރައްކާތެރިވުން ނުވަތަ ބަނޑު ހަރުވުމުން ދުރުހެލިވުމުގެ ގޮތުން ކުރެވިދާނެ ކަންތައްތައް ކުރުމެވެ. އެގޮތުން ގިނައިން ފައިބަރުގެ ބާވަތްތައް ބޭނުންކޮށް، ދިޔާ ތަކެތި ބޭނުން ކުރުމަކީ ބަނޑު ހަރުވުމުން ދުރުކޮށްދޭނެ ކަންތައްތަކެވެ. ބައެއް ޞިއްޚީ މާހިރުން ލަފާ ދެއްވާ ގޮތުގައި ބަނޑު ހަރުވުމަށް މަގުފަހިވާ މާއްދާތައް އެކުލެވޭ ޕެއިންކިލާ ފަދަ ތަކެތި ބޭނުން ނުކުރުމާއި ފާޚާނާއަށް ދާންޖެހޭ ހެން ހީވާ އިރަށް ފާޚާނާއަށް ދިއުން އެއީ އެދެވިގެންވާ ކަންތައްތަކެވެ.


އެސްޓިއޯ އިން ތެލުގެ އަގު ބޮޑުތަނުން ހެޔޮކޮށްފި\nޕެޓްރޯލް ޝެޑަކުން ބަޔަކު ތެޔޮ އަޅަނީ: ރާއްޖޭގައި ތެލުގެ އަގު ވަނީ ހެޔޮކޮށްފައި -- އަހުމަދު އަޝްހާދު | އަވަސް\nދުނިޔޭގެ ބާޒާރުގައި ތެލުގެ އަގު ހެޔޮ ވެފައިވުމާއެކު، އެސްޓީއޯއިން ރާއްޖޭގައި ވިއްކާ ތެލުގެ އަގު ބޮޑު ތަނުން ހެޔޮށްފި އެވެ.\nސަރުކާރުގެ މައި ކުންފުނި އެސްޓީއޯ އިން މި މަހު ދެވަނަ ފަހަރަށް ތެލުގެ އަގަށް ގެނައި ބަދަލާއެކު، ޑީސަލް ލީޓަރަކުން 1.68ރ. އަދި ޕެޓްރޯލް ލީޓަ ރަކުން 1.53ރ. ވަނީ ހެޔޮ ކޮށްފަ އެވެ.\nމި ބަދަލުގެ ސަބަބުން ޑީސަލް ލީޓަރެއް މިހާރު ވިއްކާނީ 8.71ރ. އަށެވެ. އަދި ޕެޓްރޯލް ލީޓަރެއް ވިއްކާ އަގަކީ 8.07ރ. އެވެ. މިއީ ރާއްޖޭގެ ބާޒާރުގައި ތެލުގެ އަގު މި ފަހުގެ ތާރީހުގައި އެންމެ ބޮޑަށް ދަށަށް ދިޔަ ފަހަރެވެ.\nއެސްޓީއޯ އިން ރާއްޖޭގައި ތެލުގެ އަގު އެންމެ ފަހުން ހެޔޮ ކޮށްފައި ވަނީ މި މަހުގެ 13 ވަނަ ދުވަހު އެވެ. އެ ދުވަހު ގެނައި ބަދަލުގައި ޑީސަލް ލިޓަރަކުން 0.50ލ. އަދި ޕެޓްރޯލް ލީޓަރަކުން 0.53ލ. ހެޔޮ ކުރި އެވެ.\nކޮރޯނާ ވައިރަހުގެ ސަބަބުން ދުނިޔޭގެ އެކި ގައުމުތަކަށް ދަތުރުކުރާ މީހުން މަދުވެ، ދަތުރުކުރާ މީހުންގެ އަދަދު ވަނީ މަދުވެފަ އެވެ. މީގެ ސަބަބުން ތެލަށް އޮތް ޑިމާންޑް ދަށްވެ، ދުނިޔޭގެ ބާޒާރުގައި ސާފު ނުކުރާ ތެޔޮ ފީފާއެއްގެ އަގު ވަނީ 30 ޑޮލަަރަށް ވެއްޓިފަ އެވެ.\nއެސްޓީއޯ ތެލުގެ އަގު އިގްތިސޯދު + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


އަތޮޅު ކައުންސިލް ވޮލީ މުބާރާތުގެ ގަވާއިދުގެ މައްސަލަ ކޯޓަށްMikal News\nއަތޮޅު ކައުންސިލް ވޮލީ މުބާރާތުގެ ގަވާއިދުގެ މައްސަލަ ކޯޓަށް\n8 އޮކްޓޯބަރ 2015, 11:52 |\nފުވައްމުލަކު އަތޮޅު ކައުންސިލުން އިންތިޒާމްކޮށްގެން ބާއްވާ “ފްރީގައިޒް ވޮލީ ބޯލް” މުބާރާތުގެ ގަވާއިދުގައި މައްސަލަތަކެއް ހުރިކަމަށްބުނެ މުބާރާތުގައި ބައިވެރިވި ޓީމަކުން ކޯޓަށް މައްސަލަ ހުށަހަޅައިފިއެވެ.\nފުވައްމުލަކު މެޖިސްޓްރޭޓް ކޯޓް އިން މިއަދު ވިދާޅުވީ އަތޮޅު ކައުންސިލްގެ ވޮލީ މުބާރާތުގެ ގަވާއިދުގައި ފުށުއެރުންތަކެއް ހުރުމުގެ ސަބަބުން އެކޯޓަށް މައްސަލައެއް ހުށަހަޅާފައިވާ ކަމަށާއި އަދި އެމައްސަލަ އެކޯޓުން ބަލައިގެންފައިވާ ކަމަށެވެ.\nމިކަލް ނޫހަށް އެގިފައިވާ ގޮތުގައި އިއްޔެ ފުވައްމުލަކު މެޖިސްޓްރޭޓް ކޯޓަށް މައްސަލަ ހުށަހަޅާފައިވަނީ މިސްކިތްމަގު ޓީމުންނެވެ. އެޓީމުން މިމައްސަލަ ކޯޓަށް ހުށަހަޅާފައިވަނީ މުބާރާތުގެ ގަވާއިދުގައި ރަށުން ބޭރު ކުޅުންތެރިން މާނަ ކުރުމުގައި ފުށުއެރުންތަކެއް ހުރުމުގެ ސަބަބުން ކަމަށެވެ. އެގޮތުން މުބާރާތުގެ ގަވާއިދުގައި ބުނެފައިވާ ގޮތާއި ލާމަރުކަޒީ ގާނޫނުގައި ފުވައްމުލަކު އަވަށްތައް މާނަ ކޮށްފައިވާ ގޮތާއި ހިލާފްވުންތަކެއް އުފެދޭތީ އެމައްސަލަ ހައްލުކުރުމަށް ކޯޓަށް ހުށަހެޅީކަމަށް އެގިފައިވެއެވެ. އަދި އެޓީމުން ކޯޓްގައި އެދިފައިވަނީ މައްސަލަ ބަލާ ނިމެންދެން މުބާރާތް ނުފެއްޓުމަށް ކޯޓުން ވަގުތީ އަމުރެއްވެސް ނެރެދިނުމަށެވެ.\nމިމައްސަލައާއި ގުޅިގެން މުބާރާތުގައި ބައިވެރިވާ ހަ ޓީމުގެ ތެރެއިން ގިނަ ޓީމްތައް މިމައްސަލާގައި ތަދައްހުލްވެފައިވެއެވެ. މިމައްސަލަ ކުރިއަށް ގެންދާނެ ތާރީހެއް ފުވައްމުލަކު މެޖިސްޓްރޭޓް ކޯޓުން އަދި ކަނޑައަޅާފައެއް ނުވެއެވެ.\nމިއީ ފުވައްމުލަކުގައި ކުޅިވަރު މުބާރާތެއްގެ ގަވާއިދުގެ މައްސަލައެއްގައި ކޯޓަށް މައްސަލައެއް ހުށަހެޅި ފުރަތަމަ ފަހަރެވެ.


Midhiya Mahu Ekanives Kudakudhinnah Kuraa Aniyaage 105 Massalaeh މިދިޔަ މަހު އެކަނިވެސް ކުޑަކުދިންނަށް ކުރާ އަނިޔާގެ 105 މައްސަލައެއް – Huvadhoo News Midhiya Mahu Ekanives Kudakudhinnah Kuraa Aniyaage 105 Massalaeh Huvadhoo News\nމިދިޔަ މަހު އެކަނިވެސް ކުޑަކުދިންނަށް ކުރާ އަނިޔާގެ 105 މައްސަލައެއް\nކުޑަކުދިންނަށް ކުރާ އަނިޔާއާއި ދެކޮޅަށް ބޭއްވި އެއްވުމެއް - ފޮޓޯ: މިހާރު\nމިދިޔަ ޖެނުއަރީ މަހު އެކަނިވެސް، ކުޑަކުދިންނަށް ކުރާ އަނިޔާގެ 105 މައްސަލައެއް ހުށަހަޅާފައިވާކަމަށް މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއިން ހާމަކުރައްވައިފިއެވެ.\nޖެންޑަރ މިނިސްޓްރީގެ ތަފާސްހިސާބުތައް ދައްކާގޮތުން މިދިޔަ ޑިސެމްބަރު މަހު ކުޑަކުދިންނަށް ކުރި އެކި ބާވަތުގެ އަނިޔާގެ 104 މައްސަލައެއް އެ މިނިސްޓްރީއަށް ހުށަހަޅާފައިވެއެވެ. ޖެނުއަރީ މަހު ޖެންޑަރ މިނިސްޓްރީއަށް ހުށަހަޅާފައިވަނީ މިބާވަތުގެ 105 މައްސަލައެވެ. ޖެނުއަރީ މަހުގެ ތަފާސްހިސާބުތަކަށް ބަލާއިރު ކުޑަކުދިންނަށްކުރާ އަނިޔާގެ ތެރެއިން އެންމެ ގިނައިން ހުށައަޅާފައިވަނީ ގެވެށި އަނިޔާގެ އަމަލެއް ކުރާތަން ކުއްޖަކަށް ދެއްކުން ނުވަތަ ފެނުމުގެ މައްސަލަތަކެވެ. އެގޮތުން މިބާވަތުގެ 21 މައްސަލައެއް ވަނީ ހުށައަޅާފައެވެ.\nމީގެ އިތުރުން އިހުމާލުވުމުގެ 20 މައްސަލައަކާއި ޖިސްމާނީ ހާނިއްކައިގެ 14 މައްސަލައަކާއި ނަފްސާނީ ހާނިއްކައިގެ 10 މައްސަލައެއް ވަނީ ހުށަހަޅާފައެވެ. އަދި އެހެން ކުދިންގެ ފަރާތުން ގަނާލިބުމާއި ފުރައްސާރައިގެ ޝިކާރައަކަށްވުމުގެ3މައްސަލައަކާއި ޖިންސީ ހާނިއްކައިގެ 20 މައްސަލައެއް ވަނީ ހުށަހަޅާފައެވެ. މީގެ އިތުރުން ނަހަމަ ގޮތުގައި ކުދިން ބޭނުންކުރުމުގެ6މައްސަލައެއްގެ އިތުރުން ނަހަމަ ގޮތުގައި ވިޔަފާރީގެ ފައިދާއަށް ކުދިން ބޭނުންކުރުމުގެ 11 މައްސަލައެއްވެސް އެ މިނިސްޓްރީއަށް ވަނީ ހުށަހަޅާފައެވެ.\nކުޑަކުދިންގެ މައްސަލަތަކުގެ ތެރޭގައި ކުދިންގެ އަޚުލާގާ ގުޅުންހުރި 13 މައްސަލައެއް މިދިޔަ މަހުވަނީ ޖެންޑަރ މިނިސްޓްރީއަށް ހުށަހަޅާފައެވެ. އަދި އަމިއްލަ ނަފްސަށް ގެއްލުންދިނުމާ ގުޅޭ 11 މައްސަލައެއް މިދިޔަމަހު މިނިސްޓްރީއަށް ވަނީ ހުށަހަޅާފައެވެ. މީގެ އިތުރުން ކުޑަކުދިންނަށް ލިބިގެންވާ ޙައްޤުތަކުން އެކުދިން މަޙްރޫމުކުރުމުގެ 13 މައްސަލައެއްވެސް ވަނީ ޖެންޑަރ މިނިސްޓްރީއަށް ހުށަހަޅާފައެވެ.\nމިދިޔަ ޖެނުއަރީމަހުގެ ތެރޭގައި ޖެންޑަރ މިނިސްޓްރީއަށް ހުށަހަޅާފައިވާ 254 މައްސަލައިގެ ތެރޭގައި އާއިލީ މައްސަލައިގެ 38 މައްސަލައެއް ރިޕޯޓްކޮށްފައިވެއެވެ. އަދި ގެވެށި އަނިޔާގެ މައްސަލަތަކާއި އަމިއްލަ ނަފްސަށް ގެއްލުން ދިނުމުގެ މައްސަލައިގެ އިތުރުން ނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުންނަށް އަޅާލުމާއި އެހީތެރިކަން ބޭނުންވެގެން 18 މައްސަލައެއް ވަނީ ހުށަހަޅާފައެވެ.\nޖެންޑަރ މިނިސްޓްރީގެ ތަފާސްހިސާބުތައް ދައްކާ ގޮތުން މިދިޔަ މަހުގެ ނިޔަލަށް ދައުލަތުގެ ބެލުމުގެ ދަށުގައި ޖުމްލަ 195 ކުއްޖަކު އެބަތިބިއެވެ.


DPL ge molhu kulhuntherin hovan supporterun ah\nލީގްގެ މޮޅު ކުޅުންތެރިން ހޮވަން އާންމުންނަށް\nދިވެހި ޕްރިމިއާ ލީިގްގެ ކޮންމެ ހަފުތާއެއްގެ މެޗުތައް ނިމުމުން އެ ހަފުތާއެއްގެ އެންމެ މޮޅު ކުޅުންތެރިޔާ ހޮވުމުގެ ފުރުސަތު އާންމުންނަށް، އެފްއޭއެމުން ހުޅުވާލައިފި އެވެ.\nލީގްގެ ފަސް ވަނަ ހަފުތާގައި ކުޅުނު ހަތަރު މެޗުގެ މޮޅު ކުޅުންތެރިޔާ ހޮވުމަށް ފަހު، ޑީޕީއެލްއިން އާންމުންނަށް ދޫކޮށްލަނީ، އެ ހަތަރު ކުޅުންތެރިންގެ ތެރެއިން ސަޕޯޓަރުންގެ ފޭވަރިޓް ކުޅުންތެރިޔާ ހޮވުމަށެވެ. ފޭސްބުކްގައިވާ ރިއެކްޝަން މާކްތައް ބޭނުން ކޮށްގެން ފޭވަރިޓް ކުޅުންތެރިޔާ ސަޕޯޓަރުންނަށް ކަނޑައެޅޭނެ އެވެ. އެންމެ ގިނަ ރިއެކްޝަން ލިބޭ ކުޅުންތެރިޔާއަކީ އެ ހަފުތާގެ އެއް ވަނަ އެވެ.\nފަސް ވަނަ ހަފުތާގެ އެންމެ މޮޅު ކުޅުންތެރިންނަކީ، ކުލަބު އީގަލްސް އާއި ޔުނައިޓެޑް ވިކްޓަރީ ކުޅުނު މެޗުގެ މޮޅު ކުޅުންތެރިޔާގެ މަގާމު ހޯދި، އީގަލްސްގެ ހަސަން ރާއިފް އަހްމަދު (ހަންނަ)، ޓީސީ ސްޕޯޓްސް އާއި ކުލަބު ވެލެންސިއާ ކުޅުނު މެޗުގެ މޮޅު ކުޅުންތެރިޔާގެ މަގާމު ހޯދި، ޓީސީގެ މުހައްމަދު އައްޒާމް، މާޒިޔާ އާއި ސުޕަޔުނައިޓެޑް ސްޕޯޓްސް (ސަސްޕަޓީސް) ބައްދަލު ކުރި މެޗުގެ މޮޅު ކުޅުންތެރިޔާގެ މަގާމު ހޯދި، މާޒިޔާގެ ކޯނޭލިއަސް ސްޓްވާޓް (ކޯނޭ) އަދި ކުލަބު ގްރީން ސްޓްރީޓްސް އާއި ދަ ގުރާންޑޭ ބައްދަލު ކުރި މެޗގެ މޮޅު ކުޅުންތެރިޔާގެ މަގާމު ހޯދި ގުރީންގެ އޭންހެލް ކަރެސްކޯސާ މުނޯޒް އެވެ.\nހަފުތާގެ މޮޅު ކުޅުންތެރިޔާ ހޮވުމަށް ވޯޓް ދޭން\nމި ކުޅުންތެރިންނަށް ވޯޓް ދިނުމަށް ރިއެކްޓް ކުރުމުގެ އެންމެ ފަހު ވަގުތަކީ، އަންނަ ހުކުރު ދުވަހުގެ މެންދުރު ފަހު 2:00 ގެ ނިޔަލަށެވެ.\nދިވެހި ޕްރިމިއާ ލީގް މާކެޓް ކުރުމަށް އެފްއޭއެމުން މިހާރު ދަނީ ގިނަ މަސައްކަތްތަކެއް ކުރަމުންނެވެ. ލީގް، ޓީވީންނާއި ރޭޑިއޯއިން ވަގުތުން ގެނެސް ދިނުމުގެ އިތުރަށް ފޭސްބުކް މެދުވެރިކޮށް ވެސް މިފަހަރުގެ ލީގް ދައްކަ އެވެ. އަދި މެޗާ ގުޅޭ އެހެން ކަންކަން ވެސް ސޯޝަލް މީޑިއާގައި ވަގުތުން އަޕްޑޭޓް ކޮށް، އާންމުން އެއަށް ރިއެކްޓް ކުރާ އަދަދު ވަނީ ގިނަ ވެފަ އެވެ. މެޗު ނިމޭތާ ކުޑަ ވަގުތު ކޮޅެއްގެ ތެރޭ މެޗުގެ ހައިލައިޓްސް ބަލައިލެވޭނެ އިންތިޒާމު އެފްއޭއެމް އާއި ދިވެހި ޕްރިމިއާ ލީގްގެ ސޯޝަލް މީޑިއާ ޕްލެޓްފޯމްތަކުގައި ވަނީ ހަމަ ޖައްސާފަ އެވެ.\nލީގްގެ ޕްރަމޮޝަން ސޯޝަލް މީޑިއާގައި އިތުރު ކުރުމުން މާޒިޔާގެ ކުރީގެ ކޯޗް މުހައްމަދު ނިޒާމް އާއި ޓީސިގެ ކޯޗް ޝާޒްލީ މުހައްމަދު (ޝާޒް) ވަނީ އެކަން ފާހަގަ ކޮށްފަ އެވެ.\n""ސަޕޯޓަރުން ތިބީ ކޮން ދާއިރާއެއްގައިކަން އަދި ކިރިޔާ ކަންނޭންގެ މި ފެންނަނީ ހަގީގަތުގައި މިހާރު ދިވެހިންނަކީ އޮންލައިންކޮށް ހުރިހާ ކަމަކާ ގުޅިފަ އޮންނަ ބައެއް ސޯޝަލް މީޑިއާގައި ވަރަށް އެކްޓިވް ބައެއް،" ނިޒާމް ކުރިން ބުނެފައި ވެއެވެ. "އެއީ ކަންނޭންގެ އެންމެ ބޮޑު މާކެޓަކީ މިހާރު ދިވެހި ފުޓްބޯޅަ ޓެކްލް ކުރަން ޖެހޭ. މާކެޓްކޮށް އެހާ ރަނގަޅަށް އެކްޓިވްކޮށް ފެންނަންޏާ ރަނގަޅު ކުރި އެރުމެއް."\nޓީސީގެ ކޯޗް ޝާޒް ބުނީ، އެފްއޭއެމްގެ މީޑިއާ ޓީމުގެ މަސައްކަތަށް ތައުރީފް ހައްގު ކަމަށެވެ.


ނޫސްވެރިންނަށް ފުލުހުން އިންޒާރުދިން ކަމަށް ބުނެ މައްސަލަ ބަލަނީ\n12 ކިލޯގެ މަސްތުވާތަކެތި:2މީހުން ދޫކޮށްލައިފި\nގާތްގަނޑަކަށް 50 ފޫޓުގެ ބޮޑު މަހެއް ވ. އަތޮޅުން ފެނިއްޖެ\nވާދަވެރި ކެމްޕެއިނަކަށް ފަހު، އެމްޑީޕީގެ ވޯޓުލުން ކުރިއަށް ދަނީ 14 May 2022\nއުރީދޫ މަސްރޭސް 2022 03 May 2022\n27 ވިލޭރޭ3ހަރަމް ފުރާލި 28 April 2022\nނ. ހެނބަދޫ ފެނުގެ ނިޒާމު ކުރުން 19 April 2022\nރޯދަމަސް ފޮޓޯ އިން 09 April 2022\nމުހައްމަދު އިސްމާއިލް ދޫކޮށްލަން ގޮވާލައި އިންޑިއާ އައުޓް ޖައްސައިފި\n"ޖަލްސާތައް ކުރުކުރަން ޖެހެނީ ސަރުކާރުން އަތްގަދަކޮށްފައި އޮތުމުން"\nއިންޑިއާ އައުޓް ހަރަކާތް ހިންގާތީ މުހައްމަދު އިސްމާއީލް ހައްޔަރުކޮށްފި\nއިންޑިއާގެ މުސްލިމުންގެ ދިފާއުގައި ނުކުންނާނެ ފުޅާމިނެއް އަދި ނުނިމޭ\nއެމްޑީޕީގެ އެތެރޭގެ އިންތިހާބުގެ ވަގުތީ ނަތީޖާ އިއުލާނުކޮށްފި\nމާރިޔާ ދިރިއުޅުއްވާ ގެޔަށް "އިންޑިއާ އައުޓް" ސްޕްރޭ ކޮށްފި!\nގަލޮޅު ސްކޫލުގެ ޖިންސީ އަނިޔާ މައްސަލަ އަލުން ބަލައިދޭން އެދިއްޖެ\nމިދިޔަ އަހަރުގެ އޮކްޓޯބަރު މަހުގެ ތެރޭގައި މާލޭގައި ހިންގާ ޕްރީ ސްކޫލެއް ކަމަށްވާ ގަލޮޅު މަދަރުސާގައި ތައުލީމް ހާސިލްކުރަމުން ދިޔަ އުމުރުން ހަތަރު އަހަރުގެ އަންހެން ކުއްޖަކަށް އެތަނުގެ މުވައްޒަފެއްގެ ފަރާތުން ޖިންސީ އަނިޔާ...\nމުދާ ބަރުކޮށްގެން ނުކުތް ބޯޓެއް ކަނޑުތޮށްޓެއްގައި ޖެހި ދިޔަވެއްޖެ\nޕެންޝަންގެ މައްސަލައަށް ވާހަކަ ނުދެއްކުމުން އަނީސާ ފާޑުވިދާޅުވެއްޖެ\nކުޑަކުދިންނަށް އިތުުރު ރައްކާތެރިކަން ހޯދައިދިނުމަށް ޕޮލިސީއެއް!\n2030 އަށް މާލެސަރަހައްދުގެ ކަރަންޓް ކެޕޭސިޓީ 320 މެގަވޮޓަށް!\nކެލާގެ އަންހެނުންނާއި ކުދިން ސެލްފް ޑިފެންސް ދަސްކުރަނީ!\nކުޑަކުއްޖަކު ރޭޕްކުރި ވާހަކައިން ޑރ. އައިޝަތުގެ މުހިންމު މެސެޖެއް!\n1948: ފަލަސްތީނުގައި ވީ ކީއް؟\nދުނިޔެއަށް ކާންދޭން ބުނެ އިންޑިއާއިން ކެނޑީ ފޮނިތަ؟\nޓޫރިޒަމާއި އީޕީއޭގެ ހިޔާލު ތަފާތު، ކުނި އަޅައިފިއްޔާ ފިޔަވަޅު އަޅާނެ!\nޖިންސީ ގޯނާގެ ޝިކާރައަކަށް ވެ ހައްޔަރީންގެ ގޮތުގައި ގިނަ ކުޑަކުދިން!\nއެމެރިކާއަށް ބޭބީ ފޯމިއުލާ އިމްޕޯޓްކުރަން އަސްކަރީ އޮޕަރޭޝަން ފަށައިފި\nތުއްތު ކުދިންނަށް ދޭ ތައްޔާރީ ކިރު ނުވަތަ ބޭބީ ފޯމިއުލާގެ ދަތިކަން ކުރިމަތިވެ އިންތިހާ ތަކުލީފުތަކާ ކުރިމަތިލާން ޖެހިފައި ވާ އިރު އެކަމަށް ހައްލު ހޯދުމުގެ ގޮތުން، އެމެރިކާގެ ރައީސް ޖޯ ބައިޑަން، ޑިފެންސް...\nމިފްކޯ އަށް ގެއްލުންވާ ނަމަ ހަމަ އަގުގައި މަސް ނުގަނެވޭނެ: މިނިސްޓަރު\nކޮންސްޓްރަކްޝަން މާކެޓަށް ވަންނާކަށް ސްޓެލްކޯއަކުން ނޫޅޭ!\nސްޓެލްކޯގެ މިސްރާބު ވެއާހައުސިން އާއި ރިއަލް އެސްޓޭޓް ބިޒްނަސް އަށް!\nމެކްޑޮނާލްޑްސްއިން ރަޝިއާ ދޫކޮށްލަން ނިންމައިފި\nހަނގުރާމައިގެ ޖަރީމާތަކަށް ރަޝިއާ ސިފައިންގެ މީހަކު އިއުތިރާފުވެއްޖެ\nޗައިނާ އީސްޓާންގެ ބޯޓު ގަސްދުގައި ވައްޓާލީ ކަމަށް ބަލަން ފަށައިފި\nހިޒްބުއްލާ ސަޕޯޓަރުންނަށް މަޖިލީހުގެ އަޣުލަބިއްޔަތު ގެއްލިއްޖެ\nއަފްގާނިސްތާނުގެ އިންސާނީ ހައްގުތަކާ ބެހޭ ކޮމިޝަން އުވާލައިފި\nތަޣައްޔަރު ކަމުގެ ސަބަބުން އިންޑިއާގައި2މިލިއަނަށްވުރެ ގިނަ މަރު!\nތަޣައްޔަރު ކަމުގެ ސަބަބުން އަވަށްޓެރި އިންޑިއާގައި 2019 ވަނަ އަހަރު، 2.3 މިލިއަނަށް ވުރެ ގިނަ މީހުންގެ ފުރާނަ ގެއްލިފައި ވާ ކަމަށް، މެޑިކަލް ޖާނަލްއެއް ކަމަށް ވާ ދަ ލޭންސެޓްގެ ދިރާސާއަކުން ދައްކައިފިއެވެ. ވައި...\nއިންޑިއާ: 80 ޕަސެންޓް މީހުން އަދިވެސް ބޭނުންވަނީ ފިރިހެން ދަރިން\nއިންޑިއާ: ގޭސް ތަދުވެ އެތައް ބަޔަކު ދަރަށް ބަރޯސާވެއްޖެ\nލަންކާގެ ބޮޑުވަޒީރު ކަމާއެކު ރަނިލްއަށް ދުނިޔޭޣެ ރެކޯޑްތަކެއް!\nއެންމެ ބޮޑު "އަލުވި" ކޮނުނު ދެމަފިރިންނަށް ބޮޑު ހިތްދަތިކަމެއް\nމޫދުން ނެގި މީހާއަށް ފުލުހުން ސީޕީއާރް ނުދިނީ ކީއްވެ؟\nދެހަރަމް ފަރުމާ ކުރި އިންޖިނިއަރުގެ ވާހަކަ\nޕައިލެޓް ހޭނެތުމުން، ބޯޓު ޖެއްސީ ދުއްވަންވެސް ނުދަންނަ ޕަސެންޖަރެއް!\nރަޝިއާގެ ދިފާއީ ވަޒީރުގެ ހާޓްއެޓޭކާ އެކު އިޒްރޭލު މަހުޖަނުގެ ތުހުމަތު\nލަންކާ ރައްޔިތުން ރެފިއުޖީންގެ ގޮތުގައި ހިޖުރަ ކުރަން ފަށައިފި\nލަމްހާގެ ސިއްހީ ހާލަތު ބަލައިދިނުމަށް ދިފާއީ ވަކީލުން އެދިއްޖެ\nއެނދު ދަށުން މަސްތުވާތަކެތި ފެނުނަސް ސަލާމަތްވެއްޖެ!


Thoonu Hathiyaara EKu School ah Vadhe Hamalaa Dheyn Ulhunu Meehaku Hayyaru Koffi ތޫނު ހަތިޔާރާއެކު ސްކޫލަކަށް ވަދެ ހަމަލާދޭން އުޅުނު މީހަކު ހައްޔަރުކޮށްފި – Huvadhoo News Thoonu Hathiyaara EKu School ah Vadhe Hamalaa Dheyn Ulhunu Meehaku Hayyaru Koffi Huvadhoo News\nތޫނު ހަތިޔާރު ހިފައިގެން މާލޭގެ ސްކޫލަކަށް ވަދެ ހަމަލާދޭން އުޅުނު މީހަކު ފުލުހުން ހައްޔަރުކޮށްފިއެވެ.\nމައުލޫުމާތު ލިބުނު ގޮތުގައި ޖަމާލުއްދީން ސްކޫލްގެ ހެދުނުގެ ދަންފަޅި ކުރިޔަށް ދަނިކޮށް ހަތިޔާރު ހިފައިގެން އުޅުނު މީހަކު ސްކޫލަށް ވަދެ “ﷲއަކްބަރު” ގޮވަމުން ހަމަލާ ދޭން އުޅުނު ކަމަށެވެ. އަދި އެސްކޫލްގެ ޕްރިންސިޕަލްއަށްވެސް ހަމަލާދޭން އުޅުނުކަމަށް މައުލޫމާތު ލިބެއެވެ.\nމިހާދިސާ ހިނގާފައިވަނީ މިއަދު ހެދުނުގެ ވަގުތެއްގައެވެ.\nހަތިޔާރާއެކު ސްކޫލަށް ވަދެ ހަމަލާދޭން އުޅުނު މީހާ ފުލުހުންވަނީ ހައްޔަރުކޮށްފައެވެ. މިމައްސަލަ ފުލުހުންދަނީ އިތުރަށް ތަހުޤީގުކުރަމުންނެވެ.\nމިމައްސަލައާއި ބެހޭ އެއްވެސް ތަފްސީލެއް ފުލުހުން އަދި ހާމަކޮށްފައި ނުވެއެވެ.\nތި ވާނީ ނަފްސާނީ މައްސަލަ ހުންނަ މީހަކަށް. އަވަހަށް ދޫކޮށްލާ.\nޓހެެ ެވވެސ ކަމަކަށް ނުހަދާނެ، މާދަމާ ދޫކޮށްލާނެ ނަފްސާނީ މީހަކު ބުނެފިޔޭ އެއީ ބުއްދިފިލާފަ ހުރި މީހެކޭ،


Salman aai Ajay bodu kurimathilumakah thayyaaruvanee\nސަލްމާނާއި އަޖޭ ބޮޑު ކުރިމަތިލުމަކަށް ތައްޔާރުވަނީ\nސަލްމާން ޚާނާއި އަޖޭ ދޭވްގަން\nމިމަހުގެ 11 ވަނަ ދުވަހު އަޖޭ ދޭވްގަން ވަނީ އޭނާ ޑައިރެކްޓްކުރާ އާ ފިލްމު "މޭޑޭ" ގެ ޝޫޓިން ފެށިކަން އިއުލާން ކޮށްފަ އެވެ. މި ފިލްމުގެ ޝޫޓިން ޝެޑިއުލް ކޮށްފައިވާ ގޮތުން ފަށާ ގޮތަށް ނިންމާލަން ވަނީ ހަމަޖެހިފަ އެވެ. ފިލްމު ފެށީކަން އިއުލާން ކުރަމުން އަޖޭ ވަނީ ފިލްމު ރިލީޒްކުރާ ތާރީހު ވެސް އިއުލާން ކޮށްފަ އެވެ. އެއީ 2022 ގެ އޭޕްރީލް 29 ވަނަ ދުވަހެވެ. މި ދުވަސްތަކަކީ އެ އަހަރުގެ ފިތުރު އީދު ފާހަގަ ކުރާ ދުވަސްވަރު ވެސް މެއެވެ.\nހުރިހާ އީދެއް ކަހަލަ ގޮތަކަށް ސަލްމާން ޚާން އަބަދުވެސް އޮންނަނީ މާ ކުރިންސުރެ ބުކް ކޮށްފަ އެވެ. އެހެންވެ 2022 ގެ އީދުގައި ރިލީޒް ކުރާނެ ފިލްމުތަކެއް މިހާރުއްސުރެ ސަލްމާން ކަނޑައަޅާފައި ވާނެ ކަމަށް ބެލެވެ އެވެ. ވީމާ އަޖޭގެ ފިލްމު އިއުލާން ކުރުމުން ސަލްމާނާއި އަޖޭ ބޮކްސް އޮފީހުގެ ވަރުގަދަ ކުރިމަތިލުމަކަށް ތައްޔާރު ވަނީ ކަމަށް އިންޑަސްޓްރީގެ ގިނަ ބަޔަކު ވަނީ ބުނަން ފަށާފަ އެވެ.\nއިންޑަސްޓްރީގެ ފަރާތުން މައުލޫމާތު ދިން މީހަކު ބުނީ 2022 ގެ ފިތުރު އީދު ދިމާވަނީ މޭ2ވަނަ ދުވަހާ އެވެ. އަދި މޭ 1 އަކީ މަސައްކަތްތެރިން ދުވަހަށް ވެފައި އަނެއް ދުވަސް އީދު ވުމުން ވަރަށް ބޮޑު ޗުއްޓީއެއް އެއް ދުވަސްވަރު ލިބެ އެވެ. އެހެންކަމުން މިއީ ފިލްމު އުފައްދާ ރިލީޒްކުރާ މީހުން އެމީހުންގެ ފިލްމުތައް ރިލީޒް ކުރުމަށް ވަރަށް ސަމާލުކަން ދޭނެ ދުވަސްވަރެކެވެ. ޚާއްސަކޮށް ސަލްމާން މިވަރުގެ ފުރުސަތެއް އެއްގޮތަކަށް ވެސް ނަގާލާނެ ކަމަކަށް ނުބެލެވެ އެވެ.\nއެހާ ތަނަށް ދާއިރަށް ސަލްމާންގެ "ޓައިގާ 3"ގެ މަސައްކަތް ނިމި ރިލީޒް ކުރެވޭ ވަރު ވާނެ ކަމަށް ލަފާ ކުރެވެ އެވެ. އަދި ހުރިހާ ކަމެއް ހަމަޖެހިފައިވާ ގޮތަށް ދާނަމަ ސަލްމާންގެ "ކިކް 2" ވެސް އެހާތަނަށް އޮންނާނީ ރިލީޒް ކުރެވޭ ވަރު ވެފަ އެވެ.\nވީމާ، 2020 ގެ އޭޕްރީލް 29 ގައި ސަލްމާންގެ "ކިކް 2" ނުވަތަ "ޓައިގާ 3" ރިލީޒް ކުރަން އޭނާ ވިސްނާނެ ކަމަށް ގަބޫލު ކުރެވެ އެވެ.\nއަޖޭގެ "މޭޑޭ"އަކީ ގިނަ ތަރިން ތަކަކާއެކު އޭނާ އުފައްދާ ޑްރީމް ޕްރޮޖެކްޓެކެވެ. އެ ފިލްމު ޑައިރެކްޓް ކުރުމުގެ އިތުރުން އެކްޓަރެއްގެ ގޮތުގައި ވެސް އޭނާ ވަރަށް ވަރުގަދަ ރޯލެއް މި ފިލްމުގައި ކުޅެ އެވެ. އަމީތާބް ބައްޗަން އާއި ރަކުލް ޕްރީތު ސިންގް ބައިވެރިވާ މި ފިލްމު 2020 ގެ ފިތުރު އީދު ދުވަހު ރިލީޒް ކުރާކަން އަޖޭ އިއުލާން ކުރުމާއެކު ފިލްމު ބަލާ މީހުން ތިބީ ވަރަށް ޝައުގުވެރި ކަމާއެކު ދެން ވާނެ ގޮތެއް ބަލާށެވެ.\nޓްރޭޑް އެކްސްޕާޓުން ބުނާ ގޮތުގައި ސަލްމާނާއި އަޖޭގެ ފިލްމަކީ ބޮޑު ބަޖެޓަކުން އުފައްދާ ވަރުގަދަ ފިލްމުތަކަށް ވާތީ ބޮކްސް އޮފީހުގައި މުޑިއެރުމަކީ ދެ ފިލްމަށް ވެސް ގެއްލުން ވާނެ ކަމެއް ކަމަށެވެ. އަދި ކޮންމެވެސް އެއް ފިލްމެއް ހަފުތާއެއް ވަރު ފަހަތަށް ނުވަތަ ކުރިޔަށް ޖައްސާލުން ބުއްދިވެރި ކަމަށް އެކްސްޕާޓުން ވަނީ ބުނެފަ އެވެ.\nމިދިޔަ އަހަރާ ހަމައަށް ހުރިހާ އީދެއްގައި ވެސް ރިލީޒްކޮށްފައި ވަނީ ހަމައެކަނި ސަލްމާންގެ ފިލްމުތަކެވެ. ނަމަވެސް އީދުގައި "މޭޑޭ" ރިލީޒް ކުރާނެ ކަން ޔަގީންވުމާއެކު ސަލްމާނަށް ފުރަތަމަ ފަހަރަށް އީދު ފެސްޓިވަލްގައި އެހެން ފިލްމަކާ ވަރުގަދަޔަށް ވާދަ ކުރަން ޖެހޭނެ އެވެ.\nމިހާރު ބެލެވޭ ގޮތުގައި 2021 ގެ އީދުގައި ވެސް ސަލްމާނަށް ބޮކްސް އޮފީހުގައި އެހެން ފިލްމަކާ ވާދަ ކުރަން ޖެހޭނެ އެވެ. ސަލްމާންގެ 'ރާދޭ: ޔުއަ މޯސްޓް ވޯންޓަޑް ބާއީ" ފިތުރު އީދުގައި ރިލީޒް ކުރާކަން އިއުލާން ކޮށްފައިވާފައިވާ ޖޯން އަބްރަހަމްގެ "ސަތުޔަމޭވް ޖައިތޭ 2" ވެސް ހަމަ އެ ދުވަހު (މޭ 12، 2021) ގައި ރިލީޒްކުރާކަން ވަނީ އިއުލާން ކޮށްފަ އެވެ.\nމި ފިލްމުތަކަށް ކުރިޔަށް އޮތް ތަނުގައިވާ ގޮތަކުން އަޖޭ އާއި ސަލްމާންގެ ފިލްމުގެ ވާދަވެރިކަން އިތުރަށް ހޫނުވާނެކަމަށް ލަފާ ކުރެ ވެއެވެ.\nސަލްމާން ހާން އަޖޭ ދޭވްގަން\nހަގު ބަތަލާއިންނާއެކު ފިލްމު ކުޅޭތީ އަކްޝޭއަށް ފާޑު ކިޔަނީ


Runway in flight furaa sarahahduge mashaikai fashaifi\nއާ ރަންވޭއިން ފްލައިޓް ފުރާ ސަރަހައްދުގެ މަސައްކަތް ފަށައިފި\nއާ ރަންވޭއިން ފްލައިޓް ނައްޓާލާ ސަރަހައްދުގެ މަސައްކަތް ކުރަނީ: ރަންވޭގެ މަސައްކަތް މި އަހަރު ނިމޭނެ- ފޮޓޯ: އެމްއޭސީއެލް\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި ތަރައްގީ ކުރާ އާ ރަންވޭއިން ފްލައިޓް ނައްޓާލާ ސަރަހައްދުގެ މަސައްކަތް ފަށައިފި އެވެ.\nވީއައިއޭ ހިންގާ، މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ބުނީ ވީއައިއޭ އާ ރަންވޭގެ "ޖެޓް ބްލަސްޓް" އޭރިއާގެ މަސައްކަތް ފަށާފައިވާ ކަމަށެވެ. ނަމަވެސް އޭގެ އިތުރު ތަފްސީ އެއް އެ ކުންފުނިން އަދި ނުދެ އެވެ.\nއެއާޕޯޓް ތަރައްގީ ކުރުމުގެ މަޝްރޫއުގެ މައިގަނޑު ބައި ކަމަށްވާ، އާ ރަންވޭގެ މަސައްކަތް ކުރަނީ ޗައިނާގެ އެގްޒިމް ބޭންކުން 400 މިލިއަން ޑޮލަރުގެ ލޯނަކުން ޗައިނާ ބީޔޫސީޖީ ކުންފުނިންނެވެ.\nދުނިޔޭގެ އެންމެ ބޮޑު ބޯޓެތި "އޭ 380" ގެ މަރުކާގެ ބޯޓު ފަހަރު ޖެއްސޭ ފެންވަރު ހަދާ އާ ރަންވޭގެ ދިގު މިނުގައި 3،400 މީޓަރު ހުރެ އެވެ. އަދި އަދި ފުޅާމިނުގައި 60 މީޓަރު ހުރެ އެވެ. މިތަން ހަދަމުން ދަނީ ކުރިން ފަޅެއްގެ ގޮތުގައި އޮތް ސަރަހައްދު ހިއްކައިގެންނެވެ.\nއާ ރަންވޭގެ މަސައްކަތް މި އަހަރުގެ ފަހު ތިން މަސް ދުވަހުގެ ތެރޭގައި ނިންމަން މަސައްކަތް ކުރާއިރު ރަންވޭގެ އެކި ލޭޔަރު ތަކުގެ މަސައްކަތް މިހާރު ދަނީ ކުރަމުންނެވެ. ހަ ލޭޔަރުގެ މައްޗަށް ހިމެނޭ، ރަންވޭގެ އެންމެ މަތީ ފަށަލަ ކަމަށްވާ ތާރު ފަށަލަ ފެތުރުގެ މަސައްކަތް ވެސް ވަނީ ފަށާފަ އެވެ.\nއާ ރަންވޭ މަތިން ނަގާފައިވާ ފޮޓޯއެއް: ރަންވޭގެ މަސައްކަތް މި އަހަރު ނިމޭނެ- ފޮޓޯ: އެމްއޭސީއެލް\nވީއައިއޭ ތަރައްގީ ކުރަން ސަރުކާރުން ހިންގާ މަޝްރޫއުގެ އަގު ގާތްގަނޑަކަށް 800 މިލިއަން ޑޮލަރު (12.3 ބިލިއަން ރުފިޔާ) އަށްވުރެ ބޮޑު ވާނެ ކަމަށް އަންދާޒާ ކުރެވެ އެވެ. މި މަޝްރޫއުގެ ދަށުން ތަރައްގީކުރާ އާ ޕެސެންޖަރު ޓާމިނަލްގެ މަސައްކަތް ކުރަން ހަވާލުކޮށްފައިވަނީ 300 މިލިއަން ޑޮލަރަށް ސައޫދީ ބިންލާދިން ގްރޫޕާ އެވެ. މި މަސައްކަތް ފެށުމުގެ ގޮތުން ފެށުމުގެ ގޮތުން 1200 ޕައިލް ޖަހާނެ އެވެ. އަދި މި ޕައިޕްތައް މިހާރު ވަނީ ރާއްޖެ ގެނެސްފަ އެވެ. އާ ޕެސެންޖަރު ޓާމިނަލްގެ އިމާރާތަކީ ބޭރުގައި ހަދައިގެން ގެނެސް ރާވާލާ އިމާރާތެކެވެ.\nއާ ޕެސެންޖަރު ޓާމިނަލް ތަރައްގީ ކުރަނީ ގާތްގަނޑަކަށް 80،000 އަކަ މީޓަރު ބޮޑު އޭރިއާއެއްގަ އެވެ. ގާތްގަނޑަކަށް ހަތް މިލިއަން ފަސިންޖަރުންނަށް ހިދުމަތް ދިނުމަށް ހަދާ ޕެސެންޖަރު ޓާމިނަލްގެ މަސައްކަތުގެ ބޮޑު ބައެއް މި އަހަރު ނިމޭނެ ކަމަށް ސަރުކާރުން ބުނެފައިވެ އެވެ.


މިފަހަރު ވޯޓް ދޭންވާނީ ތިލަފަތަކަށް، ރުކަކަށް، ދޮލަގަކަށް ނޫން: އުމަރު - Sandhaanu\nމިފަހަރު ވޯޓް ދޭންވާނީ ތިލަފަތަކަށް، ރުކަކަށް، ދޮލަގަކަށް ނޫން: އުމަރު\nލޯކަލް ކައުންސިލް އިންތިޚާބުގައި ވޯޓް ދޭންވާނީ ތިލަފަތަކަށް، ރުކަކަށް، ދޮލަގަކަށް ނޫން ކަމަށް ދިވެހި ނޭޝަނަލް އެކްޝަން (ޑީއެންއޭ) ހަރަކާތްތަކުގައި އެންމެ އިސްކޮށް އުޅުއްވާ ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެއެވެ.\nހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިހާބާ ގުޅިގެން ޑީއެންއޭއިން ރައްޔިތުންނަށް ދޭން ބޭނުންވާ މެސެޖް އިއްވަވަމުން އުމަރު ވިދާޅުވީ ގިނަ މީހުން ވޯޓްދެނީ ކާކުތޯ ބެލުމެއްނެތި ޕާޓީ ބުނާގޮތަށް ކަމަށާ އެ ގޮތްބަދަލު ކުރަން ޖެހޭ ކަމަށެވެ.\n“މި ފަހަރު އަޅުގަނޑުމެން ޑީއެންއޭ އިން މި ގޮވާލަނީ ވޯޓް ދެއްވަން ވާނީ ތިލަފަތަކަށް، ރުކަކަށް، ދޮލަގަކަށް ނޫން، މިފަހަރު ވޯޓް ދެއްވަންވާނީ ގައުމަަށް. އެންމެ ހިންގުންތެރި މީހާއަށް. އެންމެ ގާބިލް މީހާއަށް. ފަސްބައި ސާފް މީއާއަށް އެންމެ ރަގަޅަށް ކިޔަވައިގެން ހުރި މީހާއަށް ” އުމަރު ވިދާޅުވިއެވެ.\nއޭނާ ވިދާޅުވީ ރަނގަޅު ހިންގުންތެރިކަމުގެ މަށްޗަށް ބިނާވެގެން ނޫނީ ރަށުގެ ކުރި އެރުމެއް ނޯންނާނެ ކަމަށާ ޕާޓީ ބުނާގޮތަށް ވޯޓްދިން ނަމަވެސް ރަށްރަށަށް އޭގެ ސަބަބުން ފައިދާ އެއް ނުވާކަމަށެވެ.\n” ޕާޓީ ބުނާގޮތަށް ރަށް ދަތުރުކޮށްގެން ލިބުނު ފައިދާއެއް މި ވީހާތަނަށް އަޅުގަނޑަށް ފެންނާކަށްނެތް. ރަށްރަށަށް ބައިބައިވެ ރަށުގެ މީހުން ދެކޮޅަށް ދެ ދިދަ ނަގައިގެންތިބެ ދުވާލު ބާރަށް ލަވަޖަހާ ރޭގަނޑު ކަޅުތެޔޮ ޖެހުން ނޫންކަމެއް ފެންނާކަށް ނެތޭ ދެންނެވޭނީ”\nރާއްޖޭގެ ސިޔާސީ ދާއިރާގައި އިސްކޮށް އުޅުއްވި ބޭފުޅުންތަކެއް ފަށާފައިވާ އިސްލާހީ ހަރަކާތަށް ހިންގުމަށް އިސްކޮށް އުުޅުއްވާ އުމުރު ވިދާޅުވީ ލޯކަލް ކައުންސިލް ނިޒާމަކީ ވަރަށް ބޮޑަށް އިސްލާހުކުރަންޖެހޭ ނިޒާމެއްކަމަށެވެ.\nއުމަރު ވިދާޅުވާގޮތުން ސަރުކާރުން ކައުންސިލްތަކަށް ބާރުދިންކަމަށް ބުނި ނަމަވެސް މިހާތަނަށް އެއްވެސް ބާރެއް ދީފައިނުވެއެވެ.\n” ކައުންސިލްތަކަށް ބާރު ދިނީއޭ މިއީ ހުސްދޮގު އެއްވެސް ބާރެއް ހަގީގަތުގައި ނުދޭ އިނގޭތޯ. މީގެ ކުރީގެ ސަރުކާރުތަކުން ވެސް ހަމަދީފަ ހުރި ބާރު ހަމަދިނީ” އުމަރު ވިދާޅުވިއެވެ.\nމިސާލެއްގެ ގޮތުން އޭނާ ނެންގެވީ ގޯތި ދޫކުރުމުގެ ބާރެވެ. ރަށްރަށުން ގޯތި ދޫކުރެވޭނީ ހައުސިން މިނިސްޓްރީން އެކަމަށް ހުއްދަ ދީގެންނެވެ.\nއަންނަ ހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިހާބާ ގުޅިގެން ރައްޔިތުންނަށް ދެއްވަން ބޭނުންފުޅުވާ މެސެޖް ނިންމާލަމުން އުމަރު ވިދާޅުވ ޑީއެންއޭގެ ވެރިކަމެއްގައި ލޯކަލް ކައުންސިލްގެ ނިޒާމު ފުރިހަމަކުރާނެ ކަމަށެވެ.\nސިޔާސީ ދާއިރާގައި އިސްކޮށް އުޅުއްވާފައިވާ ބޭފުޅުން ހިމަނައިގެން މިދިޔަ މަހުތެރޭ އުފެއްދި ޑީއެންއޭ އިފްތިތާހު ކުރެއްވުމަށް ބޭއްވި ޖަލްސާގައި އުމަރު ވިދާޅުވެފައިވަނީ ޑީއެންއޭ އަކީ އަންނަ ރިޔާސީ އިންތިހާބަށް އުފެއްދި ހަރަކާތެއް ނޫންކަމަށެވެ.\nމޫސާ މުހައްމަދު އޭޕްރިލް 4, 2021 At 6:00 ޕމ\nއަނެއްކާވެސް ޢުމަރު. އުމަރު މިހާރު3ޕާޓީ ހަދައިފި.2ޕާޓީގެ ތެރެއިން ބަޢާވާތްކުރަން އުޅެފި. ފެއިލިއަރެއްގެ ގޮތުގައި މީހުން ދެކެނީ. ދައްކާފައި ހުރި ވާހަކަތައް އޯކޭ. ދެން ދުންޏާ. ޢުމަރާ ހެދި ދުންޏާ ސަރުކާރުން އެއިރު އިސްތިޢުފާދިނީ. އެއީ ޢުމަރުބޭނުންވާ ދީނީ ޙުކުމް ތަންފީޒުކުމަށް ދުންޏާއަށް އެއްބަސްނުވެވިގެން ތޮޅެފާ. ދެން މިހާރު ހަމަ އެ މަސާލާގަނޑު އޯކޭ ކޮށްލެވިދާނެތޯ އެއީ ސުވާލަކީ.


Amazon Ge Muvvazafunthakeh9Million Rufiya Ge Iphone Vagahnagaifi - Vaguthu\n8 މަސް ކުރިން ( ނޮވެމްބަރު 17, 2020 )\nއޮންލައިންކޮށް ތަކެތި ވިއްކުމުގައި ދުނިޔޭގެ އެންމެ މަޝްހޫރު އެއް ކުންފުނި ކަމަށްވާ އެމަސަންގެ މުވައްޒަފުންތަކެއް 5.9 ލައްކަ ޑޮލަރު (9 މިލިއަން ރުފިޔާ)ގެ އައިފޯން ވަގަށް ނަގައިފިއެވެ.\nބައިނަލްއަޤުވާމީ މީޑިއާތަކުން ރިޕޯޓް ކުރާ ގޮތުގައި އެމަޒަންގެ މުވައްޒަފުން އައިފޯންތައް ވަގަށް ނެގީ ސްޕޭންގެ ވެރިރަށް މެޑްރިޑްގައި ހުންނަ އެމަޒަންގެ ލޮޖިސްޓިކްސް ސެންޓަރަކުންނެވެ. ވައްކަން ކުރި މުވައްޒަފުންނަކީ މިސެންޓަރުގައި ވަޒީފާ އަދާކުރާ މުވައްޒަފުންނެވެ.\nފޯނުތައް ވަގަށްނެގި މައްސަލައިގައި މިހާރު ވަނީ ފަސް މުވައްޒަފުން ހައްޔަރު ކޮށްފައެވެ. މުވައްޒަފުންތައް ހައްޔަރު ކުރީ އެމަޒަންގެ އިންޓާނަލް ތަޙްޤީޤެއްގައި އެމުވައްޒަފުން ވައްކަން ކުރިކަން ސާބިތުވުމުން އެމަޒަން އިން ފުލުހުންނަށް އެމައްސަލަ ހުށަހަޅައިގެންނެވެ.\nމިވައްކަން ފަޅައި އެރުމުގެ ކުރިން ފުރަތަމަ ފާހަގަ ކުރެވުނީ ކަސްޓަމަރުން ގަންނަ ފޯނު އެމީހުންނަށް ލިބޭ އިރު ފޯނުގެ ބަދަލުގައި ބޭނުން ނުކުރެވޭ ކޮންމެވެސް އެހެން އެއްޗެއް ފޯނު ފޮށިގަނޑުގެ ތެރެއަށް ލާފައި އޮންނަކަމެވެ. އެއީ ކޮންބަޔަކު ކުރާކަމެއް ކަން ދެނެގަންނަން އެމަޒަން އިން ވަނީ ފޯނު ފޮށިގަނޑުގެ ތެރޭގައި ކުޑަ ކެމެރާއެއް ހަރުކޮށްފައެވެ. ވަގުންތައް އަތުލައި ގަތީ ކެމެރާއަށް ރެކޯޑް ކުރެވުނު މަންޒަރުތައް ބަލައިގެންނެވެ.\nވައްކަން ފަޅައި އެރުމާއިއެކު އެމީހުންގެ މައްސަލަ ފުލުހުންނަށް ހުށަހެޅުމުގެ ކުރިން އެމަޒަން އިން ވަނީ އެމީހުން ވަޒީފާ އިން ވަކިކޮށްފައެވެ.\nމިއަހަރު އަލަށް ނެރުނު މޮޑެލްތަކުގެ އައިފޯން ވަަގަށްނަގަން މަސައްކަތް ކުރުމުގެ އިތުރު ހާދިސާތައް ވެސް ހިނގަމުން އެބަދެއެވެ. މިއަހަރު ހިނގި އައިފޯން އާއި ގުޅުން ހުރި އެންމެ ބޮޑު ވައްކަމަކީ އެމްސްޓަޑަމްގެ ޝިޕްލޯ އެއާޕޯޓުން މެއި މަހު ބައި މިލިއަން ޔޫރޯގެ އައިފޯން ވަގަށް ނެގި ހާދިސާއެވެ.\nދުނިޔޭގެ އެންމެ މުއްސަނދި މީހާ ޖައްވަށް ގޮސްފައި އެނބުރި އަތުވެއްޖެ


Champions league quarter gai Mbappe nufennaane | Mihaaru\nސެއިން އެޓިއެންގެ ލޮއިކް ޕެރީން ކުރި ޓެކުލުން ލިބުނު އަނިޔާގެ ތަފްސީލު ހޯދަން ކުރި ޓެސްޓްތަކުން އެނގުނީ އެމްބާޕޭގެ އަނިޔާ ހީކުރިހާ ސީރިއަސް ނޫން ކަމަށެވެ. އެކަމަކު ލިގަމެންޓަށް ލިބިފައިވާ އަނިޔާއިން އެއްކޮށް ރިކަވާވެ އެނބުރި ދަނޑަށް ނުކުންނަން މަދުވެގެން ތިން ހަފްތާ ނަގާނެކަން ޕީއެސްޖީން ވަނީ ކަށަވަރުކޮށްދީފަ އެވެ.\nއުމުރުން 21 އަހަރުގެ އެމްބާޕޭ އަށް ޔަގީނުން ވެސް އަންނަ ހުކުރު ދުވަހު ލިޔޯނާ ދެކޮޅަށް ކުޅޭ ލީގު ކަޕް ފައިނަލް މެޗު ގެއްލޭނެ އެވެ. އަދި އަންނަ މަހު 12 ވަނަ ދުވަހު އެޓަލަންޓާއާ ދެކޮޅަށް ކުޅޭ ޗެމްޕިއަންސް ލީގު ކުއާޓާ ފައިނަލް މެޗު ވެސް ގެއްލުމުގެ ފުރުސަތު ބޮޑެވެ. ކޮވިޑް-19 ގެ ސަބަބުން ޗެމްޕިއަންސް ލީގު ސެންޓްރައިޒްކޮށް މިނީ ޓޯނަމެންޓް ފޯމެޓަށް ކުރިއަށްގެންދަނީ ޕޯޗުގަލްގެ ލިޒްބަންގަ އެވެ. ޕީއެސްޖީން އުއްމީދުކުރަނީ ސެމީ ފައިނަލަށް އެ ޓީމު ގޮސްފިނަމަ އެމްބާޕޭ އަށް ކުޅެވޭނެ ކަމަށެވެ. މިހާރު އޮތްގޮތުން ސެމީ ފައިނަލް ތާވަލުކޮށްފައި އޮތީ އަންނަ މަހު 18 އާއި 19 ވަނަ ދުވަހަށެވެ.\nޕީއެސްޖީގެ ކޯޗު ތޯމަސް ޓުޗެލް ބުނީ އޭނާ އަކީ ވަރަށް އުއްމީދީ މީހެއް ކަމަށާއި އެންމެ ފަހު ވަގުތާ ޖެހެންދެން އެމްބާޕޭ އަށް ކުއާޓާ ފައިނަލުގައި ކުޅެވުމުގެ އުއްމީދު ދޫކޮށްނުލާނެ ކަމަށެވެ.\nމުޅިން އަލަށް ޗެމްޕިއަންސް ލީގުގައި ވާދަކުރާ އެޓަލަންޓާ އަންނަނީ ތަފާތު ކުޅުމެއް ދައްކަމުންނެވެ. އެޓަލަންޓާގެ ކޯޗު ޖިއަން ޕިއޭރޯ ގަސްޕެރީނީ ބުނީ އިޓާލިއަން ލީގުގައި އެ ޓީމުން ރަނގަޅު ފޯމެއްގައި އޮވެ ނިންމާލައިފިނަމަ ޕީއެސްޖީ އަތުން ވެސް ކާމިޔާބު ހޯދިދާނެ ކަމަށެވެ. އެޓަލަންޓާ އިން ކުއާޓާގެ ފުރުސަތު ހޯދީ ދެ ވަނަ ބުރުގައި ސްޕެއިނުގެ ވެލެންސިއާ ކަޓުވާލުމަށް ފަހު އެވެ.\nޗެމްޕިއަންސް ލީގު ޕީއެސްޖީ


އެމެރިކާގެ 46 ވަނަ ރައީސްއަކަށް ޖޯ ބައިޑަން ، މަރުހަބާ! – Dhen.mv\nއެމެރިކާގެ 46 ވަނަ ރައީސްއަކަށް ޖޯ ބައިޑަން ، މަރުހަބާ!\nޢާއިޝަތު ނުޒުހާ November 7, 2020 - 9:30 pm\nއެމެރިކާގެ މިހާރުގެ ރައީސް، ރިޕަބްލިކަން ކެނޑިޑޭޓް ޑޮނާލްޑް ޓްރަމްޕް ބަލި ކުރުމަށް ފަހު، އެގައުމުގެ 46 ވަނަ ރައީސަކަށް ޑިމޮކްރެޓް ކެންޑިޑޭޓް އަދި އެމެރިކާގެ ކުރީގެ ނައިބު ރައީސް ޖޯ ބައިޑެން އިންތިހާބު ވެވަޑައިގެންފިއެވެ.\nޖޯ ބައިޑަށް އެމެރިކާގެ އިންތިޚާބު ކާމިޔާބު ކުރައްވާފައިވާއިރު، އެމެރިކާގެ ނައިބު ރައީސެއްގެ ގޮތުގައި ކަމަލާ ހެރިސް ވަނީ ބައިޑަންއާއެކު އިންތިޚާބުވެ ވަޑައިގެންފައެވެ.\nޖޯ ބައިޑަން އިންތިޚާބު ކާމިޔާބު ކުރެއްވިކަން ސީއެންއެން އިންވަނީ ކަށަވަރު ކޮށްދީފައެވެ. ސީއެންއެންގެ ޕްރޮޖެކްޝަންތަކުން ދައްކާގޮތުގައި ޖޯ ބައިޑަން އިންތިޚާބު ކާމިޔާބު ކުރައްވާފައި ވަނީ ޖުމްލަ 273 އިލްޓޯރަލް ވޯޓް ހޯއްދަވައިގެންނެވެ.\nމިދިއަ އަންގާރަދުވަހު އޮތް ރިޔާސީ އިންތިހާބު ބައިޑަން ކާމިޔާބު ކުރައްވާފައިވާއިރު، ބައެއް ސްޓޭޓްތަކުގައި އަދިވެސް ވޯޓް ގުނަމުންދާކަން ފާހަގަކޮށްލެވެއެވެ.\nބައިޑަންގެ ސިޔާސީ ހަޔާތަށް ބަލާލާއިރު، ބައިޑަންއަކީ އެމެރިކާގެ ތާރީޚްގައި ވެސް5ވަނައަށް އެންމެ ހަގު އުމުރުފުޅުގައި ސެނެޓްގެ ގޮނޑިއެއް ކާމިޔާބު ކުރެއްވި ބޭފުޅާއެވެ. މިގޮތުން، 1972 ވަނަ އަހަރު، އެމަނިކުފާނުގެ އުފަން ސްޓޭޓް ކަމަށްވާ ޑެލުވެޔަރގެ ސެނެޓް ގޮނޑި ކާމިޔާބު ކުރައްވާ 2009 ވަނަ އަހަރާ ހަމައަށް އެ ސްޓޭޓްގެ ސެނެޓްގެ މަޤާމް ފުރުއްވިއެވެ. ރައީސް ޖޯ ބައިޑަން ވެގެން ގޮސްފައި ވަނީ ޑެލުވެޔަރ ސްޓޭޓްގައި އެންމެ ގިނަ ދުވަހު ސެނެޓަރ ކަމުގެ މަޤާމް ފުރުއްވި ބޭފުޅާގެ ގޮތުގައެވެ. އަދި އޭގެ ފަހުން 2009 ވަނަ އަހަރުން ފެށިގެން2ދައުރު، ބަރަކް އޮބާމާގެ ރިޔާސަތުގައި އެމަނިކުފާނު ވަނީ ނައިބު ރައީސްކަން ކުރައްވާފައެވެ.\nމަރުވެފައި އޮތް މީހެއްގެ ހަށިގަނޑު ކަމަށް ހީކޮށް ބިރުން އަވަަހަށް ފުލުހުންނަށް ގުޅާފައި ބަލާލިއިރު އެއީ ބުދެއް\nފަޚްރިޒާދާ އަވަހާރަކޮށްލުން: އީރާނުން އަސްކަރީ ހަމަލާއެއް ދީފާނެތަ؟\nކޮވިޑް ބަލީގައި މަރުވި ބައެއް މީހުންގެ ހަށިތައް ސަރުކާރު ޚަރަދުގައި އަންދާލަން ލަންކާގެ ރައީސް އަމުރުކޮށްފި


Qanoonu asaasy aaeku jehunu "loabeege goh"\nޖާބިރުގެ ދެމަފިރިކަނބަލުން: ފޮޓޯ ޝޯޝަލް މީޑިއާ\n13 އޭޕްރީލް 20194ކޮމެންޓް\nގާނޫނު އަސާސީއާއެކު ޖެހުނު "ލޯބީގެ ގޮށް"\nއަބްދުﷲ ޖާބިރާއި ދިޔާނާ ސައީދުގެ ލޯބީގެ ގުޅުން ފެށިގެން އައީ މިއަދު ދިވެހިން މި ބޯލަނބާ ފެހި ގާނޫނުއަސާސީ އެކުލަވާލި ދުވަސްވަރެވެ.\nދިޔާނާއާއި ޖާބިރުގެ ލޯބީގެ ގުޅުން ފެށިގެން އައިގޮތް ޖާބިރު ހާމަ ކުރައްވަމުން ވިދާޅުވެފައިވަނީ އެންމެ ފުރަތަމަ ދިޔާނާ ބައްދަލުވީ އައު ގާނޫނު އަސާސީ އެކުލަވާލުމުގެ މަސައްކަތް ކުރި ދުވަސްވަރު ރައްޔިތުންގެ މަޖިލީހުގެ ތެރެއިންކަމަށެވެ. އޭރު ޖާބިރަކީ ރައްޔިތުން މަޖިލީހުގެ ގއ.އަތޮޅު މެންބަރެވެ. ދިޔާނާ އަދާ ކުރައްވަމުން ގެންދިޔައީ ރައީސުލް ޖުމްހޫރިއްޔާގެ ހާއްސަ މެމްބަރުކަމެވެ.\nޖާބިރުގެ ހިތް ދިޔާނާ އަތުލެއްވީ މަޖިލީހުގެ ޕޯޑިއަމްތަކުގައި ދިޔާނާ ވާހަކަދައްކަވާލެއް، ސާދާކަމާ ހުނަވެރިކަމުންނެވެ. ދިޔާނާގެ ލޫޅާފަތިކަމާ، ތޫނު ދެލޯ ފެނި ޖާބިރަށް ކެތް ނުކުރެވުނީއެވެ. ދިޔާނާ ފެނިވަޑައިގަތުމުން އޭނާ އަކީ ކޮންމެހެން ވެސް ވާހަކަ ދައްކަންޖެހޭ ބޭފުޅެއްކަމަށް ޖާބިރު ނިންމެވިއެވެ. ނަމަވެސް ދިޔާނާ "އޯޕަން" ކުރެވުނީ ވަރަށް އުނދަގުލުންކަމަށް ޖާބިރު ވިދާޅުވެއެވެ.\nދިޔާނާގެ އަރިހުން ކައިވެނިކުރަން އެއްސެވީވެސް ޖާބިރެވެ. "އެއީއެއްނު ރާއްޖޭގެ ކަލްޗާއަކީ ވެސް. އަޅުގަނޑު އެހީ. އެއީތާ މީގެ ލޯތްބަކީ ވެސް" ދިޔާނާއަށް ޕްރޮޕޯސް ކުރެއްވި ގޮތް ކިޔާދެއްވަމުން ޖާބިރު ވިދާޅުވިއެވެ. ކައިވެނިކުރަން އެހުމުން ދިޔާނާ އެކަމަށް ދެކޮޅެއް ނުހައްދަވައެވެ. ނަމަވެސް "ވިސްނާލަން" ކުޑަ ދުވަސް ކޮޅެއް ނެގުމަށްފަހު ޖާބިރުގެ ހުށަހެޅުން ގަބޫލުކުރިއެވެ.\nދިޔާނާއާއި ޖާބިރުގެ ލޯބީގެ އެއް ހެއްކަކީ ރަނުގެ ގޮތުގައި ދިޔާނީ ވިދާޅުވި ކުޑައަދަދެވެ. އެ އަދަދަކީ ކޮބަކަން ޖާބިރަށް އެނގިނުލެއްވިއަސް، އެއީ "ވަރަށް ކުޑަކުޑަ އަދަދެއް" ކަމަށް ޖާބިރު ވިދާޅުވެއެވެ.\nމިއަދުވެސް ދިޔަނާއާއި ޖާބިރު ލޯބީގެ ގޮތުން ގާނޫނުއަސާސީ ޑްރާފްޓުކުރައްވަމުން ޖެއްސެވި ގޮށް އެހާމެ ވަރުދަދައެވެ. އަދި އެ ގޮށުގެ މުސްތަގުބަލުވެސް އޮތީ ކުރިއަށެވެ.\nއަބްދުﷲ ޖާބިރު ފާތިމަތު ދިޔާނާ ސައީދު\nއެ ދާއިރާއިގަތިބީ ރުފިޔާއޭބުނާއިރައް މޮޔަވާމީހުން ރިސްވަތުގެ އަޅުން މީހަގީގަތަކީ ޖާބިރު އެދާއިރާ ނަޒާހަތްތެރި ވާނޭބުނެ އެކުރަނީ ރީތިބަހުން މަލާމާތް\nތިއިބުނީ ޖާބިރަކީ ލަނޓައެކޭތަ ނޫނީ ދިޔާނާޔަކީ ވެސް އޭގެއެއްޗެކޭތަ\nފުރަތަމަވެސް މަނިކުފާނު ތިޔަ ހޯއްދެވި ކާމިޔާބީއަށް މަރުޙަބާ ދައްނަވަން\nކެމްޕެއިން ކުރެއްވުމުގެ ހުނަރުވެރިކަން މަނިކުފާނުގެ އެބަހުރި މީޑިއާގައި ދެއްކެވި ވާހަކައިން ވަރަށްގިނަ ބައެއްގެ ސަމާލުކަން އަތުލައި އެދާއިރާގެ ލީޑުހޯއްދެވުމީ ހަމަ ފެންތައްޓެއް ބޯލުންފަދަ.\nމަނިކުފާނުގެ ޒަވާޖީޙަޔާތަށް އާރޯކަމާއި ތާޒާކަން މިންވަރުކުރައްވާށި އާމީން\nލަނޑަޔާ ވާނީ ލަނޑަޔާއި...


United Kingdom in vakive minivan dhaulathakah vumah Scotland in campaign fashaifi - vNews.mv\nޔޫކޭއިން ވަކިވެ މިނިވަން ދައުލަތަކަށްވުމަށް ސްކޮޓްލެންޑުން ކެމްޕެއިން ފަށައިފި\nސައިފް އަޒްހަރު 16 June 2022, 14:23\nއިނގިރޭސިވިލާތުން ވަކިވެ މިނިވަން ދައުލަތަކަށްވުމަށް ސްކޮޓްލެންޑުން އައު ކެމްޕެއިނެއް ފަށައިފިއެވެ.\nއެގޮތުން، ސްކޮޓްލެންޑްގެ ފަރސްޓް މިނިސްޓަރ ނިކޮލާ ސްޓާރޖަން ވަނީ، ސްކޮޓްލެންޑް އިނގިރޭސިވިލާތުން ވަކިވުމާމެދު ރައްޔިތުންގެ ފެންނަ ނުފެންނަ ވޯޓު ނެގުމުގެ ޕްލޭން އިއުލާން ކުރައްވާފައެވެ.\nއެޑިންބާރގްގައި ހުންނަ ފަރސްޓް މިނިސްޓަރގެ ރަސްމީ ގެކޮޅުގައި ނޫސްވެރިންނާ ވާހަކަފުޅު ދައްކަވަމުން ނިކޮލާ ސްޓާރޖަން ވިދާޅުވީ، ބްރެގްޒިޓާއި، ކޮވިޑާއި، ބޮރިސް ޖޯންސަންގެ ކަންތައްގަނޑަށްފަހު މިއީ، ސްކޮޓްލެންޑް އައު ތަސައްވުރަކާ ދިމާއަށް މިސްރާބު ޖަހަންވީ ވަގުތު ކަމަށެވެ.\nއިނގިރޭސިވިލާތުގެ ދަށުން ވަކިވެ ޔޫރަޕްގެ ގައުމަކަށް ސްކޮޓްލެންޑްވުމުން، އެގައުމަކީ މުއްސަނދި އަދި އުފާވެރި ގައުމަކަށް ވާނޭ ކަމަށްވެސް ނިކޮލާ ވިދާޅުވިއެވެ.\nޔޫކޭގެ އިގްތިސާދީ މޮޑެލްއާއެކު ގޮށްޖަހައިގެން އެއިން ސްކޮޓްލެންޑަށް ލިބެމުންދާ އިގްތިސާދީ އަދި އިޖުތިމާއީ ނިކަމެތިކަމުގައި ދެމިތިބޭނީތޯއާއި، ޔޫރަޕުން ބޭރުވުމުން ހައްތަހާ ނިކަމެތިކަން އިތުރުވާނެ ކަމަށް ބެލެވޭއިރު، ރަނގަޅަށް ލޯހުޅުވައި އުންމީދުތަކެއް ކުރަންވީ ވަގުތު ނުޖެހޭތޯ ނިކޮލާ ވަނީ ސުވާލު ކުރައްވާފައެވެ.\nނިކޮލާ ސްޓާރޖަން ނޫސްވެރިންނާ ވާހަކަފުޅު ދެއްކެވުމަށްފަހު ސޯޝަލް މީޑިއާގައި ކެމްޕެއިންވަނީ ފަށާފައެވެ.\nއެ ކެމްޕެއިންގައި، ކޮވިޑްގެ ބަލީގެ ސަބަބުން ސްކޮޓްލެންޑެކޭ އެއްފަދަ ހާލު ޖެހުނު ނޯރވޭ، ފިންލެންޑް، ޑެންމާކް އަދި އަޔަރލޭންޑް ފާހަގަކޮށްފައިވާއިރު، އެގައުމުތައް އިގްތިސާދީ ވަޅުގަނޑުން އަރައިގެންފައިވާކަން ފާހަގަކޮށްފައި ވެއެވެ.\nސްކޮޓްލެންޑްގެ ފަރސްޓް މިނިސްޓަރ ނިކޮލާ ސްޓާރޖަން ވަނީ، 2023 ވަނަ އަހަރުގެ ކުރިން، ސްކޮޓްލެންޑް މިނިވަންވުމާމެދު ރައްޔިތުންގެ ފެންނަ ނުފެންނަ ވޯޓެއް ނަގަން ވައުދުވެވަޑައި ގެންފައެވެ. އެކަން ކުރައްވާނީ ގާނޫނީ އިމުގެ ތެރެއިން ކަމަށްވެސް ވިދާޅުވެފައި ވެއެވެ.\nއިނގިރޭސިވިލާތުގެ ކިބައިން މިނިވަންވުމަށް ސްކޮޓްލެންޑްގައި ރައްޔިތުންގެ ފެންނަ ނުފެންނަ ވޯޓެއް ނެގޭނީ، އެކަމަށް ހުއްދަދޭ ސެކްޝަން 30 ގެ އަމުރު، އިނގިރޭސި ބޮޑުވަޒީރު ބޮރިސް ޖޯންސަންގެ ސަރުކާރުން ދީފިނަމައެވެ. ސެކްޝަން 30 ގެ އަމުރު އެކްޓިވޭޓްކުރުމުން، ރައްޔިތުންގެ ފެންނަ ނުފެންނަ ވޯޓު ނެގުމުގެ ގާނޫނީ ބާރު ސްކޮޓްލެންޑް ސަރުކާރަށް ލިބިގެންދާނެއެވެ.\nނިކޮލާ ސްޓާރޖަން ވިދާޅުވީ، އެކަމުގެ އަމުރުދޭން ބޮރިސް ޖޯންސަންގެ ސަރުކާރުން ދެކޮޅު ހަދައިފިނަމަ، ގާނޫނީ ލަފާ ހޯއްދަވައިގެން އެކަމަނާ އެކަން ކުރައްވާނީ އަމިއްލަ މަގުން ކަމަށެވެ.\nނިކޮލާ ވިދާޅުވީ، ކުރިމަތިވެދާނެ ގޮންޖެހުންތަކަށްވުރެ، މިނިވަން ގައުމަކަށްވުމުން ސްކޮޓްލެންޑަށް ލިބޭނެ މަންފާ މާބޮޑުވާނެ ކަމަށެވެ.\nއިނގިރޭސިވިލާތުން ވަކިވެ މިނިވަން ދައުލަތަކަށްވުމާމެދު ރައްޔިތުންގެ ފެންނަ ނުފެންނަ ވޯޓެއް، 2014 ވަނަ އަހަރުވެސް ނަގާފައި ވެއެވެ. އެފަހަރު %55 ރައްޔިތުން ބުނެފައިވަނީ ބޭނުންވަނީ ޔޫކޭގެ ބައެއްގެ ގޮތުގައި ސްކޮޓްލެންޑް އޮތުމަށް ކަމަށެވެ.\nޔުނައިޓެޑް ކިންގްޑަން ދުނިޔެ


Imran Khan, Ibu ah gulhuvvai maruhabaa vidhaalhu vejje\nއިމްރާން ހާން، އިބޫއަށް ގުޅުއްވައި މަރުހަބާ ވިދާޅުވެއްޖެ\nޕާކިސްތާނުގެ ބޮޑު ވަޒީރު އިމްރާން ޙާން\nޕާކިސްތާނުގެ ބޮޑު ވަޒީރު އިމްރާން ހާން އިންތިހާބީ ރައީސް އަބްރާހިމް މުހައްމަދު ސޯލިހް، އިބޫ އަށް އިންތިހާބުގައި ހޯއްދެވި ކާމިޔާބީއަށް މަރުހަބާ ދަންނަވައިފި އެވެ. އިބޫ އެންމެ ބައްދަލުކޮށްލާ ހިއްވާ ބޭފުޅަކީ ވެސް އިމްރާންހާން އެވެ.\nއިބޫގެ ސްޕޯކްސް ޕާސަން މާރިޔާ އަހުމަދު ދީދީ މިއަދު ބޭއްވި ނޫސްވެރިންގެ ބައްދަލުވުމެއްގައި ވިދާޅުވީ، މިއަދުގެ ވަގުތެއްގައި ޕާކިސްތާނުގެ ޕްރައިމް މިނިސްޓަރު އިމްރާން ހާން ގުޅުއްވައި މަރުހަބާ ވިދާޅުވި ކަމަށެވެ. އަދި ވެރިކަން ބަދަލުވުމުގެ މަރުހަލާ އޮމާންކަމާއި އަމާންކަމާއެކީގައި ކުރިއަށް ގެންދިއުމަށާއި އެކަން އޮމާން ކަމާއެކު ކުރިއަށް ގެންދަވާނެ ކަމުގެ އުންމީދުގައި ތިއްބެވި ކަމަށް އިމްރާން ވިދާޅުވެފައިވާ ކަމަށްވެސް މާރިޔާ ވިދާޅުވި އެވެ.\nރާއްޖެ އާއި ޕާކިސްތާނުގެ ގުޅުން ކުރިއެކޭވެސް އެއް ގޮތަށް އޮންނާނެ ކަމަށާއި އެގުޅުން އިތުރަށް ބަަދަހި ކުރުމަށްވެސް އިމްރާން އެދިވަޑައިގެންފައިވާ ކަމަށްވެސް މާރިޔާ ވިދާޅުވި އެވެ.\nޕާކިސްތާނުގެ ބޮޑު ވަޒީރު އިބޫ އަށް ގުޅުއްވައި މަރުހަބާ ދަންނަވާފައިވާއިރު، އިއްޔެ ވަނީ ސައުދީ އަރަބިއްޔާގެ ރަސްގެފާނު ސަލްމާން ބިން އަބްދުލް އަޒީޒު އަލް ސައުދުވެސް އިބޫ އަށް ގުޅުއްވައި މަރުހަބާ ދަންނަވާފަ އެވެ.\nމީގެ އިތުރުން އިންޑިއާގެ ބޮޑުވަޒީރު ނަރޭންދުރަ މޯދީ ވެސް ވަނީ ފޯނުން ގުޅުއްވައި އިބޫ އަށް މަރުހަބާ ދަންނަވާފަ އެވެ. މޯދީ ވަނީ އިބޫއަށް ބައްދަލުކުރުމަށް ދައުވަތުވެސް ދެއްވާފަ އެވެ. އެ ދައުވަތު ވަނީ އިބޫ ގަބޫލު ކުރައްވާފަ އެވެ. އަދި އިބޫ ވަނީ ހުވާ ކުރުމުގެ ރަސްމިއްޔާތަށްވެސް މޯދީއަށްވެސް ދައުވަތު ދެއްވާފަ އެވެ.\nރައީސް އިބްރާހިމް މުހައްމަދު ސޯލިހު ޕާކިސްތާން އިމްރާން ޚާން\nއިޒްރޭލާ ގުޅުން ގާއިމް ކުރަން ޕްރެޝަރުކުރޭ: އިމްރާން


Covid jehumun Pogba France squad un baakee kohfi\nކޮވިޑް ޖެހުމުން ޕޮގްބާ ފްރާންސްގެ ޓީމުން ބާކީ ކޮށްފި\nމެންޗެސްޓާ ޔުނައިޓެޑްގެ މިޑްފީލްޑާ ޕައުލް ޕޮގްބާ ކޮވިޑް-19 އަށް ޕޮޒިޓިވް ވުމުން، ފްރާންސްގެ ގައުމީ ޓީމު ސްކޮޑުން ބާކީ ކޮށްފި އެވެ.\nޕޮގްބާ، ކޮރޯނާއަށް ޕޮޒިޓިވް ވިކަން އިއުލާން ކުރީ ފްރާންސްގެ ގައުމީ ޓީމުގެ ކޯޗް ޑިޑިއޭ ޑެޝޯމްޕް އެވެ. އޭނާ ބުނީ، ޕޮގްބާ ކޮވިޑް-19 އަށް ޕޮޒިޓިވްވިކަން ހާމަވުމުން އެންމެ ފަހު ވަގުތު ސްކޮޑަށް ބަދަލު ގެންނަން ޖެހުނު ކަމަށެވެ. އޭނާ އެކުލަވާލި ސްކޮޑުގައި ޕޮގްބާ ހިމެނި އެވެ. އެހެންނަމަވެސް އޭރު ސްކޮޑު އިއުލާން ނުކުރެ އެވެ. އިއުލާން ކުރި ސްކޮޑްގައި ޕޮގްބާ ނަމެއް ނެތެވެ. ބަދަލުގައި ޔުވެންޓަސްގެ މިޑްފީލްޑާ އެންޑްރޭ ރެބިއޮޓް އަދި ރެނޭސް ޒުވާން މިޑްފީލްޑާ އެޑްއާޑޯ ކަމަވިންގާ އަށް ވަނީ ފުރުސަތު ދީފަ އެވެ.\nޔުނައިޓެޑްގެ ޕްރީ ސީޒަން ޓްރެއިނިން ކޭމްޕްވެސް ޕޮގްބާއަށް ގެއްލޭނެ އެވެ. އެންމެ މަދުވެގެން 10 ދުވަސް ވަންދެން އޭނާ ކަރަންޓީންގައި ހުންނަން ޖެހެ އެވެ. ޑެޝޯމްޕްގެ އިއުލާނާ ގުޅިގެން ޔުނައިޓެޑްގެ ވެބްޒައިޓްގައި ލިޔެފައިވާ ޕޯސްޓްގައި ވަނީ ޕޮގްބާއަށް ހެޔޮ އެދުންތައް އަރިސްކޮށް އަވަސް ޝިފާއަކަށް އެދޭ ކަމަށް ބުނެފަ އެވެ. ޔޫއެފާ ނޭޝަން ލީގްގައި ސެޕްޓެމްބަރު މަހު ފްރާންސް ނުކުންނާނީ ސްވިޑެން އާއި ކްރޮއޭޝިއާ އާ ދެކޮޅަށެވެ. ފުރަތަމަ މެޗުގައި އަންނަ ހޮނިހިރު ދުވަހު ފްރާންސް ނުކުންނާނީ ސްވިޑެން އާ ދެކޮޅަށެވެ. އޭގެ ތިން ދުވަސް ފަހުން ކްރޮއޭޝިއާ ދެކޮޅަށް ނުކުންނާނެ އެވެ.\n"އެންމެ ފަހު މިނެޓްގައި ސްކޮޑަށް ބަދަލު ގެނެސް ނިންމައިފިން، ސަބަބަކީ ޕައުލް ޕޮގްބާ ކުރިން ލިސްޓްގައި ހިމެނި ނަމަވެސް އިއްޔަ ހެދި ޓެސްޓް ތަކުން އޭނާ ޕޮޒިޓިވް ވެފައިވާކަން ހާމަވި،" ޕްރެސް ކޮންފަރެންސްގައި ވާހަކަ ދަްކަމުން ޑެޝޯމްޕް ބުންޏެވެ. "އެހެންވެ އެންމެ ފަހު ވަގުތުގައި އޭނާގެ ބަދަލުގައި ރެނޭސް މިޑްފީލްޑާ އެޑްއާޑޯ ކަމަވިންގާ ނަން ޖެހީ."\nފްރާންސަށް ނިސްބަތްވާ ކުޅުންތެރިންގެ ތެރެއިން ވައިރަހަށް ޕޮޒިޓިވް ވި އަނެއް ކުޅުންތެރިޔަކީ ޓޮޓެންހަމްގެ ނެްގީ ނޮޑެމްބެލޭ އެވެ. ޔުނައިޓެޑްގެ ސްކޮޑުން ޕްރީ ސީޒަން ޓްރޭނިންގައި ބައިވެރި ނުވެވޭނެ އަނެއް ކުޅުންތެރިޔަކީ އާރޮން ވަން ބިސާކާ އެވެ. އަރަބި އެމިރޭޓްސްގައި ޗުއްޓީ ހޭދަ ކުރުމުން އޭނާ ވަނީ 14 ދުވަހަށް ކަރަންޓީން ކޮށްފަ އެވެ. އެހެންނަމަވެސް ޕްރީ ސީޒަންގެ ވަކި ހިސާބަކުން އޭނާ އަށް ބައިވެރި ވެވޭނެ އެވެ.\nފްރާންސް ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް


Ithuru 129 meehun covid in rangalhuve, balin faseyhavi adhadhu 18,253 ah - One Online\nރާއްޖޭގައި ކޮވިޑަށް ފަރުވާ ހޯދަމުންދިޔަ އިތުރު 129 މީހަކު ބަލިން ރަނގަޅުވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ މިދިޔަ 24 ގަޑިއިރުގެ ތެރޭގައި (އިއްޔެ ހަވީރު 6:00 އިން މިއަދު ހަވީރު 6:00 އަށް) ރާއްޖޭގައި ކޮވިޑަށް ފަރުވާ ހޯދަމުންދިޔަ އިތުރު 129 މީހަކު ރަނގަޅުވެ، ބަލިން ފަސޭހަވީ މީހުންގެ ޖުމުލަ 18،253 އަށް އަރާފައިވާ ކަމަށެވެ.\nމިދިޔަ 24 ގަޑިއިރުގެ ތެރޭގައި (އިއްޔެ ހަވީރު 6:00 އިން މިއަދު ހަވީރު 6:00 އަށް) ޕޮޒިޓިވްވީ 125 މީހުންނެވެ. އެއީ މާލެ ސަރަހައްދުން 103 މީހަކާއި އަތޮޅުތެރެއިން ނުވަ މީހަކާއި އޮޕަރޭޝަނުގައި ހުރި ރިސޯޓުތަކުން 13 މީހެކެވެ.\nރާއްޖޭގައި ކޮވިޑަށް ޕޮޒިޓިވްވީ ޖުމުލަ މީހުންގެ އަދަދު 20919 އަށް އަރާފައިވާ އިރު، ރާއްޖޭގައި މިހާރު ކޮވިޑަށް ފަރުވާދެމުން އަންނަނީ 2،595 މީހަކަށެވެ. އެޗްޕީއޭ އިން ހާމަކޮށްފައިވާ މައުލޫމާތަށް ބަލާއިރު ހޮސްޕިޓަލުތަކުގައި 179 މީހަކު އެބަ ތިއްބެވެ.\nރާއްޖޭގައި ކޮވިޑަށް ޕޮޒިޓިވްވި މީހުންގެ ތެރެއިން 64 މީހަކު ވަނީ މަރުވެފައެވެ. އެއީ 57 ދިވެއްސަކާއި ބަންގުލަދޭޝްގެ ހަ މީހަކާއި ފިލިޕީންސްގެ މީހެކެވެ.\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ކޮވިޑް 19 އެޗްއީއޯސީ


Manma ulhefaivanee varah hiidhathi dhiriulhumeh: Sara\nސާރާ އާއި އޭނާގެ މަންމަ އަމްރިތާ ސިންގް\nބޮލީވުޑުގައި އަލަށް ފިޔަޖަހަމުންދާ ޒުވާން ބަތަލާ ސާރާ އަލީ ހާންގެ ހުރިހާ ވެސް އެއްޗަކީ އޭނާގެ މަންމަ އަދި ކުރީގެ ބަތަލާ އަމްރިތާ ސިންގެވެ. ސާރާ ބުނާ ގޮތުގައި ދެރަވާން ޖެހޭ ކަންކަން ދިމާވެ އެންމެ ބޮޑަށް ނަފުސު މާޔޫސްވާ ދުވަސް ދުވަހު ވެސް އޭނާގެ ހުރިހާ މައްސަލަތަކަކަށް ހައްލު ހޯދައިދޭ މީހަކީ މަންމަ އެވެ.\n"ބައެއް ދުވަސްދުވަހު އަހަރެންގެ ވިސްނުން ހުންނަނީ އެހާ ޕޮޒިޓީވް ކޮށެއް ނޫން. އެއީ ހަމަ ވަރަށް ނޯމަލް ކަމެއް. ކޮންމެ މީހެއްގެ ހަޔާތުގައި ވެސް އެފަދަ ދުވަސްތައް ތަޖުރިބާ ކުރާނެ. އަހަރެންގެ މަންމަގެ ރަނގަޅު ކަމުން އަހަރެންނަށް ކުރިމަތިވާ ހުރިހާ މައްސަލައަކަށް ހައްލު ހޯދައިދޭ. އެކަހަލަ މަންމައެއް ހުރިއްޔާ ޕޮޒިޓިވްކޮށް ނޫން ގޮތަކަށް ހުރެވޭނެތަ؟" އިންޑިއާގެ ނިއުސް އެޖެންސީ އަކަށް ދީފައިވާ އިންޓަވިއު އެއްގައި ސާރާ ބުންޏެވެ.\nދާދި ފަހުން ޑިޖިޓަލް ޕްލެޓްފޯމްގައި ރިލީޒްކުރި "ކޫލީ ނަންބަރު 1" ގެ ބަތަލާ ސާރާ ބުނީ އޭނާގެ މައްސަލަތައް މަންމަ ހައްލުކޮށް ދިނަސް މަންމައަކީ ވަރަށް ހިތްދަތި މާޒީއެއް އޮތް މީހެއް ކަމަށެވެ. ދެރަވާ ކަހަލަ ވަރަށް ގިނަ ކަންތައްތައް މަންމައާ ކުރިމަތިވި ކަމަށެވެ.\n"މަންމަ އުޅެން ޖެހުނު ހިތްދަތި ދިރިއުޅުމާ ބަލާއިރު އަހަރެންގެ ދިރިއުޅުން އެތައް ގުނައަކަށް ރަނގަޅު. އެ ހުރިހާ ކަމަކާ އެކު ވެސް އިސް އުފުލައިގެން އެހެން މީހުންނާ ހަތަރުކަޅި ހަމަކޮށްގެން މަންމަ ދިރިއުޅެފައިވަނީ. އެގޮތަށް އަހަރެންނަށް އުޅެވިއްޖިއްޔާ އެހެން މީހުންގެ ތައުރީފު އަހަންނަށް ހައްގު އެއްޗަކަށް ވާނީ،" ސާރާ ބުންޏެވެ.\nސާރާއަކީ އަމްރިތާ ސިންގް އާއި އެކްޓަރު ސައިފް އަލީ ޚާންގެ ދެ ދަރިން ކުރެ ދޮށީ ދަރިފުޅެވެ. ހަގު ދަރިފުޅު އިބްރާޙިމް ލިބުނުތާ މާ ގިނަ ދުވަހެއް ނުވެ އަމްރިތާ އާއި ސައިފް ވަނީ ވަރިވެފަ އެވެ.\nސައިފް އަށް ވުރެ އަމްރިތާ ވަރަށް ބޮޑުތަން ދޮށި ނަމަވެސް އެ ކައިވެނި ކާމިޔާބު ކުރެވޭތޯ އަމްރިތާ ވަރަށް މަސައްކަތް ކޮށްފައި ވެއެވެ. ނަމަވެސް އިޓަލީ މީހަކާ ސައިފް ލޯބީގެ ގޮތުން ގުޅި އެމީހުންގެ މެދުގައި މައްސަލަތައް ޖެހޭލެއް އިތުރުވެ ވަރިވީ އެވެ.\nފިލްމީ ބަތަލާ ކަރީނާ ކަޕޫރާ ސައިފް ކައިވެނި ކުރީ އިޓަލީ މީހާ އާ ރުޅިވިތާ ދުވަސްކޮޅެއް ފަހުންނެވެ. ސާރާ މިހާރު ކުޅެމުންދަނީ އަކްޝޭ ކުމާރާއި ދަނޫޝް އަދި ނިމްރަތު ކޯރް ވެސް މުހިއްމު ރޯލުތަކެއް ކުޅޭ "އަތުރަންގީ ރޭ" އެވެ. މި ފިލްމުގެ ޑައިރެކްޓަރަކީ އާނަންދް އެލް.ރާއީ އެވެ.


މަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް) 25 – DhiSalafiyyah\nހަވަނައީ: މީސްކިތުން ބޭރުގައި ނުވަތަ އެތެރޭގައި ކަމަށްވިޔަސް، ޤަބުރުފުޅާ ދުރު ހިސާބެއްގައި ހުރެ ޤަބުރުފުޅަށް ކުރިމަތިލައި، ރަސޫލާ ޞައްލަﷲ ޢަލައިހިވަސައްލަމައަށް ސަލާމްދެންނެވުމެއް ނުވެއެވެ. އައްޝައިޚް ޢަބްދުލް ޢަޒީޒް ބިން ބާޒް ރަޙިމަހުﷲ އެކަލޭގެފާނު ލިޔުއްވި (منسكه) ގައި ލިޔުއްވާފައިވެއެވެ. “މިފަދަ ޢަމަލުކުރާމީހާ ގާތީ އެކަލޭގެފާނުގެ ދެކެ ލޯބިވާ މީހަކަށްވުރެ އެކަލޭގެފާނާ މެދު އަދަބުކުޑަކޮށް ޢަމަލުކުރާމީހަކަށް ވުމެވެ.”\nމަދީނާއަށް އަންނަ ބައެއް ފަރާތްތަކަށް، ރަސޫލާ ޞައްލަﷲ ޢަލައިހި ވަސައްލަމައަށް ސަލާމް ދެންނެވުމަށް ބައެއްމީހުން ޙަވާލުކުރެއެވެ. މިކަމަށް ސުންނަތުން އެއްވެސް ގޮތަކަށް ދަލީލެއް ނުލިބެއެވެ. އެހެންކަމުން މަދީނާއަށް އަންނަ މީހެއް ގާތުގައި މިކަމަށް އެދެފިނަމަ އެމީހަކަށް ޖަވާބުގައި ބުނާނީ ރަސޫލާ ޞައްލަﷲ ޢަލައިހިވަސައްލަމައަށް ޞަލަވާތް ކިޔެވުން އިތުރުކުރާށެވެ. މަލާއިކަތް ބޭކަލުން އެޞަލަވާތް ރަސޫލާ ޞައްލަﷲ ޢަލައިހިވަސައްލަމަ އާ ހިސާބަށް ފޯރުކޮށްދެއްވައެވެ. އެކަލޭގެފާނު ޙަދީޘްކުރައްވާފައި ވެއެވެ.\n(( إِنَّ للهِ مَلائِكَةً سَيَّاحِينَ فِي الأَرض يُبَلِّغُونِي عَنْ أُمَّتِيَ السَّلامَ)) [حديث صحيح رواه النسائى وغيره]\nމާނައީ :” ބިމުގައި ދަތުރުކޮށްއުޅޭ މަލާއިކަތުން ﷲތަޢާލާއަށް ވެއެވެ. އެބޭކަލުން ތިމަންކަލޭގެފާނަށް، ތިމަންކަލޭގެފާނުގެ އުންމަތުގެ މީހުން ދަންނަވާ ސަލާމް ފޯރުކޮށްދެއްވައެވެ.”\n(( لَا تَجْعَلُوا بُيُوتَكُمْ قُبُورًا، وَلَا تَجْعَلُوا قَبْرِي عِيدًا، وَصَلُّوا عَلَيَّ فَإِنَّ صَلَاتَكُمْ تَبْلُغُنِي حَيْثُ كُنْتُمْ )) [حديث صحيح رواه أبوداود وغيره]\nމާނައީ:” ތިޔަބައިމީހުންގެ ގެތައް ޤަބުރުސްތާނުތަކެއްކަމުގައި ނުހަދާށެވެ. އަދި ތިމަންކަލޭގެފާނުގެ ޤަބުރުފުޅު ވަކިވަގުތުތަކެއް ކަނޑައަޅައިގެން ޒިޔާރަތްކުރާތަނެއްކަމުގައި ތިޔަބައިމީހުން ނުހަދާށެވެ. އަދި ތިމަންކަލޭގެފާނުގެ މައްޗަށް ޞަލަވާތް ކިޔަވާށެވެ. ފަހެ ތިޔަބައިމީހުން ކޮންމެތަނެއްގައި ވީނަމަވެސް ތިޔަބައިމީހުންގެ ޞަލަވާތް ތިމަންކަލޭގެފާނާއި ހިސާބަށް ވާޞިލުވާނެއެވެ.”


ޖިއަންގެ މަރާއެކު އެންމެން ސިހިފައި! – Faanooz\nޖިއަންގެ މަރާއެކު އެންމެން ސިހިފައި!\nDecember 20, 2018 | އީމާ ވަހީދު\nކޮންކުރިޓު ޖަންގަލީގެ ގޮތުގައި ގިނަ މީހުން ސިފަކުރާ މާލޭގައި، މީހަކު ގަޔަށް ވަޅި ހަރައިގެން، ނުވަތަ މާރާމާރީއެއް ހިންގައިގެން މީހުން މަރުވާ އަޑަކީ އަޅުގަނޑުމެންނަށް އިވި ފަރިތަ އަޑެކެވެ. އެހެނަސް، މިދިޔަ އާދިއްތަ ދުވަހު ދިވެހިންގެ ކަންފަތްތައް ސިއްސުވާލީ ހަދަމުން ދިޔަ އިމާރާތަކުން ވެއްޓުނު ސިމެންތި ބަސްތާއަކުން ޖެހިި،9އަހަރުގެ ކުޑަ ކުއްޖެއް ދުނިޔެއާއި ވަކިވެގެން ދިޔަ ހަބަރެވެ.\nޕޭވުމަންޓު މަތިން ހިނގާފައި ދަނިކޮށް ސިމެންތި ބަސްތާ ވެއްޓުނު ކުއްޖާއަކީ ބަންގުލަދޭޝް ކުއްޖެކެވެ. އެ ކުއްޖާ ގަޔަށް ސިމެންތި ބަސްތާ ވެއްޓުނީ، ސަންފުރޮންޓު ލައިޓްސް ހުންނަ މ.ނަލަހިޔާ މަންޒިލްގައި ހަދަމުންދާ އިމާރާތަކުގެ ފަސްވަނަ ބުރިންނެވެ. މި ހާދިސާ ހިނގާފައިވަނީ އާދިއްތަ ދުވަހުގެ ހެނދުނު 10:30 ހާއިރެވެ.\nވަގުތުން މީސް މީޑިޔާގައި މި ހަދިސާ ދައްކުވައިދޭ ވީޑިއޯތަކާއި، އަދި ފޮޓޯތައް ދަައުރުވާން ފެށިއެވެ. މީސްމީޑިއާގައި ދައުރު ވަމުން ދިޔަ ވީޑިއޯއިން ފެންނަ ގޮތުގައި، އެ ކުޑަ އަންހެން ކުއްޖާއާއި އެކީ އެކުއްޖާގެ މަންމަވެސް ހިނގާފައި އާދެއެވެ. އެކުއްޖާ ހުރީ މަންމައަށް ވުރެ ތަންކޮޅެއް ކުރީގައެވެ. އަދި ވަކި ހިސާބަކުން މަތިން ސިމެންތި ތަކެއް ފައިބައެވެ. އަދި ފައިބަމުން ދިޔަ ސިމެންތި ތަކާއި އެކީ ސިމެންތި ބަސްތާއެއްގެ އެއްބައި ވެއްޓޭތަން ވީޑިއޯއިން ފެނެއެވެ. ކުއްޖާގެ ބޯމައްޗަށް ސިމެންތި ބަސްތާ ވެއްޓުމާއި އެކު ވަގުތުން އެކުއްޖާ ބިންމައްޗަށް ވެއްޓެއެވެ. ވަރަށް ގިނަ އަދަދަކަށް ސިމެންތި ފޭބުމުގެ ސަބަބުން، އެވަގުތު މުޅި ހިސާބު ގަނޑުގައި ދުން ބޯކޮށްލައެވެ. އެހެންވެ، ދުން ގަނޑުތެރޭގައި އިރުކޮޅެއް ވަންދެން އެއްވެސް މީހަކަށް އެކުއްޖާ ނުފެނި އޮތެވެ. އެކުއްޖާ ފެނުމާއި އެކީ ވަގުތުން އެކުއްޖާ ކޮނޑަށް ލައިގެން ގެންދިޔައީ އެތަނަށް އައި މީހެކެވެ.\nSunFront ligth shop huri building mathin kuda kuhjjehge gaimahxhah vehtunu simenthi basthaa ge video!!😭\nPosted by Viral Maldives on Sunday, 16 December 2018\nއައި.ޖީ.އެމް.އެޗް ގައި ފަރުވާ ދެމުން ދަނިކޮށް އެކުއްޖާ ވަނީ އިއްޔެގެ ވަގުތެއްގައި މި ދުނިޔެއާއި އަލްވަދާއު ކިޔާފައެވެ.\nމިއީ ވަރަށް ހިތާމަ ކުރަންޖެހޭ ކަމެކެވެ. އަޅައި ނުލައި ދޫކޮށްލެވޭ ވަރުގެ ކަމެއް ނޫނެވެ. މިކަހަލަ ހިތާމަވެރި ހާދިސާތައް ހިނގަނީ ބޯލަބަން ޖެހޭ ގަވައިދުތަކަށް ބޯނުލަނބާ މަސައްކަތް ކުރުމުގެ ސަބަބުންނެވެ. ކުޑަ ކުޑަ ކުއްޖެއްގެ ފުރާނަ ގެއްލިގެން އެދިޔައީ އެތައް ބަޔެއްގެ ފަރުވާ ކުޑަ ކުރުމުގެ ނަތީޖާއެއްގެ ގޮތުންނެވެ.\nމި ހާދިސާ ކުށްވެރިކުރަމުން ރާއްޖޭގެ ރައީސުލްޖުމްހުރިއްޔާ މުހައްމަދު ސޯލިހުވެސް ވަނީ މި ކަންތައް ވަރަށް ހަރުކަށިކޮށް ކުށްވެރިކޮށްފައެވެ. މިކަމާއި ބެހޭގޮތުން ޓުުވީޓު ކުރައްވަމުން އިބޫ ވިދާޅުވީ، ކުޑަ ކުއްޖެއްގެ ފުރާނަ ގެއްލިގެން ދިޔުމަށްވުރެ ހިތާމަވެރި ކަމެއް ނެތް ކަމުގައެވެ. އަދި، މި ހާދިސާގައި ނިޔާވި ރައުޝަނު ޖިއާނުގެ މައިންބަފައިންނަށާއި އޭނާގެ އާއިލާއަށްވެސް ތައުޒިޔާ ރައްދު ކުރައްވާކަމަށްވެސް ވިދާޅުވިއެވެ. މީގެ އިތުރުން ކުރީގެ ރައީސް މައުމޫނާއި އަދި ނައިބު ރައީސް ފައިސަލް ނަސީމުވެސް ވަނީ ކުއްޖާގެ އާއިލާއާއި ބައްދަލުކުރައްވާފައެވެ.\nމީގެއިތުރުން، ފުލުހުން ބުނެފައިވަނީ ސީރިއަސް މައްސަލައެއްގެ ގޮތުގައި މިކަން ބަލަމުން އަންނަކަމަށެވެ. ހަމައެހެންމެ، މިނިސްޓަރ އޮފް ޖެންޑަރ، ފެމެލީ އެންޑް ސޯޝަލް ސާރވިސް، ޝިދާތާ ޝަރީފުވެސް ވިދާޅުވީ މިކަން ބަލަމުން އަންނަ ކަމަށެވެ.


Ajay Devgn ge MayDay ah Rakul | Mihaaru\nއަޖޭ ދޭވްގަންގެ "މޭޑޭ" އަށް ރަކުލް ޕްރީތު ސިންގް\nއެކްޓަރު އަޖޭ ދޭވްގަން ޑައިރެކްޓްކުރާ ތިން ވަނަ ފިލްމު "މޭޑޭ" ގެ ބަތަލާގެ ރޯލަށް ރަކުލް ޕްރީތު ސިންގް ހަމަޖައްސައިފި އެވެ.\nއަޖޭއާ އެކު އަމީތާބް ބައްޗަން ވެސް މުހިއްމު ރޯލެއް ކުޅޭ މި ފިލްމުގައި ރަކުލް ފެންނާނީ ޕައިލެޓެއްގެ ރޯލުންނެވެ. ޒުވާން ބަތަލާ ކުރިން ވެސް ވަނީ އަޖޭއާ އެކު ފިލްމެއް ކުޅެފަ އެވެ. އެއީ 2018 ގެ "ދޭ ދޭ ޕިޔާރު ދޭ" އެވެ. އަދި އަޖޭ އާއި ރަކުލް ވަނީ އެހެން ފިިލްމަކަށް ވެސް ސޮއިކޮށްފަ އެވެ. އެއީ އިންދަރު ކުމާރު ޑައިރެކްޓްކުރާ ކޮމެޑީ "ތޭންކް ގޯޑް" އެވެ. ފިލްމުގެ ކާސްޓްގައި ސިދާތު މަލްއުތުރާ ވެސް ހިމެނެ އެވެ.\nދެހާސް ސޯޅައިގައި ގެނެސްދިން "ޝިވާއޭ" އާއި 2008 ގެ "ޔޫ މީ އޯރް ހަމް" އަށް ފަހު، އަޖޭ ޑައިރެކްޓްކުރާ "މޭޑޭ" ގެ ޝޫޓިން އަންނަ މަހުގެ ތެރޭގައި ފަށަން ވަނީ ނިންމައިފަ އެވެ. ފިލްމުގެ މަންޒަރުތައް އެންމެ ފުރަތަމަ ނަގާނީ ހައިދަރުއާބާދުގަ އެވެ.\n"މޭޑޭ" އަކީ އަޖޭ ޑައިރެކްޓްކޮށް، ރޯލެއް ކުޅުމުގެ އިތުރަށް އޭނާ ޕްރޮޑިއުސް ވެސް ކުރާ ތުރިލާ ޑްރާމާއެކެވެ.\nމި ފިލްމަށް ރަކުލް ސޮއިކުރި އިރު، އޭނާގެ ކުރިއަށް ހުރި ފިލްމުތަކުގެ ތެރޭގައި އަރުޖުން ކަޕޫރާ އެކު ކުޅޭ ފިލްމަކާއި ޖޯން އަބްރަހަމާ އެކު ކުޅޭ "އެޓޭކް" ހިމެނެ އެވެ.\nރަކުލް، 30، އަކީ ހިންދީ ފިލްމުތަކުގެ އިތުރުން އިންޑިއާގައި އެހެން ބަހުރުވަތަކުން ފިލްމު ހަދާ ދެކުނު ފިލްމު އިންޑަސްޓްރީގައި ވެސް މަސައްކަތްކުރާ މަޝްހޫރު ބަތަލާއެކެވެ. އެގޮތުން ދެކުނުން އޭނާގެ ކުރިއަށް ހުރި ފިލްމުތަކުގެ ތެރޭގައި ކަމަލް ހަސަނާ އެކު ބައިވެރިވާ "އިންޑިއަން 2" ފާހަގަކޮށްލެވެ އެވެ.\nބޮލީވުޑް އަމީތާބް ބައްޗަން އަޖޭ ދޭވްގަން އެކްޓްކުރުން ބޮލީވުޑް ފިލްމު


Iphone-13 Libeyne Aguthah Miothee - Vaguthu\nއެޕަލް އިން މިރޭ ނެރުނު އައިފޯން-13 ގަންނަން ލިބޭނެ އަގުތައް އިއުލާންކޮށްފިއެވެ.\nއައިފޯން-13 އަށް ޕްރީ އޯޑަރު ކުރެވޭނީ މިމަހުގެ 17 ވަނަ ދުވަހުން ފެށިގެންނެވެ. ސެޕްޓެމްބަރ މަހުގެ 24 ވަނަ ދުވަހު އައިފޯން-13 ގަންނަން ލިބޭނެއެވެ.\nއައިފޯން-13 ގެ ހަތަރު މޮޑެލްއެއް ވަނީ ނެރެފައެވެ. އެއީ އައިފޯން-13 މިނީ އާއި އައިފޯން-13 އާއި އައިފޯން-13 ޕްރޯ އަދި އައިފޯން-13 ޕްރޯ މެކްސްއެވެ. މިނީގެ އަގުތައް ފެށެނީ 699 ޑޮލަރުންނެވެ. އެއީ ގާތްގަނޑަކަށް -/10779 ރުފިޔާއެވެ. އައިފޯން-13 ގެ އަގުތައް 799 ޑޮލަރުން ފެށޭއިރު ސައިޒަކީ 128 ޖީބީއެވެ. އެއީ -/12300 ރުފިޔާއެވެ. އައިފޯން-13 ޕްރޯގެ އަގު ފެށެނީ 999 ޑޮލަރުންނެވެ. އެއީ -/15400 ރުފިޔާއެވެ. އައިފޯން-13 ޕްރޯ މެކްސްގެ އަގު ފެށެނީ 1099 ޑޮލަރުންނެވެ. އެއީ -/16945 ރުފިޔާއެވެ.\nއަގުތަކަކީ ބައިނަލްއަޤުވާމީ މާކެޓްގައި އައިފޯނު ލިބެން ހުންނާނެ އަގެވެ.\nއެޕަލް އިން މިރޭ ނެރުނު ފޯނުތަކުގެ ތެރެއިން އެންމެ ހާއްސަ ސަމާލުކަމެއް ދީފައި ވަނީ އައިފޯން-13 ޕްރޯ އާއި ޕްރޯ މެކްސް އަށެވެ. އެއްޓީބީގެ ސައިޒެއްގައި ނެެރެފައިވާ ޕްރޯ އާއި ޕްރޯ މެކްސް އަކީ ފޮޓޯ އާއި ވީޑިއޯ ނެގުމަށް ހާއްސަ ފީޗާތަކެއް ހިމަނާފައިވާ ފޯނުތަކެކެވެ. މިއީ ފިލްމުތައް ވީޑިއޯ ކުރަން ވެސް ބޭނުން ކުރެވޭނެ ފެންވަރުގެ ފޯނެއް ކަމަށް އެޕަލް އިން ބުނެއެވެ.\nސެޕްޓެމްބަރު 15, 2021 02:32\nދެން ވަރަށް މުއްސަދިން ގިނަވާނެ ރާއްޖޭގަވެސް ކިއޫ ހަދާފަ. ކޮންމެ މީހެއް އަތުގަވެސް އައިފޯން 13 އޮންނަން ޖެހޭނެ އަދި އައިފޯން13 އޮަތްކަން އިންސްޓަގްރާމްއަށް ލާންވާނެ މިރާރ ކުރި މަތީގަ ހުރެ ސެލްފީ ނަގާފަ. އައިފޯން13 ގަ ނުނަގައި ފިއްޔާ އެ ނުވާނެ މީހަކަށް. އެ ހެޔޮ އިންސްޓޯލްމެންޓަށް ނަމަވެސް އައިފޯން13 ހޯދަން އުޅޭ ހުރިހާ ކުދިންވެސް. މީ އަޅެ ދޮގެއްތޯވެސް ބަލައްޗެ ހާއްސަކޮށް އިންސްޓަގްރާމް ސޯސަލް މީޑިއަރގަ. ނުފޯރާ ފޮތިންވެސް ފޫގަޅަން ޖެހޭނެ ބައެއް ދިވެހިން ދެއްކުން ތެރިކަމުން. މީހަކަށް އެހީ ތެރިކަމެއް ދޭން ސޮދަގާތެއް ކުރަންވީމަ އަތުގަ ނޯންނާނެ ބައި ރުފިޔާވެސް.\nސެޕްޓެމްބަރު 15, 2021 07:44\nރަގަނޅު ވާހަކައެއް!! ނުކައި ނުބޮއި ތިބެ އަދި ލޯނު ނަގައިގެންވެސް ތީގެ ފޯނެއް ކޮންމެ މީހަކު ހޯދާނެ!! ރާއްޖެއިން ތީގެ ފޯނެއްގެ އަގު ފުރަތަމަ ބުރުގައި ގަންނަން ލިބޭނީ ތިރީސްހާސް ރުފިޔާއިން ފެށިގެން މަތީ އަގުތަކުގަ!!\nސެޕްޓެމްބަރު 15, 2021 08:55\nކުޅެން ނޭގުނަސް ގެންގުޅެން ވާނީ އެންމެފަހުގެ ފޯން.......... އިންސްޓޯލްމެންޓަށް ވެސް ނަގަންވާނެ އެހެން ނޫނީ މީހަކަށް ނުވާނެ ވާނީ ގަމީހަކަށް\nސެޕްޓެމްބަރު 15, 2021 10:58\nޢިންސްޓޯލްމަންޓަށް ތަކެތި ދޫކުރަނީވެސް އެއްފަހަރާ އަގު ދައްކާފަ ތަކެތި ގަނެވޭ ފެންވަރުގަ ގިނަމީހުން ނުތިބޭތީ. ޢެއީ ދުނިޔޭގެ ހުރިހާ ތަނެއްގަވެސް އޮންނަ އުސޫލެއް . ޢެކަމުން ވިޔަފާރިވރިންނަށްވެސް ފައިދާކުރޭ.\nއަފި އާދައިގެ މީހާއަށްވެސް އޭނާއަށް ފައިސާ ދެއްކޭވަރުން ބޭނުން ތަކެތި ގަނެވޭ.މަހިތުން އިންސްޓޯލްްމަންޓަށް ފޯނު ނެގުމަކީ މައްސަލައެއް ނޫން.\nސެޕްޓެމްބަރު 15, 2021 11:31\nކިޑްނީ ވިއްކާލައިގެންވެސް ވާނެ ތި ފޯނު ހޯދަން\nސެޕްޓެމްބަރު 15, 2021 11:40\nގިނަ މީހުން އައިފޯނު މި ބޭނުންކުރަނީ ގުޅަންށާ މެސްޖު ކުރަން ދެން ސްނެޕް، އެނޫން ކަމެއް ތިރީސްހާހުގެ ފޯނުން ކުރަން ނޭނގޭ! ދެން ކީއްކުރަން ފައިސާ ބޭކާރުކުރަނީ.. ނޮކިޔާ ބައްތިއެއް ގެންގުޅެބަލަ!\nސެޕްޓެމްބަރު 15, 2021 12:26\nމިތަނަށް ކޮމެންޓް މި ކުރަނީ ޖޭ ވެގެން ވިރިވިރި ތިބިމީހުންދޯ މީހުން އައިފޯން ގެންގުޅޭތީ. ތިމާ މީހާ ނުގަންނަންޔާ ނުގަނެ ހުރެބަލަ ކޮންމެ ކަމަކާ ނުބެހި🤦♀\nސެޕްޓެމްބަރު 15, 2021 20:02\nއެމީހުން ކުރާކަމެއް ކޮއްފާނެ އެއްނު.. ދެން އެކަމާ ޖޭ ނުވެބަ.. ތިހާ ޖޭވަންޏާ އިންސްޓޯލްމެންޓް އަށް އައި ފޯން އެއް ނަގާލަބަ..\nސެޕްޓެމްބަރު 16, 2021 00:45\nތެދެއް ވާނީ ތެދަކަށް... ކިތަންމެ ހާލުގަ އުޅުނަސް އައިފޯނެއް ހޯދަންޖެހޭ\nސެޕްޓެމްބަރު 19, 2021 16:25\nއައިފޯންވެސް ސަޅި.. އެކަމް އައިފޯން އަށްވުރެ އަހަރެންނަށް ރަނގަޅީ ސެމްސަންގ.. ދެން މިހެން ބުނީމަ ވެސް އެއްޗެކޭ ބުނާނެ މީހުން ގިނަވާނެ.. އައިފޯން ގޯސް ވީކީ ނޫން.. އެއީ މަގޭ އޮޕީނިއަން..\nސެޕްޓެމްބަރު 16, 2021 08:32\nއޭ ނުޖެހޭ ލޯނު ނަގާކަށް. މާދަމާ ސިޓީ ފޮނުވާލާނަން އަހަރެމެންގެ ގޭން އެޕާޓްމެންޓް ކުއްޔަށް ހިފައިގެން އުޅޭ އެންމެންނަށް. އޮންނާނެ އެގްރީމެންޓް އެއްމާއްދާއަކަށް ޖަހާފަ " އެޕާޓްމެންޓް ގެ އާބަތުރަ ފިލުވުމުގެ މަސައްކަތަށް އަޞްލުކުލީގެ ތެރެއިން ކޮންމެ މަހަކު އުނި ކުރުމަށް އެއްބަސްވެފައިވާ 1000 ރުފިޔާގެ ތެރެއިން ފުރަތަމަ6މަސްދުވަހުގެ އާބަތުރަފިލުވުމަށް ކޮންމެ އެޕާޓްމެންޓަކުން 2000 ރުފިޔާ2ދުވަހުގެ ތެރޭގައި ކުލިޖަމާކުރާ އެކައުންޓަށް ޖަމާކޮށްލުމަށް އަންގަމެވެ" ކިޔާފަ ލިޔުމެއް ފޮނުވަލާނީ. ތިބޭނީ ގަޅި މީހުން. އަހަރެމެން ހަދާ ޓްރިކެއް ނޭންގޭނޭ. އެނޫނަސް އަހަރެމެންގެ ގޭގަ ތިބެވޭނީ ހަމަ އަހަރެމެންގެ ނޯކަރުންނަށް ވެގެން. ނުދައްކައިފިއްޔާ2ދުވަހު ތެރޭ ތަންހުސްކުރުވީމަ ނިމުނީ. އަލަށް އަންނަމީހުން އަތުން ނަގާނީ3މަހުގެ އެޑްވާންސް 45 ހާސް ރުފިޔާ. ދެމަފިރިންނަށް އައިފޯން 13 ޕްރޯމެކްސް ގަނެލެވޭނެ. ހާސްކަނޑާލާށޭ އަހަރެން މިހެންވެ ބުނަނީ\nސެޕްޓެމްބަރު 16, 2021 17:30\nކަލޯ ،ކަލޭމެނަށް ދުނިޔެމަތީގައި ނިކަމެތިންނަށް ބެނޫން ގޮތެއް ހަދާލެވޭނެ. ފަހުން ތިހެދި މޮޅު އެތީގެ ހިތި ރަހަ އިންޟާﷲ ދެކޭނެ.\nމައްސަލަަކީ ރާއްޖެއަށް ގެނެސް ތިޔަ ވިއްކާއިރު ހުންނާނީ ހަތަރުފަރާތުން މަސްޖަހާ ފަލަވެފަ.. މިބުނީ އަގު އިނގޭ\nސެޕްޓެމްބަރު 16, 2021 19:36\nސެމްސަންގު ބޭނުން ކުރާ މީހުންނަށް އައިފޯންގެ މުހިންމު ކަމެއް އިހުސާސެއް ނުކުރެވޭނެ. ޖޭ ނުވެ ތިބުން އެދެން. އިންސްޓޯލްމަންޓަށް ނެގިޔަސް ކިޑްނީ ވިއްކިޔަސް ވަައްކަމެއް ނުކޮށް މީހުން އަތުން ނުފޭރި އަމިއްލަ މަސައްކަތުން ގަތުމަކުން ގޯހެއް ނެތް. ހުރިހާ ކަމަކާ ބެހެން ޖެހޭތަ.


vnews - Visnunthoonu himaareh fulhafeh huraskuri gothun gina baehge samaalukan libijje\nވިސްނުން ތޫނު ހިމާރެއް ފުޅަފެއް ހުރަސްކުރި ގޮތުން ގިނަ ބައެއްގެ ސަމާލުކަން ލިބިއްޖެ\n9 ޖެނުއަރީ 2017\nއޮރެސްޓޭގެ ނަން ދީފައިވާ ހިމާރު\nހިމާރަކީ އާއްމު ގޮތެއްގައި މާބުއްދި ރަނގަޅުކަމަށް މަޝްހޫރު ޖަނަވާރެއް ނޫނެވެ. އެހެންނަމަވެސް އިޓަލީގައި ހިމާރު ގެންގުޅޭ ތަނެއްގައި އުޅޭ ހިމާރެއް މިވަނީ އެސޮރުގެ ބުއްދީގެ މޮޅުކަން ދައްކާލައި ގިނަ ބައެއްގެ ސަމާލުކަން ހޯދާފަ އެވެ.\nއޮރެސްޓޭގެ ނަން ދެވިފައިވާ މިހިމާރު އެސޮރުގެ އެކުވެރިން ކަމަށްވާ ޕެޑްރޯ އާއި ޑޮމެނިކޯ އާއެކު އެސޮރުމެން އުޅޭ ޕަރަޑޭސް ހިމާރު ސެންކްޗުއަރީގައި ހުރި ފުޅަފެއް ހުރަސްކުރާ މަންޒަރުގެ ވީޑިއޯ ވަނީ ފޭސްބުކްގައި ވައިރަހެއް ހެން ފެތުރިފަ އެވެ. މިލިޔުން ލިޔުމާ ހަމައަށް އެވީޑިއޯ 39 މިލިއަނަށް ވުރެ ގިނަ މީހުން ބަލާފައިވެ އެވެ.\nވީޑިއޯގައި ފެންނަނީ ޕެޑްރޯ އަދި ޑޮމެނިކޯ ފުޅައް ހުރަސްކުރުމަށްޓަކައި ފުޅައް މަތިން ފުންމާލާ ތަނެވެ. އެހެންނަމަވެސް، އޮރެސްޓޭ ފުޅައް މަތިން ފުންމާލާކަށް ބޭނުމެއް ނުވެ އެވެ. އެހެންކަމުން، އެސޮރުގެ ބުއްދި ބޭނުންކޮށްގެން އެސޮރުގެ އަނގައިން ފުޅަފުގެ ބައެއް ވައްޓާލައި ފުޅައް ހުރަސްކުރެ އެވެ.\nހިމާރު އެސޮރުގެ ބުއްދި ބޭނުންކޮށްގެން އެސޮރަށް ކުރިމަތިވި މައްސަލައެއް ހައްލުކުރި މިވީޑިއޯ ބުދަ ދުވަހު ފޭސްބުކަށް ލާފައިވަނީ ދެކުނު އިޓަލީގެ ރޮންކޯ ސިރިވިއާގައި ހުންނަ ޕަރަޑޭސް ހިމާރު ސެންކްޗުއަރީގެ ފަރާތުންނެވެ.\n"ޕެޑްރޯ އާއި ޑޮމެނިކޯ ފުންމާލީ. އޮރެސްޓޭ އެކަމާ ކުޑަކޮށް ވިސްނާލާ. އެއަށްފަހު އެކަމުގައި އެސޮރު އެހެން ހައްލެއް ހޯދާ،" ވީޑިއޯއާގައި ލިޔެފައިވެ އެވެ.\nއޮރެސްޓޭގެ ބުއްދިވެރިކަން ތިރީގައިވާ ވީޑިއޯއިން ބައްލަވާލައްވާށެވެ.


ޔުނައިޓެޑް ދޫކޮށްލަން ޕޮގްބާ ބޭނުންވޭ: އޭޖެންޓް | Jazeera\tޔުނައިޓެޑް ދޫކޮށްލަން ޕޮގްބާ ބޭނުންވޭ: އޭޖެންޓް - Jazeera\nޔުނައިޓެޑް ދޫކޮށްލަން ޕޮގްބާ ބޭނުންވޭ: އޭޖެންޓް\nމުޙައްމަދު ޤާސިމް July 6, 2019 126 views0\nމެންޗެސްޓާ ޔުނައިޓެޑަށް ކުޅެމުން އަންނަ ފްރާންސްގެ ހުނަރުވެރި މިޑްފީލްޑަރު ޕައުލް ޕޮގްބާ މިހާރު އެ ކްލަބު ދޫކޮށްލުމަށްފަހު އެހެން ކްލަބަކަށް ބަދަލުވުމުގެ މަސައްކަތް ކުރިއަށްދާކަމަށް އޭނާގެ އޭޖެންޓް މިނޯ ރައިއޯލާ ބުނެފިއެވެ.\nޔުނައިޓެޑުގެ އެކަޑަމީން ތަމްރީންވި ޕޮގްބާ އަށް އެ ޓީމުން އެކަށީގެންވާ ފުރުސަތެއް ނުލިބޭތީ 2012 ވަނަ އަހަރު ޔުވެންޓަސް އަށް ބަދަލުވެ ދުނިޔޭގެ ފެންވަރުގެ ކުޅުންތެރިޔަކަށް ބަދަލުވި އެވެ. އޭގެފަހުން، ޔުނައިޓެޑުން އޭނާ އަލުން ގެނައީ 2016 ވަނަ އަހަރު އޭރު ދުނިޔޭގެ ރެކޯޑް އަގެއް ކަމަށްވާ 89.3 މިލިއަން ޕައުންޑް އަށެވެ. ނަމަވެސް، މިހާތަނަށް އައިއިރު ޔުނައިޓެޑްގައި މެދުނުކެނޑި ރަނގަޅު ކުޅުމެއް ޕޮގްބާ އަށް ދެއްކިފައެއްނުވެއެވެ. އޭނާ ވަނީ މިހާތަނަށް ޔުނައިޓެޑަށް ކުޅުނު 142 މެޗުގައި 31 ލަނޑުޖަހާފައެވެ.\nޕޮގްބާގެ މުސްތަގްބަލާއި ގުޅޭގޮތުން، ރައިއޯލާ ބުނެފައިވަނީ ޔުނައިޓެޑާ ގުޅުންހުރި އެންމެހާ އިސްފަރާތްތަކަށްވެސް ޕޮގްބާ އެ ކްލަބު ދޫކޮށްލަން ބޭނުންވާކަން އެނގޭނެކަމަށެވެ.\n"މި ކްލަބުގެ މެނޭޖަރުން ފެށިގެން ވެރިޔާ އަށް ވެސް އެނގޭ ޕޮގްބާ ބޭނުންވާގޮތް." ރައިއޯލާ ބުންޏެވެ.\nއުމުރުން 26 އަހަރުގެ ޕޮގްބާ ގެންދަން އެންމެ ބޮޑަށް ޝައުގުވެރިވަނީ ރެއާލް މެޑްރިޑުންނެވެ. ޒައިނުއްދީން ޒިދާން އަލުން ހަވާލުވެ މެޑްރިޑް ބިނާކުރަން ކުރާ މަސައްކަތުގައި އޭނާ ބޭނުންވާ ކުޅުންތެރިންގެ ލިސްޓުގެ އެންމެ ކުރީގައި ހިމެނެނީ ޕޮގްބާ ކަމަށްވެއެވެ. އެކަމަކު، ކުރީގެ ކްލަބް ޔުވެންޓަސް އަށް ބަދަލުވުމަކީ ވެސް އޮތް ފުރުޞަތެކެވެ.\nމީގެކުރީން، ޖަޕާނުގެ ޓޯކިޔޯއަށް ކުރި ދަތުރެއްގައި މީޑިއާގެ ސުވާލުތަކަށް ޖަވާބު ދެމުން ޕޮގްބާ ވަނީ މިއީ ކެރިއަރުގައި އާ ޗެލެންޖަކާ ދިމާލަށް މިސްރާބު ޖަހަން ރަނގަޅު ވަގުތެއް ކަމަށް ބުނެފައެވެ.\nކްލަބް ބަދަލުކުރަން ބޭނުންވާ ކަމަށް ޕޮގްބާ ބުނުމުން އޭނާގެ މުސާރަ ބޮޑުކޮށް, ވައިސް ކެޕްޓަންކަމުގެ ޒިންމާ ދީގެންވެސް ޓީމުގައި މަޑުކުރުވަން ޔުނައިޓެޑުން މަސައްކަތްކޮށްފައިވާކަމަށް ބައެއް މީޑީއާ ރިޕޯޓްތައް ބުނެއެވެ.\nމީގެއިތުރުން، ޔުނައިޓެޑުން މިހާރު ކުރަމުންދާ މަސައްކަތަކީ ޕޮގްބާ މަޑުކުރުވުމަށްޓަކައި ކުރިއަށް އޮތް ސީޒަނަށް އާ ކުޅުންތެރިން ގެނެސް ޓީމު އިތުރަށް ވަރުގަދަކުރުމެވެ. އެގޮތުން، މިހާތަނަށް އައިއިރު ޔުނައިޓެޑުން ވަނީ ސްވަންސީ ސިޓީން ވޭލްސްގެ ޒުވާން މިޑްފީލްޑަރު ޑެނިއަލް ޖޭމްސް އާއި ކްރިސްޓަލް ޕެލަސްގެ އިނގިރޭސި ފުލްބެކް އާރޮން ވަން-ބިސާކާ ވެސް ގެނެސްފައެވެ.\nޔުނައިޓެޑުން މިހާރު ގެނައުމަށް މަސައްކަތްކުރާ ކުޅުންތެރިންގެ ތެރޭގައި، ލެސްޓާ ސިޓީގެ ޑިފެންޑަރު ހެރީ މެގުއަޔާ އާއި އަޔެކްސް އެމްސްޓެޑަމްގެ މަތައިސް ޑި ލިޓްގެ އިތުރުން ޕޯޗުގަލްގެ މިޑްފީލްޑަރު ބްރޫނޯ ފެނާންޑޭސް ހިމެނޭކަމަށް ފަހުގެ މީޑިއާ ރިޕޯޓްތައް ބުނެއެވެ.


Afghan hospital hamalaage maruge adhadhu 24 ah\nއަފްޣާން ހޮސްޕިޓަލު ހަމަލާގެ މަރުގެ އަދަދު 24 އަށް\nއަފްޣާނިސްތާނުގެ ވެރިރަށް ކާބުލްގައި ހުންނަ ހޮސްޕިޓަލަކަށް ދިން ހަމަލާގައި މަރުވި މީހުންގެ ތެރޭގައި އަލަށް ވިހޭ ތުއްތު ކުދިންވެސް ހިމެނޭ. -- ފޮޓޯ: އީޕީއޭ\nކާބުލް (މެއި 14) - އަފްޣާނިސްތާނުގެ ވެރިރަށް ކާބުލްގައި ހުންނަ ހޮސްޕިޓަލަކަށް މިދިއަ އަންގާރަ ދުވަހު ދިން ހަމާލާގައި މަރުވި މީހުންގެ އަދަދު 24 އަށް އަރާފައިވާ ކަމަށް އެ ގައުމުގެ ކަމާބެހޭ އިދާރާތަކުން ބުނެފި އެވެ.\nމަރުވި މީހުންގެ ތެރޭގައި ގިނައީ މެޓާނިޓީ ވޯޑުގައި ތިބި އަލަށް ވިހޭ ތުއްތު ކުދިންނާއި، އަންހެނުންގެ އިތުރުން އެ ވޯޑުގައި މަސައްކަތް ކުރާ ނަރުހުންނެވެ.\nއެވަގުތު ހޮސްޕިޓަލުގައި މަސައްކަތް ކުރަމުންދިޔަ ޑޮކްޓަރަކު މީޑިއާއަށް ވިދާޅުވި ގޮތުގައި، ހަމަލާ ދެމުންދިޔަ ވަގުތު އަންހެންނަކު ވިހައިފައި ވެސް ވެއެވެ.\nއެ ހަމަލާގެ ޒިންމާ އެއްވެސް ފަރާތަކުން އަދި ނަގާފައި ނުވާއިރު، އިތުރު 16 މީހަކު ޒަހަމްވެފައި ވާކަމަށް އަފްޣާނިސްތާނުގެ ހެލްތު މިނިސްޓްރީން ވަނީ ބުނެފަ އެވެ.\nއެ ހަމަލާތަކާ ގުޅިގެން، ރައީސް އަޝްރަފް ޣަނީ ވަނީ އެ ގައުމުގައި ހަރަކާތްތެރިވާ ހަނގުރާމަވެރި ޖަމާއަތްތަކާ ދެކޮޅަށް އޮޕަރޭޝަންތައް ފަށަން ސިފައިންނަށް އަންގަވާފަ އެވެ.\nއެއާއެކު ސިފައިންގެ އޮޕަރޭޝަންތަކަށް ފުރިހަމައަށް ރައްދު ދޭން ތައްޔާރަށް ތިބި ކަމަށް ތާލިބާނުން ވަނީ ބުނެފަ އެވެ.\nއެޗްއައިވީ ޖެހުނު މީހަކު ހަމައެކަނި ބޭހުން ފަސޭހަވެއްޖެ


Spain balikoh Croatia ummeedhu aa koffi - One Online\nކްރޮއޭޝިއާ އާއި ސްޕެއިން ބައްދަލުކުރި މެޗުގެ ތެރެއިން\nރޭގެ މެޗަށްފަހު ކްރޮއޭޝިއާ ކުޅުންތެރިން އުފާފާޅުކުރަނީ\nރޭގެ މެޗަށްފަހު ސްޕެއިންގެ ކުޅުންތެރިން މާޔޫސްވެފައި\nސްޕެއިން ބަލިކޮށް ކޮރޮއޭޝިއާ އުއްމީދު އާކޮށްފި\nޔޫއެފާ ނޭޝަންސް ލީގުގައި ވަރުގަދަ ސްޕެއިން ބަލިކޮށް ކްރޮއޭޝިއާ އިން ދެވަނަ ބުރަށް ދިއުމުގެ ފުރުޞަތު ފަހިކޮށްފިއެވެ.\nކްރޮއޭޝިއާގެ އަމިއްލަ ދަނޑުގައި ރޭ އެޓީމުވަނީ ސްޕެއިންގެ މައްޗަށް 2-3 ގެ ނަތީޖާއަކުން ކާމިޔާބު ހޯދާފައެވެ.\nރޭގެ މެޗަށް ކްރޮއޭޝިއާ ނިކުތްއިރު އެޓީމުވަނީ ފުރަތަމަ މެޗުން ސްޕެއިން އަތުން 0-6 އިން ބަލިވެފައެވެ. އަދި ދެވަނަ މެޗުގައި އިންގްލެންޑާއި އެއްވަރުވެފައެވެ. އެހެންކަމުން، ރޭ ސްޕެއިން އަތުން ލިބުނު މި މޮޅަކީ ވަރަށްވެސް މުޙިއްމު މޮޅެކެވެ.\nރޭގެ މެޗުގައި ލަނޑުތައް ފެނިގެންދިޔައީ ދެވަނަ ހާފުގައެވެ. އެގޮތުން މެޗުގެ 54 ވަނަ މިނެޓުގައި ކްރޮއޭޝިއާގެ އަންދްރޭ ކްރަމަރިޗް އެޓީމަށް ލީޑު ނަގައިދިން ނަމަވެސް، އޭގެ މާގިނައިރެއްނުވެ، ރެއާލް މެޑްރިޑްގެ އިސްކޯ ނަގައިދިން ހުރަހަކުން އެޓީމުގެ މިޑްފީލްޑަރު ޑެނީ ސަބާޔޯސް ވަނީ ނަތީޖާ ހަމަހަމަ ކޮށްފައެވެ. ކްރޮއޭޝިއާއިން މެޗުގެ 69 ވަނަ މިނެޓުގައި ދެވަނަ ފަހަރަށް ލީޑު ނެގިއެވެ. މި ލަނޑު އެޓީމަށް ކާމިޔާބުކޮށްދިނީ ޒުވާން ޑިފެންޑަރު ޓިން ޖެޑްވާއި އެވެ. އެޓީމުގެ ކެޕްޓަން ލޫކާ މޮޑްރިޗް ނަގައިދިން ހުރަހެއް މުޅިން ހުސްކޮށް ހުރެ އޭނާ ވަނީ ބޮލުން ގޯލުގެ ތެރެއަށް ފޮނުވާލާފައެވެ. ނަމަވެސް، އޭގެ ދިހަ މިނެޓުފަހުން ކެޕްޓަން ސާޖިއޯ ރާމޮސް ވަނީ އެޓީމަށް ލިބުނު ޕެނަލްޓީއަކުން ދެވަނަ ފަހަރަށް ނަތީޖާ ހަމަހަމަ ކޮށްދީފައެވެ. މި ޕެނަލްޓީ އަކީ ކްރޮއޭޝިއާގެ ޑިފެންޑަރު ވަސާލްކޯ އަތުގައި ޖެހުމުން ރެފްރީ ދިން ޕެނަލްޓީއެކެވެ. މި މެޗުން ކްރޮއޭޝިއާ މޮޅުވި ލަނޑު މެޗުގެ އިތުރު ވަގުތުގައި ކާމިޔާބުކޮށްދިނީ އެޓީމުގެ ދެވަނަ ލަނޑުވެސް ކާމިޔާބުކޮށްދިން ޖަރުމަނުގެ ބަޔާ ލެވަކޫސަން އަށް ކުޅޭ ޖެޑްވާއި އެވެ.\nމި ގްރޫޕްގެ އެއްވަނައިގައި ސްޕެއިން އޮތީ، ތިން މެޗުން ލިބުނު ހަ ޕޮއިންޓާއެކުއެވެ. ދެވަނައިގައި އޮތް އިންގްލެންޑަށާއި ތިންވަނައިގައި އޮތް ކްރޮއޭޝިއާ އަށް ވަނީ ހަތަރު ޕޮއިންޓް ލިބިފައެވެ. އެހެންކަމުން އަންނަ އާދީއްތަ ދުވަހު ދެވަނަ ބުރުގެ ޖާގަ ހޯދަން ކްރޮއޭޝިއާ ނިކުންނާނީ އިންގްލެންޑާއި ދެކޮޅަށެވެ. އެ މެޗުން މޮޅުވާ ޓީމަކަށް ފަހު ބުރުގެ ޖާގަ ލިބިގެންދާއިރު، ބަލިވާ ޓީމެއް ދެވަނަ ކެޓެގަރީއަށް ރެލިގޭޓްވާނެއެވެ.


Hulhumale' gai meehaku genbigen maruvejje | Mihaaru\nރިމާޒް އަބްދުލް މުހުސިން.\nހުޅުމާލޭގައި ގެނބިގެން މީހަކު މަރުވެއްޖެ، ކޮވިޑަށް ޕޮޒިޓިވް\n03 އޯގަސްޓް 2020 - 19:45 17 comments\nހުޅުމާލޭގައި މިއަދު މެންދުރު މޫދަށް އެރި އުޅުނު މީހަކު ގެނބިގެން މަރުވެއްޖެ އެވެ.\nކ. ތުލުސްދޫ ބިޖިލީއުފާ، ރިމާޒް އަބްދުލް މުހުސިން، 27 މަރުވުމުން ކޮވިޑަށް ޓެސްޓް ކުރި އިރު، އޭނާ އެ ބައްޔަށް ވެސް ޕޮޒިޓިވް އެވެ. ރިމާޒްގެ ކޮވިޑް ޓެސްޓް ހެދީ މި ދުވަސްވަރު މަރުވާ އެންމެންގެ ވެސް އެ ޓެސްޓު ހަދާތީ އެ އުސޫލުންނެވެ.\nފުލުހުން ބުނިގޮތުގައި ރިމާޒް މޫދަށް އެރުނީ، ހުޅުމާލޭގެ ފަޅުގައި އޮތް ދޯންޏެއްގެ މަސައްކަތެއް ކުރުމަށެވެ. އަދި އޭނާ އަކުނިވަޔަށް ދަމައި، ހާލު ބޮޑުވެގެން ހުޅުމާލޭ ހޮސްޕިޓަލަށް ގެންދިޔަ ކަމުގެ ރިޕޯޓެއް ލިބިފައިވާ ކަމަށް ފުލުހުން ބުންޏެވެ.\nރާއްޖެ އަށް ކޮވިޑް ފެތުރިފައިވާއިރު، މި ދުވަސްވަރު މަރުވެގެން ކޮވިޑަށް ޓެސްޓު ކުރާ ބައެއް މީހުން މީގެ ކުރިން ވެސް އެ ބައްޔަށް ވަނީ ޕޮޒިޓިވް ވެފަ އެވެ.\nރާއްޖެ އިން މިހާތަނަށް ވަނީ އެ ބަލީގައި 18 މީހަކު މަރުވެ، 4،164 މީހަކަށް ބަލި ޖެހިފަ އެވެ. ބަލިން ރަނގަޅުވީ 2،643 މީހެކެވެ. ފަރުވާގައި ތިބީ 1،488 މީހެކެވެ.\nކޮވިޑް ކޮންޓްރޯލް ކުރުމަށް އެޅި ވަރުގަދަ ފިޔަވަޅުތަކަށް ދިން ބޮޑު ލުޔާއެކު، މިހާރު އުފެދިފައިވާ އެންމެ ބޮޑު ބިރަކީ ގިނައިން ދިވެހިންނަށް އެ ބަލި ޖެހުމެވެ. ރެކޯޑް އަދަދަކަށް އިއްޔެ ދިވެހިންނަށް ވަނީ ކޮވިޑް ޖެހިފަ އެވެ. އިއްޔެ އެކަނި ވެސް 149 ދިވެއްސަކަށް އަލަށް އެ ބަލި ޖެހުނެވެ.\nއިތުރު ލިޔުންތައް ހުޅުމާލެ ގެނބުން މަރު ފުލުހުން\nޒަހާގެ މަރުގެ މައްސަލަ: ގިނަ ބަޔަކާ ސުވާލުކޮށްފި\nހުޅުމާލޭގައި މަރުވި ޒުވާނާ ކޮވިޑަށް ޕޮޒިޓިވް


Hurihaa vaadhaverin roolhijje, dhemi othee MDP: Nasheed\nހުރިހާ ވާދަވެރިން ރޫޅިއްޖެ، ދެމި އޮތީ އެމްޑީޕީ: ނަޝީދު\nއެމްޑީޕީގެ ގައުމީ މަޖިލިސްގެ ބައްދަލުވުމަަކަށް ފަހު ރައީސް ނަޝީދު ނޫސްވެރިންނާއި ބައްދަލު ކުރައްވަނީ ފޮޓޯ: އަވަސް އާކައިވް\nއެމްޑީޕީގެ 15 އަހަރުގެ ހަޔާތުގައި ދެ ފަހަރު ރާއްޖޭގެ ވެރިކަން ކުރެވިފައިވާ ކަމަށާ އެމްޑީޕީގެ ހުރިހާ ސިޔާސީ ވާދަވެރިން ރޫޅިފައިވާ ކަމަށް އެ ޕާޓީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nއެމްޑީޕީގެ 15 ވަަނަ އަހަރީ ދުވަހުގެ ތަހުނިޔާ ފޮނުވުމުގެ ގޮތުން މިރޭ އެމަނިކުފާނު ކުރެއްވި ޓްވީޓެއްގައި ވިދާޅުވީ ސިޔާސީ ހުރިހާ ވާދަވެރިން ރޫޅިއްޖެ ކަމަށެވެ. އެމަނިކުފާނު އިޝާރާތް ކުރައްވާފައި އެ ވަނީ އެމްޑީޕީއާއެކު އުފެއްދި އެންމެ ވާދަވެރި ޑީއާރްޕީ ސިޔާސީ މައިދާނުން ގެއްލުމާއި، ފަހުން ރައީސް މައުމޫން އުފެއްދެވި ޕީޕީއެމްއާ ވެސް އެމަނިކުފާނު ފެއަށް ޖެހިވަޑައިގަތުމަށް ކަމަށް ބެލެވެ އެވެ.\nރައީސް މައުމޫން ވަނީ ފަހުން އެމްއާރުއެމްގެ ނަމުގައި ސިޔާސީ ޕާޓީއެއް އުފައްދަވާފަ އެވެ. ރައީސް ނަޝީދާއި ރައީސް މައުމޫނަކީ ޒަމާންވީ ދެ ވާދަވެރިންނެވެ. ނަމަވެސް ރައީސް ސޯލިހްގެ ވެރިކަން ގެނައުމަށް ދެ ބޭފުޅުން މަސައްކަތް ކުރެއްވީ އެކުގައި އެއް ކޯލިޝަނެއްގަ އެވެ. އެކަމަކު ދެ ބޭފުޅުންގެ ގުޅުން މާބޮޑަށް ބަދަހިވެފައެއް ނުވެއެވެ. މި ފަހުން ވެސް ނަޝީދު ގެންދަވަނީ މައުމޫނަށް އަމާޒު ކުރައްވާ ފާޑުވިދާޅުވަމުންނެވެ.\nރައީސް ނަޝީދު ވިދާޅުވީ އެމްޑީޕީގެ 15 އަހަރުގެ ހަޔާތުގައި އެ ޕާޓީން ދެ ފަހަރު ވެރިކަން ކޮށްފައިވާ ކަމަށެވެ. އެއީ 2008 ވަނަ އަހަރު އަދި 2018 ވަަނަ އަހަރުގެ ރިޔާސީ އިންތިހާބު ކާމިޔާބު ކުރުމެވެ. ނަމަވެސް އެ ދެ ފަހަރު ވެސް އެމްޑީޕީން ވެރިކަމަށް އައީ ބޮޑު އިއްތިހާދަކާއެކު ގިނަ ސިޔާސީ ޕާޓީތަކެއްގެ އެހީތެރިކަމާ ވެސް އެކު އެވެ.\nރައީސް ނަޝީދު ވަނީ އަހަރީ ދުވަހުގެ ތަހުނިޔާ ފޮނުއްވާ އަދިވެސް އެމްޑީޕީ ދާނީ ރަނގަޅަށް ކަމަށާ އަދިވެސް ކަންކަން ކުރެވޭނެ ކަމަށް ވިދާޅުވެފަ އެވެ.\n"ވަރަށް ބޮޑަށް މަރުހަބާ އެމްޑީޕީ. ﷲގެ އިރާދަފުޅުން ހުރިހާ ކަމެއްވެސް ދާނީ ރަނގަޅަށް. އަދިވެސް ކަންކަން ކުރެވޭނީ އެމްޑީޕީއަށް." ނަޝީދު ވިދާޅުވި އެވެ.\nމި ވާހަކަތައް ފުރަތަމަ ޓްވީޓް ކުރެއްވީ އެމްޑީޕީގެ މަގުމަތީގެ ހަރަކާތެއްގައި ޕާޓީގެ ބައެއް ބޭފުޅުންނާއެކު ހުންވާ ފޮޓޯއަކާއެކު އެވެ. ނަމަވެސް އެ ޓްވީޓް ޑިލިޓް ކުރެއްވުމަށް ފަހު އަލުން ޓްވީޓް ކުރެއްވީ ކުޑަ ދެ ކުދިންނާއެކު ރާޅުފެންކުރީގައި ކުޅުއްވަން އިންނަވާ މަންޒަރު ފެންނަ ފޮޓޯއަކާއެކު އެވެ. ދެވަނަ ޓްވީޓްގެ ވެސް އިބާރާތަކަށް ބަދަލެއް ގެންނަވާފައެއް ނުވެއެވެ.\nއެމްޑީޕީގެ އަހަރީ ދުވަހުގެ ތަހުނިޔާ ޕާޓީގެ މެންބަރުންނަށް، އެ ޕާޓީގެ އިސް ލީޑަރު އަދި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވެސް ވަނީ ފޮނުއްވާފަ އެވެ.\nއެމްޑީޕީގެ އަސާސީ ގަވާއިދު ކުރިން އޮތްގޮތުން އެ ޕާޓީއަށް ނިސްބަތްވާ ބޭފުޅަކު ރައީސުލްޖުމްހޫރިއްޔާގެ މަގާމު ފުރުއްވަމުން ގެންދަވާނަމަ އޮޓޯއިން އެ ބޭފުޅަކު ޕާޓީގެ ރައީސް ކަމުގެ މަގާމު ލިބިވަޑައިގަންނަވާނެ އެވެ. ނަމަވެސް ރައީސް ސޯލިހު ވެރި ކަމަށް ވަޑައިގަތުމުން އެ އުސޫލު ވަނީ ބަދަލު ކޮށްފަ އެވެ.\nއެމްޑީޕީގެ މިހާރުގެ ރައީސަކީ މަޖިލީހުގެ ރައީސް މުހައްމަދު ނަޝީދެވެ. ރައީސް ނަޝީދަކީ އެމްޑީޕީ އުފެއްދުމުގައި އެންމެ އިސް ދައުރެއް އަދާ ކުރައްވާ އަދި މިދިޔަ 15 އަހަރު ދުވަހުގެ ތެރޭގައި ވެސް އެޕާޓީގެ އެންމެ ޕޮޕިއުލާ ލިީޑަރެވެ. ރައީސް ސޯލިހަކީ އެ ޕާޓީގެ އިސް ލީޑަރެވެ.\nއެމްޑީޕީ ރައީސް މުހައްމަދު ނަޝީދު ޕީޕީއެމް + ރައީސް މައުމޫން އަބްދުލްގައްޔޫމް އެމްއާރުއެމް ޕޮލިޓިކްސް


އަމީނުގެ "މަރުގެ ދަތުރު": ބޭވަފާ އާއި ލާއިންސާނީ އަނިޔާ\nމުހައްމަދު އަމީނުގެ "މަރުގެ ދަތުރު": ބޭވަފާ އާއި ލާއިންސާނީ އަނިޔާ\n10 ޖޫން 2021 - 08:41 21\nދިވެހިރާއްޖޭގެ ފުރަތަމަ ރައީސް އަލްއަމީރު މުހައްމަދު އަމީނުގެ ވެރިކަން ވައްޓާލީ، އެ މަނިކުފާނުގެ ނާއިބް ރައީސް ވެލާނާގޭ އިބްރާހިމް މުހައްމަދު ދީދީ އިސްކޮށް ހުންނަވައިގެން ގެންނެވި އިންގިލާބެއްގައި، އޮގަސްޓް 21، 1953 ވީ ހުކުރު ދުވަހު އެވެ. އޭރު އަމީން ހުންނެވީ ބޭސްކޮޅަކަށް އިންޑިއާގެ މެޑްރާހަށް ކުރެއްވި ދަތުރުފުޅަކަށް ފަހު އެނބުރި ރާއްޖެ ވަޑައިގަތުމުގެ މަގުމަތީގައި ކޮޅުނބުގަ އެވެ. މާލޭގައި ކަމެއް ހިނގައިގެން އުޅޭ ކަމުގެ ހަބަރު އެމަނިކުފާނަށް ލިބިވަޑައިގަތީ އިންގިލާބުގެ ފަސް ދުވަސް ފަހުން އިބްރާހިމް ދީދީ ފޮނުއްވި ވަޔަރުލެސް މެސެޖަކުންނެވެ. އިންގިލާބުގެ ލީޑަރު، އަމީނަށް އެންގެވީ މާލޭގައި ހަމަނުޖެހުމެއް ހިނގައިގެން އުޅޭ ކަމަށާއި އަވަހަށް ރާއްޖެ ވަޑައިގަތުމަށެވެ.\nއެ މެސެޖުގެ ހަބަރު އަމީން، އެމަނިކުފާނުގެ ގާތް އެކުވެރިޔާ އައްނަބީލާ އާމިނަތު ހުސެއިންއާ ހިއްސާކުރެއްވުމުން ވިދާޅުވީ، ގޯހެއް އުޅޭ ކަމަށް ލަފާކުރެވޭ ކަމަށާއި ތިޔަ މެސެޖަށް އިތުބާރުކުރައްވައިގެން، މާލެ ވަޑައިގަތުމަށް ނުފެންނަ ކަމަށެވެ. އެކަމަކު އަމީންގެ ވިސްނުންފުޅުގައި އޮތީ "އޭގެ ފަހަތުގައި ކިތަންމެ ބޮޑު ނުރައްކަލެއް އޮތް ކަމަށްވިޔަސް ގައުމަށް ބޮޑު ކަމެއް ދިމާވެގެން އެންގީމާ ގައުމުގެ ރައީސް ދާން ޖެހޭނެ" ކަމަށެވެ.\n"އަލިފް ހާ (އާމިނަތު ހުސެއިން އަށް އަމީން ކުރުކޮށް މުހާތަބުކުރައްވާ ގޮތް) އެވެ. އަޅުގަނޑަކީ ފިލައިގެން އުޅޭ މީހަކީމެއް ނޫނެވެ. އަޅުގަނޑަކީ ގައުމުގެ ވެރިޔާ އެވެ. މާލެ ދިއުމުގެ ނަތީޖާއަކީ މަރުކަމަށް ވިޔަސް އަޅުގަނޑު ބޭނުން ވަނީ އެނބުރި ގައުމަށް ދާށެވެ!" އެ ވާހަކަތައް ދެކެވުނުއިރު ކޮޅުނބުގެ ފެހިގޭގައި ހުންނެވި ހަބީބާ ހުސެއިން ހަބީބުއާ ހަވާލާދެއްވައި އިބްރާހިމް ހުސެއިން މަނިކު ލިޔުއްވާފައިވެ އެވެ.\nމުހައްމަދު އަމީން (މ) އަދި އާމިނަތު ހުސެއިން (ވ-3).\nއަމީން މާލެ ވަޑައިގަތުމަށް ނިންމެވުމުން، އާމިނަތު ހުސެއިން އިސްތަށިފުޅު ދެއަތައް ހޫރުއްވަމުން އެ ތަނުން ދުރަށް ވަޑައިގަތީ ވަރަށް ބޮޑަށް ދެރަވެ މާޔޫސްވެވަޑައިގެން ހުންނަވައި ކަމަށް ވެސް މަނިކު ލިޔުއްވާފައިވެ އެވެ. އެ މެސެޖް އަމީނުގެ އަތްޕުޅަށް އެރުވި ހަބީބާ "އަދަދު" އަށް ވިދާޅުވީ އަމީނުގެ ޖަވާބުގެ މަހްފޫމަކީ، އެމަނިކުފާނު އަވަހާރަވާނީ ރާއްޖޭގައި ކަމަށާއި އެހެންވެ، ހާލަތު އެހެން އޮތަސް ވަޑައިގަންނަވަން ބޭނުންފުޅުވުން ކަމަށެވެ.\nއިނގިރޭސިންގެ ރޯޔަލް އެއާފޯސް (އާރްއޭއެފް) ގެ ކަނޑަށް ޖައްސާބޯޓެއްގައި އަމީނު މާލެ ވަޑައިގެންނެވި އިރު، މާލޭ އުތުރުފަރާތު އަތިރިމަތި އޮތީ މީހުންނައިގެން ފުރިބާރުވެފަ އެވެ. އެކަމަކު، އެ ދުވަހުގެ މަންޒަރުތައް ލޮލުން ދެކެވަޑައިގެންނެވި އަބްދުﷲ ސޯދިގު (ސޯދުބެ) ލިޔުއްވާފައިވާ ފަދައިގެން އެމަނިކުފާނު ލޯބިފުޅުވާ ރައްޔިތުން، ދުވަހަކު އެއްނުވާފަދަ ގިނަ އަދަދަކަށް ބަނދަރުމައްޗަށް އެއްވެ އެތިބީ މަރުހަބާ ދެންނެވުމަށްޓަކައެއް ނޫނެވެ.\n"އަދި ކީއްތޯ އެވެ. އެއްގޮތަކަށްވެއްޖިއްޔާ އޭނާގެ ހަށިކޮޅު ފުނޑުފުނޑުވެގެން ދާއިރު އެކަންކުރުމުގައި ބައިވެރިވެވޭތޯ އެވެ. ދުނިޔޭގެ ބޭގަރާރުކަމެވެ. ދުނިޔަވީ ގާނޫނުގެ ސާބިތުކަންކުޑަކަމެވެ...........އާހް،" ސޯދިގު ޑައިރީގައި ލިޔުއްވާފައިވެ އެވެ.\nއަމީން ދޫނިދޫގައި ބަންދުކުރުމަށްޓަކައި ގެންދެވުމަށް، އެމަނިކުފާނު ބަލާ ސީޕްލޭން ދޮށަށް ދޯނީގައި ވަޑައިގެންނެވި ވަފުދުގައި އިސްކޮށް ހުންނެވީ އިބްރާހިމް ދީދީ އެވެ. ދޯނީގައި ދިޔަ މީހުންގެ ތެރޭ ހިމެނޭ ފިއްލަދޫ ތުއްތުއާ ހަވާލާދީ ކަށިމާ އަހުމަދު ޝާކިރު ލިޔުއްވާފައިވާ ގޮތުގައި، ތުއްތު އަށް އިބްރާހިމް މުހައްމަދު ދީދީ އަންގަވާފައި އޮތީ އަމީން ބޯޓުން ދޯންޏަށް ފައިބާވަޑައިގަތުމަށް ފަހު ދަބަސްކޮޅު ދެއްވުމުން އަވަހަށް ދިރުނބާކޮޅަށް ދިއުމަށާއި ދެން ކިތަންމެ ވަރަކަށް ވިދާޅުވި ނަމަވެސް އޭނާގެ އަތްޕުޅަށް ދަބަސް ނޭރުވުމަށެވެ.\n"މިގޮތަށް މި ހަމަޖެއްސެވީ މުހައްމަދު އަމީން ފިސްތޯލައެއް ގެންގުޅުއްވި ނަމަވެސް އޮންނާނީ އެ ދަބަސްކޮޅުގެ ތެރޭގައިކަން އިބްރާހިމް މުހައްމަދު ދީދީ އަށް އެނގިވަޑައިގަންނަވާތީ އެވެ. އަދި ދޯނީގެ ހުންގާނުގައި ހުރި ބިލާލު ތުއްތުމަނިކަށް އަންގަވައިފައި އޮތީ މުހައްމަދު އަމީން ކޯފާވިޔަސް ދޯނި މާލެއާ ދިމާއަށް އަނބުރައިނުލައި ދޫނިދޫ އަށް ދިއުމަށެވެ،" ޝާކިރު ލިޔުއްވާފައިވެ އެވެ.\nއެ ދޯނި، ދޫނިދޫއާ ދިމާއަށް މިސްރާބު ޖެހުމުން މާލެއާ ދިމާލަށް މިސްރާބު ބަދަލުކުރަން އަމީން އެންގެވި އެވެ. އެކަމަކު އިބްރާހިމް ދީދީ ވިދާޅުވީ ރައްޔިތުން ތިބީ ރުޅިގަދަވެފައި ކަމަށާއި އެހެންވެ ދޫނިދޫ އަށް ގެންދަނީ ކަމަށެވެ. ޖަވާބު އަމީން އެދިވަޑައިގަތި އޭނާ މާލޭގެ ފަސްގަނޑަށް ބާލައިދެއްވުމަށެވެ. އެހެން ހައްދަވައިފި ނަމަ ފަސް މިނެޓުގެ ތެރޭ ރައްޔިތުން ހަމަޖައްސާނެ ކަމަށާއި އެ މީހުން އެދޭ ކަމަކީ ކޮބައިތޯ ބަލައި އެކަމެއް ހަމަޖައްސައި ދެއްވާނެ ކަމަށެވެ.\nމުހައްމަދު އަމީން (ކ) ޖުމްހޫރީ ދަރުބާާރުގައި، ލިޔެކިޔުމެއްގައި ސޮއިކުރައްވަނީ. --ފޮޓޯ ކުލަކުރީ: އަހުމަދު ސައްފާހު (ސައްފު)\nއެކަމަކު ހަގީގަތަކީ، މާލޭގެ މަސްރަހު އޮތީ އަމީނުއާ ބީރަށްޓެހިކޮށެވެ. ދެ ވަނަ ބޮޑުހަނގުރާމައާ ގުޅިގެން ކުރިމަތިވި ބޮޑުތަދުގައި އާއްމުންގެ ބަނޑުހައިހޫނުކަން ބޮޑުވެ ރައްޔިތުން ތިބީ އަމީނުގެ ސަރުކާރާ ނުރުހިފަ އެވެ. ހުވަދު އަތޮޅު އަތޮޅުވެރިޔާ މަރަން ސިހުރުހެދިކަން ސާބިތުވެ ގއ. ވިލިނގިލީ ހަކީމް ދީދީ ގަޔަށް ބަޑިޖަހައި މަރާލުމާއި ވައްކަމުގެ ތުހުމަތުގައި ގޮމާގޭ ސީދީގެ އަތްކެނޑުމުން، އަމީން ލޭބަލްވެފައި އޮތީ އަނިޔާވެރިއެއްގެ ގޮތުގަ އެވެ. އެމަނިކުފާނަކީ ދުނިޔެވީ އުފަލަށް ގޮސް ހެއްލިފައިވާ، ދީނާ ދުރު ބޭފުޅެއްގެ ސޫރަ އޮތީ ކުރެހިފަ އެވެ. އަދި ހޭލުންތެރިކަމެއް ނެތް ދުވަސްވަރެއްގައި ދުންފަތް މަނާކުރުމުން ރައްޔިތުންގެ ރުޅި ހައްދުން ނެއްޓީ އެވެ.\nއެކަމަކު އެއް ބަޔަކު ދެކޭ ގޮތުގައި، ދިވެހިރާއްޖޭގެ ގައުމީ ތަރައްގީގެ ޕްލޭނެއް އެކުލަވާލައި، ތައުލީމު ފަތުރައި، އަންހެނުންގެ ހައްގުތައް ހޯދައިދީ، ބޭރަށް ކުދިން ކިޔަވަން ފޮނުވައި، އަދަބިއްޔާތު ދިރުވައި ކުޅިވަރުގެ ފޯރި އާލާކުރެއްވި އަމީނާ ދެކޮޅަށް ގެނައި އިންގިލާބަކީ ހާލަތުގެ ފައިދާ ނަގައި ސިޔާސީ ވާދަވެރިން ކުރި ކަމެވެ. އެކަމުގައި އެމަނިކުފާނުގެ ނާއިބް ރައީސް އިބްރާހިމް ދީދީ ބައިވެރިވުމަކީ، އޭގެ ހެއްކެއް ކަމަށް ދައްކަ އެވެ. ހަގީގަތުގައި އިބްރާހިމް ދީދީ އެކަމުގައި ބައިވެރިވުމަކީ އަމީނަށް ލިބިވަޑައިގެންނެވި ބޮޑު ހައިރާންކަމެއް ވެސް މެ އެވެ. ބޭސްކޮޅަށް ރާއްޖޭން ބޭރަށް ވަޑައިގަތީ އިބްރާހިމް ދީދީ އަށް ބޮޑު އިތުބާރެއް ކުރައްވައި އެކަން ރައްޔިތުންނަށް ހާމަވެސް ކޮށްދެއްވާފަ އެވެ. ދޫނިދޫގައި އަމީން ބަންދުކުރައްވާފައި ހުންނެވިއިރު ދަރިކަނބަލުން އަމީނާ އަށް ލިޔުއްވި ސިޓީގައި ވަނީ، އިތުބާރުކުރެއްވި ވެރިން ވެވަޑައިގެންނެވި ބޭވަފާގެ ވާހަކަ އަސަރާ އެކު ދައްކަވައިފަ އެވެ.\nއެ ސިޓީގައި އަމީން ލިޔުއްވާފައިވާ ގޮތުގައި ދިމާވާ މުސީބާތަކުން ތިމާ އަށް ރައްޓެހިންނާއި ރަހުމަތްތެރީންނާއި ހެޔޮއެދޭ މީހުންނާއި ބޭވަފާތެރީން ދަސްވަމުންދާ ކަމުގައި ވަނީ ނަމަ ޖެހޭ މުސީބާތަކީ ގެއްލިދާ އެއްޗެއް ނޫންކަން ކަށަވަރު ކަމަށެވެ.\n"އާއެކެވެ. ދުނިޔެއަކީ ވަރަށް ގިނަ ފަހަރަށް ބޭވަފާތެރި އެއްޗެކެވެ. ނަސީބާއި ކާމިޔާބުގެ ސިޑީން މީހަކު އަރަމުންދާއިރު، ދުނިޔެ އޮންނަނީ އެމީހެއްގެ މައްޗަށް ހިނިތުންވެފަ އެވެ. ނަސީބުގެ ތުން ފިއްތާލުމުން، ދުނިޔެ ތުންފިއްތާން ފަށަނީ، ވަރަށް ވެސް އަވަހަށެވެ. އިންސާފެކޭ ކިޔާ އެއްޗެއް ހަނދާން ހުންނަނީ، ދުނިޔެ އިން ވަރަށް ވެސް މަދު ބައެކެވެ،" ސިޓީގައިވެ އެވެ.\nއަމީން ވަނީ ލޮބުވެތި ދަރިކަނބަލުންނާއި ވަފާތެރި ރަހުމަތްތެރިންކޮޅަށްޓަކައި ނިހާޔަތުގެ ދަރަޖައަށް ފަހުރުވެރިވާ ކަމަށާއި އެއީ ތެދުވެރިކަމާއި ވަފާތެރި ކަމުގެ ފުރިހަމަ ނަމޫނާތަކެއްކަން ފާހަގަކުރައްވައިފަ އެވެ. އަދި އިއްޔެ އޭނާގެ ރަހުމަތްތެރިން ކަމަށް ހެދިގެން އުޅުނު މީހުންގެ މިއަދު ހަގީގީ ކުލަވަރު ދައްކާލުމުން، އެކަމުގައި އެމަނިކުފާނަށް ކުޑަވެސް އަސަރެއް ނުކުރާ ކަމަށް ލިޔުއްވައި ވިދާޅުވީ މުނާފިގު ކަމަކީ ދެދުނިޔެއިން މީހާ ނެތިކޮށްލާ ކަމެއް ކަމާއިމެދަކު ކުޑަވެސް ޝައްކެއް ނެތް ކަމަށެވެ.\n"އެމީހަކު ކުރި ކަމެއް އެމީހަކަށް ނޫން ހެއްޔެވެ؟ ... ބައެއް މީހުންގެ ހަދާންތައް ހިތަށް ގެނެވުމުން، އެ މީހުންގެ އިއްޔެ އަމަލާއި، މިއަދުގެ އަމަލު ހިތުތެރޭގައި އަޅާލެވުމުން، ބައްޕަ ގާތަށް އަންނަނީ ހިންޏެވެ. ލަވަ ހޮޅިތަކަކޭ އެމީހުންކޭ އެއްވެސް ތަފާތެއް ވޭ ހެއްޔެވެ؟ އިވެމުން ދަނީ އަޅައިދީފައިވާ އެއްޗެކެވެ. ގަލަމާއި، ދުލުގެ ބޭނުން ކުރަނީ، އެފަހަރަކު ތިބި ވެރިންގެ ބަޔަކު އުފާވާނެހާ ވާހަކައެކެވެ. އިއްޔެ ބައްޕައަކީ، ދިވެހިރާއްޖޭގެ ތަރައްގީ އާއި ތަހުޒީބުގެ އިލްމާއި، ހުނަރުގެ ލާމަސީލު ބަފައެވެ. މިއަދު ބައްޕައަކީ ... އެ މީހުންގެ އިބާރާތްތައް ބަޔާން ކުރެވޭ ވަރަށްވުރެ "މަތިވެރި" އެވެ،" އަމީން ސިޓީ ފޮނުއްވިތާ 30 އަހަރު ފަހުން އަމީނާ އަށް ލިބިވަޑައިގެންނެވި އެ ސިޓީގައިވެ އެވެ.\nމުހައްމަދު އަމީން (ކ) ދަރިކަނބަލުން އަމީނާއާ އެކު.\nދޫނިދޫގައި ހުންނަވަނިކޮށް އަމީނަށް ދެން ކުރިމަތިވެވަޑައިގަތީ ވެސް އިބުރަތަކަށް ފުދޭނެ ކަމެކެވެ. ދަނބިދަރިކަލުން ކަކާގޭ ޝަމްސުއްދީން ހިލްމީ އާއި އެގޭ އިބްރާހިމް ހިލްމީއާ ބަދަލުކުރެއްވި ސިޓީތަކެއްގެ ތެރެއިން، ހިލްމީ އެދިވަޑައިގަތީ ރައްޔިތުން ތިބީ އަމީނާ އެއްކޮޅަށް ކަމަށާއި ވެރިކަން ހޯއްދެވުމަށް އަވަހަށް ވަޑައިގަތުމަށެވެ. އަމީން އެ ވާހަކަ ގަބޫލުފުޅުކުރެއްވި އެވެ. އަދި ސިއްރިއްޔާތުގައި އެއް ރެޔެއްގެ ދަންވަރު ސިފައިންގެ ފަށްއެޅި ގަމީސްކޮޅެއް ތުރުކުރައްވައިގެން މާލެ ވަޑައިގަން ބަނޑޭރިކޮށްޓަށް ވަޑައިގެން ސިފައިންގެ ތާއީދު ހޯއްދަވަން މަސައްކަތްކުރެއްވި އެވެ. އެމަނިކުފާނުގެ ނަސީބު ދެރަ އެވެ. އެންމެ އިތުބާރުކުރައްވާ ކޮމާންޑަރު ޓިނު އަލިފުޅު ހޯދަން ބެލިއިރު އޭނާ އެރޭ އޮތީ ގޭގަ އެވެ. ދެން ވަޑައިގަތީ ދައްޕަރު މޫސާ މަނިކުގެ ގާތަށެވެ. އެކަމަކު އޭނާ އަމީނުގެ އޯޑަރަށް ބޮލެއް ނުލެނބި އެވެ.\nއޭރު އިބްރާހިމް ހިލްމީ ހުންނެވީ، އިބްރާހިމް ދީދީ ހައްޔަރުކުރަން ގ. މާޖެހިގެޔަށް ގޮހެވެ. އެކަމަކު އެ ހަބަރު ލިބި އިބްރާހިމް ދީދީ ފާރުމަތިން ފުންމާލައްވައިގެން ވަޑައިގަތީ އަމީނުއާ ދެކޮޅަށް މީހުން އެއްކުރުމަށެވެ. ކަންވާނީ އެހެން ނޫން ހެއްޔެވެ؟ އިބްރާހިމް ހިލްމީ ރާއްވަވާފައިވާ ގޮތަށް އޭނާ ރަސްކަމަށް ވެރިވެ އަމީނު ބޮޑުވަޒީރަކަށް އައްޔަންކޮށްފި ނަމަ، އިބްރާހިމް ދީދީ އާއި އިންގިލާބުގެ ބައިވެރިންގެ ދުވަސް ދާނެ އެވެ. އަދި ސިޔާސީ ގޮތުން އަތިރީގެ އާއި ކަކާގެ އަށް ބޮޑެތި ބާރުތަކެއް ލިބި ވެލާނާގޭ ބާރުކެނޑޭނެ އެވެ.\n"އިރުކޮޅަކުން ރައްޔިތުން ގުޅަކުޅޭ ފަސްގަނޑަށް ނުކުތުމަށް ރަށުތެރޭގައި ގޮވަންފަށައިފި އެވެ. ދެނަކާދެނެއްނެތެވެ...ދެންމެ އާ ޖެހެންދެން ހިމޭންވެފައި އޮތް މާލެ ހަނގުރާމައިގެ މައިދާނަކަށް ވުމަށް ތައްޔާރުވެއްޖެ ކަހަލަ އެވެ،" ސޯދިގު ލިޔުއްވާފައިވެ އެވެ.\nފަސްގަނޑަށް ހަވަރު އެއްވެ ފުރަތަމަ ވެސް ދުއްވައިގަތީ އަމީނު އަތުލައިގަތުމަށް ސިފައިންގޭގެ ތެރެއަށެވެ. އެ މީހުންގެ ކިބައިން އަމީން ސަލާމަތްކުރެވޭތޯ އިބްރާހިމް ދީދީ އާއި އިބްރާހިމް ނާސިރު މަސައްކަތްކުރެއްވި އެވެ. އެކަމަކު ކާމިޔާބެއް ނުވި އެވެ. ރުޅިގަދަވެފައި ތިބި މީހުންގަނޑު ވަދެ، ބަނޑޭރިގޭ އަނބުގަސްދޮށުގައި ބިޑި އަޅާފައި ހުރި އަމީނު އެތަނުން ނެރެ ލާއިންސާނީ އަނިޔާތައް ދޭން ފެށި އެވެ. ބިޑި އަޅުވާފައި ހުރުމުން މޫނުމައްޗާއި ބޮލަށް އަރަމުން ދިޔަ ހަމަލާތަކުން ދިފާއުވެވޭނެ ގޮތެއް އަމީނަކަށް ނެތެވެ. މީހުންގަނޑު އަމީނަށް އަނިޔާކުރަމުން އޭނާ ދަމާ ކޫއްތާފައި ގެންދިޔަ އެވެ.\nމުހައްމަދު އަމީން ސިފައިންގޭގެ ޔުނިފޯމުގައި.\n"އެ މީހުން ވައްޓާލި ގޮތަށް ވާތް ފަރާތަށް އަރިޔަކަށް ބޮޑުއިސްޓޯރުގެ އެތެރެއަށް މޫނުފުޅުވާގޮތަށް ދެފައިންޕުޅުކޮށް ކުރުގެޅުއްވި އަދި ބިޑިއަޅާފައިވާ ދެ އަތްޕުޅުން ކުރިމަތިފަރާތްޕުޅުން އައުރަ ނިވާވާކަހަލަ ގޮތަކަށް މުހައްމަދު އަމީން އޮންނެވި އެވެ. ލޯފުޅު ހުޅުއްވައިގެން އޮންނެވި ނަމަވެސް އެއްވެސް މީހަކަށް ނުބައްލަވަ އެވެ. ބެއްލެވިޔަސް އެހީއަކަށް އެދިވަޑައިގަންނަވާނެ މީހަކު ނެތެވެ. އެއީ ހައްތާވެސް ފުރާނަފުޅަށް ފެންބޮވައިގެންވެފައި ތިބި މީހުންނެވެ،" ނޫސްވެރިޔާ މުހައްމަދު ޖަމީލް "އޯކިޑް" ގައި ލިޔުއްވާފައިވެ އެވެ.\nއެތަނުގައި ބާއްވައިގެން ވެސް އަނިޔާކުރުމަށް އެ މީހުން އަމީން ގެންގޮސް ފަޅުތެރޭގައި އޮތް ބައްތެއްޔަކަށް އެއްލާލިއިރު، އޮންނެވީ އޮރިޔާންހާލުކޮޅުގަ އެވެ. މީހުންގަނޑު މައިތިރިވުމުން ބައްތެލީގައި ހުރި މީހަކު މުންޑެއް ހިފައިގެން ގޮސް އޮރިޔާން ނިވާކުރަން އެ އަޅަން އުޅުމުން މަނާކުރެއްވި އެވެ. ގައިކޮޅުގައި މުންޑު އަޅައިފި ނަމަ މީހުން އައިސް އެ މީހާ އަށް އަނިޔާކޮށްފާނެ ކަމަށާއި ގޯންޏެއް އޮތް ނަމަ އަޅާލަދޭން އެދުމުން އެމީހާ އެކަންކުރި އެވެ. އެއާ އެކު އެ މީހާ އަށް އަމީން ޝުކުރުއަދާކުރެއްވި އެވެ. އިރު އަރައިގެން އައި އިރު، އަމީނުގެ ގައިކޮޅުން ފޭބި ލޭ ހުރީ ބައްތެލީގައި ކޯރުހެދިފަ އެވެ. މޫނާއި ބުރަކަށީގައި އަދި ބޮލުގެ ފުއްކިބައިގައި ބޮޑު ޒަހަމެއް ހުއްޓެވެ. ހަށިކޮޅުގައި ހިކިފައި ލޭތަކަށް މެހި ޖައްސައި ހެދި ނަމަވެސް ފައްސާލުމަށް އަތްހޫރާލާނެހާ ހިތްވަރު ވެސް ނެތް ކަހަލަ އެވެ. ގަދައަވިން އަމީން ފިހެމުން ދިޔައިރު ފެންފޮދެއް ދޭނެ މީހަކު ވެސް ނެތެވެ.\nއެ އަނިޔާތައް ސިފަކުރައްވަމުން ޑޭޒީމާގޭ އައިމިނަތު ފާއިޒާ ލިޔުއްވާފައިވާ ގޮތުގައި، ރަހުމެއްނުވާ އަނިޔާތަކުން އަމީނުގެ ހަށިކޮޅު ޒަހަމްކޮށްލި ގޮތުން ހީވީ މަހުޝަރުގެ ބިރު އައިސް ކުރިމަތީ ތަމްސީލުވީހެން ކަމަށެވެ. އަމީނަށް އެ ދިން ވަރުގެ އަނިޔާއެއް، ދިވެހި ތާރީހުގައި ހަވަރަކުން މީހަކަށް ދިން ކަމެއް އެނގިފައެއް ނެތެވެ.\nއިރު އެރުމާ އެކު، އިބްރާހިމް ދީދީ އަންގަވައިގެން ދިވެހި ބޭސްވެރިޔާ އައްޑޫ ހުސެއިން މަނިކުފާނު، ސިފައިންގެ ބޭކަލުންތަކާ އެކު ބައްތެއްޔަށް ވަޑައިގެން އަމީނުގެ ގައިކޮޅުގައި ބޭސްއެޅުއްވި އެވެ. ސިފައިން ގާތު އަމީން އެއްސެވީ އޭނާއާ ވާހަކަދެއްކުމުގެ އަމުރު އެބައޮތްތޯ އެވެ. އެބައޮތް ކަމަށް ސިފައިން ބުނުމުން އަމީން އެދިވަޑައިގަތީ ފެންފޮދެއް ދެއްވުމަށެވެ. އެއަށް ފަހު ސިފައިން، އަމީނުގެ ގައިކޮޅުގައި ހުރި ޒަހަމްތައް ސާފުކުރަން ފެށި އެވެ.\n"ބުރަކަށިފުޅުގައި ޓިންޗަރު އައިޑިން ޖެހުމާ އެކު ނެގި ދިލައިންނާއި ވީތަދުފުޅުން ގުދުވަޑައިގެންނެވުނު ގޮތަށް ކުރިފުޅުމަތީގައި އިން ސިފައިންގެ މީހާގެ ކަކުލުގައި އިސްތަށިފުޅު ޖައްސަވައިގެން އިރުކޮޅެއް ވަންދެން އޮންނެވުނެވެ،" ޖަމީލް ލިޔުއްވާފައިވެ އެވެ.\nބޭސް އަޅައި ނިމުމުން، ބޮޑުބަނޑޭރިގޭ ގައި ހެނދުނު 11 ޖެހިއިރު ތަހުގީގު ފެށުނެވެ. ތަހުގީގަށް އަމީން ގެނެވުނީ އެނދެއްގައި ބާއްވައިގެންނެވެ. އޮށޯވެ އޮންނަވައި ސުވާލުތަކަށް ޖަވާބުދެއްވިޔަސް ރަނގަޅު ކަމަށް ތަހުގީގު ކޮމިޓީގެ މެމްބަރުން ބުނި ނަމަވެސް އިހުތިރާމް އަދާކުރުމުގެ ގޮތުން އަމީން ޖަވާބުދެއްވީ ތެދުވެވަޑައިގެން އިށީނދެ ހުންނަވަ އެވެ. އަމީނު ވިދާޅުވީ އޭނާ މާލެ ވަޑައިގަތީ ރައްޔިތުން ތިބީ އޭނާއާ އެއްކޮޅަށް ކަމަށް އިބްރާހިމް ހިލްމީގެ ވާހަކަތަކުން އެނގިގެން ކަމަށެވެ. އެކަމަކު މިކަމުގައި ދެ ހިލްމީގެ ކުށެއް ނެތް ކަމަށް ވިދާޅުވެ އެ މީހުން ދޫކޮށްލަން އެދިވަޑައިގެން އަމީނު ކުށަށް އިއުތިރާފްވެވަޑައިގަތެވެ.\nތަހުގީގު ނިންމައި އެ ދުވަހުގެ ހަވީރު މަޚުކަމަތުލް ޝަރުއިއްޔާގައި، އަމީނުގެ ޝަރީއަތް ބޭއްވި އެވެ. ޝަރީއަތް ކުރި ކޮމިޓީގެ ނިޔާ އިއްވަވަމުން ފަނޑިޔާރު އަބްދުލްގައްޔޫމް ސީދީ ވިދާޅުވީ ލިބިފައިވާ ހެކިތަކާއި ޝަރީއަތުގައި ވެފައިވާ ސާފު އިއުތިރާފުން ދައުލަތާއި ދެކޮޅަށް ބަގާވާތްކުރިކަމުގެ ކުށް މުހައްމަދު އަމީން އާއި އިބްރާހިމް ހިލްމީ އާއި ޝަމްސުއްދީން ހިލްމީގެ މައްޗަށް ސާބިތުވާ ކަމަށެވެ. އަދި 39 އެތިފަހަރުން ތައުޒީރުކޮށް އުމުރަށް އަރުވާލަން ހުކުމްކުރި އެވެ. އަމީނު އަރުވާލީ ކ. ގާފަރަށެވެ.\nމުހައްމަދު އަމީން (ކ) ރަސްމިއްޔާތެއްގައި ބައިވެރިވެވަޑައިގަންނަވަނީ.\nއެ ރަށުގައި ހުންނެވިއިރު އަމީނުގެ ހާލުކޮޅު ދިޔައީ ގޯސްވަމުންނެވެ. ފަރިއްނުކުޅުއްވެ އެވެ. ފާހަނާކުރައްވަން ދަތިވެ ގަދަ އަޑުން ކީރިތި ކުރައްވާ ކަމަށްވެ އެވެ. އެ އަޑު އެހެން ބަޔަކަށް ނީއްވުމަށްޓަކައި ފާހަނަކުރެއްވުމަށް ވަޑައިގަންނަވަނީ، ދެފައިގައިވާ ހިލިހިލާތައް ދަމަމުން ވަލުތެރެއިން އޮންނަ ހަނިމަގަކުން އަތިރިމައްޗަށެވެ.\n"އެ ހިމޭން މާހައުލުން އިވޭނީ ހިލިހިލާތައް އެކަތި އަނެއްކާއި ޖެހިތެޅޭ އަޑެވެ. ތަންކޮޅަކަށް ވަޑައިގެންފައި ވަރުބަލިފުޅުވެގެން މަޑުކުރައްވަ އެވެ. ދެން އަނެއްކާ ވެސް މަޑުމަޑުން ހިންގަވަން ފަށްޓަވަ އެވެ،" ޖަމީލް ލިޔުއްވާފައިވެ އެވެ.\nހަކުރުބަލީގެ އާލާސްކަންފުޅު ވެސް ހުންނަވާ އަމީނުގެ ހާލުކޮޅު ގޯސްވި ނަމަވެސް ބޭސްކުރައްވަން ހުންނެވި ހުސެއިން މަނިކުފާނަށް ދެވޭނެ އިތުރު ފަރުވާއެއް ނެތެވެ. އެންމެ ފަހުން ހާލުކޮޅު ބޮޑުވެ ވިހަމާނުފުށްޓަށް ގެންދެވުނެވެ. އަދި އަމީނު އެދިވަޑައިގަތުމުން ދައުލަތުން ހިލިހިލާ ނައްޓާލަދިނެވެ. ސަރުކާރުގެ ހޮސްޕިޓަލުގައި ހުރި ބިދޭސީ ޑޮކްޓަރު ގެންދިޔައީ ވެސް އެ ހިސާބަށް ކަންތައް ދިއުމުންނެވެ. އެކަމަކު ހާލުކޮޅަށް ބަދަލެއް ނައިސް އޮންނަވައި، ޖެނުއަރީ 15، 1954 ގައި އުމުރުފުޅުން 43 އަހަރުގައި މި ދުނިޔެ ދޫކުރެއްވި އެވެ.\nމާލެން ލިބުނު މެސެޖާ އެކު، އަމީން މާލެ ވަޑައިގަންނަވާއިރު އަރިހުގައި ދިއުމަށް އެމަނިކުފާނުގެ ކާތިބު އަބްދުއްރަހީމް އަބްދުލްމަޖީދު ވަޑައިގަތުމަށް އެދުމުން ވިދާޅުވީ އަހަރެން މަރުވަން ދާ ދަތުރުގައި ކޮންމެހެން ދާނެ ކަމެއް ނެތް ކަމަށެވެ. ތެދެކެވެ. އެ ދަތުރުފުޅު ވެގެންދިޔައީ، ބޭވަފާތެރިކަމާއި ލާއިންސާނީ އަނިޔާތައް އަމީނަށް ތަޖުރިބާކުރައްވަން ޖެހިވަޑައިގެންނެވި، "މަރުގެ ދަތުރަ"ށެވެ.


Midhiya mahakee dhuniye ah emme hoonuvi mas | Mihaaru\nކެލިފޯނިއާގައި ރޯވެފައިވާ އަލިފާންގަނޑެއް.\n08 އޮކްޓޯބަރ 2020 - 07:54\nދުނިޔޭގެ ތާރީހުގައި ވެސް މިހާތަނަށް އެންމެ ހޫނު ގަދަވި ކަމަށް ރެކޯޑްކުރެވިފައި ވަނީ މިދިޔަ މަހު ކަމަށް ބުނެފި އެވެ.\nޔޫރަޕިއަން ޔުނިއަން (އީޔޫ) ގެ އާތު އޮބްޒަވޭޝަން ޕްރޮގްރާމް، ކޮޕާނިކަސް އިން ބުނި ގޮތުގައި މިދިޔަ އަހަރުގެ ސެޕްޓެމްބަރު މަހާ އަޅާބަލާއިރު މިދިޔަ ސެޕްޓެމްބަރުގައި ހޫނުމިން 0.05 ޑިގްރީ ސެލްސިއަސް އަށް މަތިވެފައިވެ އެވެ. އެހެންވެ މި އަހަރުގެ ސެޕްޓެމްބަރު މަހަކީ ދުނިޔޭގެ ތާރީހުގައި ވެސް މިހާތަނަށް އެންމެ ހޫނު ގަދަވި މަސް ކަމަށް ބުންޏެވެ.\nކޮޕާނިކަސް އިން ބުނި ގޮތުގައި ދުނިޔެ ހޫނުވަމުންދާ ނިސްބަތް އިތުރުވަމުން ދިއުމަކީ އިންސާނުންގެ އަމަލުތަކުން ދުނިޔޭގެ ފިނިހޫނުމިނަށް އަސަރުކުރަމުންދާ ކަމުގެ ހެއްކެކެވެ. އެގޮތުން ޖައްވަށް ބޭރުކުރެވޭ އެކި ބާވަތުގެ ވިހަ ގޭސްތަކާއި ގަސްތައް ކެނޑުމާއި ޖަންގަލިތަކުގައި ރޯވުން ފަދަ ކަންކަމާ ހުރެ ދުނިޔެ ހޫނުވަމުންދާ މިންވަރު އަހަރުން އަހަރަށް މަތިވަމުންދާ ކަމަށް ބުންޏެވެ.\nކޮޕާނިކަސް އިން ބުނިގޮތުގައި އެމެރިކާގެ ކެލިފޯނިއާގެ ޖަންގަލިތައް އަނދަމުން ދިއުމާއި މި ފަހުން އޮސްޓްރޭލިއާގެ ޖަންގަލިތައް އެނދުން ފަދަ ބޮޑެތި ހާދިސާތަކަކީ ހޫނުމިން އިތުރުވުމަށް މަގުފަހިވެފައިވާ ކަންކަމެވެ.\nމި އަހަރު ފާހަގަކުރެވެނީ މިހާތަނަށް އެންމެ ހޫނުގަދަވި ދުވަސް ވެސް ރެކޯޑް ކުރެވުނު އަހަރަށެވެ. އެގޮތުން މިދިޔަ އޮގަސްޓް މަގުގެ ތެރޭގައި ކެލިފޯނިއާގެ ޑެތު ވެލީގެ ނެޝަނަލް ޕާކްގެ ހޫނުމިން އެ މަހުގެ 17 ގައި 54.4 ޑިގްރީ ސެލްސިލް އަށް ރެކޯޑް ކުރެވިފައިވާ ކަމަށް އެމެރިކާގެ ނެޝަނަލްް ވެދާ ސާވިސް އިން ހާމަކޮށްފައިވެ އެވެ.\nކޯޕަނިކަސް ކްލައިމެޓް ޗޭންޖް ސާވިސް (ސީ3އެސް) ގެ ޑެޕިއުޓީ ޑިރެކްޓަރު ސަމަންތާ ބާޖެސް ވިދާޅުވި ގޮތުގައި ދުނިޔެ ހޫނުވުމަށް މަގުފަހިވާ ކަންކަން އިތުރުވަމުން ދިއުމާއި ވާރޭ ވެހުން މަދުވުން ފަދަ ކަންކަން ދަނީ ހައިރާންވާހާ މިންވަރަށް ބޮޑުވަމުން ކަމަށެވެ. އެހެން އެއީ ވަރަށް ބިރުވެރި މެސެޖެއް ކަމަށް ވިދާޅުވި އެވެ. އޭނާ ވިދާޅުވި ގޮތުގައި މޫސުން ލަފާކުރަން އެނގުނަސް މިހާރު ކަންކަން ހިނގާ ގޮތަށް ބަލާ އިރު މޫސުން ވަނީ އޮޅުންބޮޅުންވެފަ އެވެ.\n"އޭގެ މާނަ އަކީ އަހަރެމެންގެ އަމަލުތައް ބެހެއްޓޭ ގޮތުގެ ސަބަބުން ގުދުރަތީ ގޮތުން މޫސުމަކީ މިހާރު ލަފާކުރަން ވެސް ދަތި ކަމަކަށްވެފައޭ ވަނީ،" ސަމަންތާ ވިދާޅުވި އެވެ.\nއިނގިރޭސިވިލާތުގެ ރީޑީން ޔުނިވަސިޓީގެ ކްލައިމެޓަލޮޖޮސްޓް އެޑް ހޯކިން ވެސް ވިދާޅުވީ މޫސުމާ ގުޅޭ ގޮތުން ހުރީ ބޮޑެތި ކަންބޮޑުވުންތައް ކަމަށެވެ. އޭނާ ވިދާޅުވި ގޮތުގައި ދުނިތެ މިހާރު ތަޖުރިބާކުރަމުން ދަނީ އެންމެ ޑިގްރީއަކަށް ވެސް ހޫނުމިން މަތިވެއްޖެ ނަމަ ކުރިމަތިވާނެ މައްސަލަތެކެވެ.\n"އެ ތަޖުރިބާ މިހާރު މިހާރު މިކުރެވެނީ. އެކަމަކު ޑިކާނަބަނައިޒޭޝަން އޮތް ހިސާބަކަށް ބަލާ އިރު ހޫނުމިން މިހާރު މިސްރާބު ޖަހާފައި ވަނީ އިތުރު ތިން ޑިގްރީ ސެލްސިއަސް އަށް،" ހޯކިން ވިދާޅުވި އެވެ.\n"މި ވާހަކައެއް އަހަރެމެން ދައްކާތާ އެތައް ޒަމާނެއްވެއްޖެ. އެކަމަކު އަދިވެސް ހައްލުތަކާ ހަމައަކަށް ނުދެވޭ. އޭގެ ބަދަލުގައި ޖައްވަށް ދޫކުރެވޭ ގްރީންހައުސް ހަމަ އިތުރުވަނީ. އޭގެ ނަތީޖާ އަކީ އެއް ދުވަހުން އަނެއް ދުވަހަށް ހޫނުމިން މަތިވަމުން ދިއުން."\nތިމާވެށި އަލިފާނުގެ ހާދިސާ މޫސުން އީޔޫ ކްލައިމެޓް ޗޭންޖް މޫސުން ލަފާކުރާ ގޮތް\nދެން ކަރަންޓު ބިލު ބޮޑުކޮށްލާފަ ސްޓެލްކޯ އިން ބުނާނެ ދުނިޔެ މާހޫނީއޭ.\nތިކަން އޮތީ ކޮށްފަ މިހާރުވެސް


Real thaavaluge2vana ah, Bale 100 ah\nރެއާލް ތާވަލުގެ ދެ ވަނައަށް، ބޭލް 100 އަށް\nވާދަވެރި އެތުލެޓިކޯ މެޑްރިޑް، 3-1 ން ބަލި ކުރުމަށް ފަހު ސްޕެނިޝް ލީގްގެ ތާވަލުގެ ދެ ވަނައަށް ރެއާލް މެޑްރިޑް ޖެހިލައިފި އެވެ.\nއެތުލެޓިކޯ މެޑްރިޑްގެ ސްޓޭޑިއަމް ވަންޑާ މެޓްރޯޕޮލިޓާނޯ ގައި ކުޅުނު މެޗު ފެނިގެން ދިޔައީ، ވެރިރަށް މެޑްރިޑްގެ ދެ ކުލަބުގެ މެދުގައި އުފެދިފައިވާ ޒަމާންވީ ވާދަވެރި ކަމެވެ. މެޗު ފަށައިގެން އެތުލެޓިކޯ މެޑްރިޑުން ކުރީކޮޅު ރެއާލް މެޑްރިޑްގެ ގޯލަށް ބާރު ބޮޑުކޮށް، އަމިއްލަ ސަޕޯޓަރުންގެ އަޑުން މުޅި ސްޓޭޑިއަމް ކައްކުވާލި އެވެ.\nމެޗުގައި ރެއާލްގެ ފުރަތަމަ ލަނޑު، 16 ވަނަ މިނެޓްގައި ކާލޯސް ކަސެމީރޯ ކާމިޔާބު ކުރީ، ރެއާލުން ނެގި ކޯނަރެއްގައި ތަނަވަސްވި ބޯޅަ، ބައިސްކަލް ކިކަކުން ގޯލްގެ ތެރެއަށް ވައްދާލައިގެންނެވެ. ލީޑް ނަގައިގެން، ރެއާލްއަށް މާގިނައިރަކު ނޯވެވުނެވެ. އޭގެ 10 ވަރަކަށް މިނެޓް ފަހުން، އެންޓްއާން ގްރީޒްމަން ވަނީ، ރެއާލްގެ ކުޅުންތެރިންނަށް ހެދުނު މިސްޓޭކެއްގެ ފައިދާ ނަގައި ނަތީޖާ ހަމަހަމަ ކޮށްފަ އެވެ.\nއެތުލެޓިކޯގެ ހާފުގެ ތެރެއިން، ޒުވާން ފޯވަޑް ވިނީޝިއުސް ޖޫނިއާ ހޯދަން މަސައްކަތް ކުރި ބޯޅަ، އޭނާއަށް ވުރެ ކުރިން ހޯދައި އޭންހަލް ކޮރެއާ ވަނީ، ރެއާލްގެ ޑިފެންސްލައިނާ އެއް ހަމައެއްގައި ހުރި، ގްރީޒްމަން އަށް ލިބޭ ގޮތަށް ބޯޅަ ތަނަވަސް ކޮށްދީފަ އެވެ. ގްރީޒްމަން ވަނީ އޭނާގެ ސްޕީޑް ބޭނުންކޮށްގެން ބޯޅަ ހޯދައި ރެއާލްގެ އޭރިއާ ތެރެއަށް ވަދެ، ކީޕަރު ޓީބޯޓް ކޯޓްއާއަށް އެއްވެސް ފުރުސަތެއް ނުދީ ގޯލްގެ ތެރެއަށް ބޯޅަ ފޮނުވާލަފަ އެވެ.\nރެއާލްގެ ދެ ވަނަ ލަނޑަކީ، ސުވާލު އުފެދުނު ޕެނަލްޓީ އަކުން، ކެޕްޓަން ސާޖިއޯ ރާމޯސް ކާމިޔާބު ކުރި ލަނޑެކެވެ. އެތުލެޓިކޯގެ އޭރިއާގެ ބޭރުން ބޯޅަހިފައިގެން ވިނީޝިއުސް އޭރިއާއަށް ވަންނަން އުޅުމުގެ ތެރޭގައި، އޭރިއާގެ ބޭރުން ޑިފެންޑަރު ހޯޒޭ ހިމެނޭޒް ވިނިޝިއުސްއަށް ފައުލު ކުރި އެވެ. އޭނާ ވެއްޓުނީ ޕެނަލްޓީ އޭރިއާ ތެރެއަށެވެ. ރެފްރީ ދެއްކީ ޕެނަލްޓީއެއް ކަމަށެވެ. އެތުލެޓިކޯ ކުޅުންތެރިން އެޕީލް ކުރުމުން، ވީއޭއާރު މެދުވެރިކޮށް ރެފްރީ ބެލި އެވެ.\nވީއޭއާރުން ފެންނަ ގޮތުގައި، ފުރަތަމަ ފައުލު ކުރީ، އޭރިއާ ބޭރުންނެވެ. އެހެންނަމަވެސް، އޭރިއާ ތެރެއިންވެސް، ޓަޗު ވެފައިވާކަން ދައްކަ އެވެ. ރެފްރީ ދެއްކީ، ޕެނަލްޓީި އެއް ކަމަށެވެ.\nރެއާލްގެ ތިން ވަނަ ލަނޑު ކާމިޔާބު ކުރީ، ބަދަލު ކުޅުންތެރިޔެއްގެ ގޮތުގައި ކުޅެން ނިކުތް ގެރެތު ބޭލް އެވެ. އޭނާ ޖެހި ލަނޑަކީ، ރެއާލް މެޑްރިޑް ޖޯޒީގައި އޭނާ ޖެހި 100 ވަނަ ލަނޑެވެ. މެޗުގައި ދެ ވަނަ ރީނދޫ ކާޑަކާއެކު އެތުލެޓިކޯގެ ތޯމަސް ޕާޓޭއަށް ރަތް ކާޑު ދައްކައި ދަނޑުން ފޮނުވާލި އެވެ.\nތާވަލުގެ އެއް ވަނައިގައި އޮތް ބާސެލޯނާއާ ރެއާލް މެޑްރިޑާ ދެމެދު މިހާރު އޮތީ ފަސް ޕޮއިންޓް ފަރަގެވެ. މިރޭ އެތުލެޓިކް ކުލަބު ބިލްބާއޯއާ ދެކޮޅަށް ކުޅޭ މެޗުން މޮޅުވެގެން ބާސާއަށް ލީޑް ފުޅާ ކުރެވޭނެ އެވެ. ރޭ ގެ މެޗުން ބަލިވުމުން އެތުލެޓިކޯ ވަނީ ތިން ވަނަ އަށް ވެއްޓިފަ އެވެ.


ޑރ.މުހައްމަދު ޖަމީލު އަހުމަދު ސަރުކާރަށް ފާޑުވިދާޅުވެ ބަހުގެ ހަމަލާތައް ރައްދުކޮށްފި - DhiDaily\nޑރ.މުހައްމަދު ޖަމީލު އަހުމަދު ސަރުކާރަށް ފާޑުވިދާޅުވެ ބަހުގެ ހަމަލާތައް ރައްދުކޮށްފި\nޑރ. މުޙައްމަދު ޖަމީލު އަޙުމަދު\nޑރ. މުހައްމަދު ޖަމީލު ކުރެއްވި ޓްވީޓެއްގައި ވިދާޅުވީ ހުރިހާކަމެއް ހިނގަމުންދާ މަގު ރައްޔިތުންނަށް އެނގި ސާފުވެ ނިމިއްޖެކަމަށާއި ބެރުޖަހާފާއި އެމް.ޑީ.ޕީ އިން ގެނައި ”ތާހިރު ނިޒާމް“ ފެނި ހާމަވެއްޖެކަމަށެވެ.\nއަދި މީގެ އިތުރަށް މަންޑޭލާ ހެދިގެން އުޅުނު ކަންތައް ބޭޒާރުވެއްޖެކަމަށާއި ގައުމަށް ހަދިޔާ ކުރީ ފިލައިގެން ނުދާނެ މުޑުދާރުކަމެއް ކަމަށެވެ. އަދި އެމް.ޑީ.ޕީ ގެ ލެގަސީ އަކީ ގައުމަށް ގައްދާރުވުން ކަމަށް ވެސް ޑރ.މުހައްމަދު ޖަމީލު ވަނީ މި ޓްވީޓްގައި ހާމަކުރައްވާފައެވެ.\nހުރިހާ ކަމެއް ހިނގަމުންދާ މަގު ރައްޔިތުންނަށް ސާފުވެ ނިމިއްޖެ. ބެރުޖަހާފައި އެމްޑީޕީން ގެނައި ‘ތާހިރު’ ނިޒާމް ފެނި ހާމަވެއްޖެ. މަންޑޭލާ ހެދިގެން އުަޅުނު ކަންތައް ބޭޒާރުވެއްޖެ. ޤައުމަށް ހަދިޔާ ތިޔަކުރީ ފިލައިގެން ނުދާނެ މުޑުދާރުކަން. ލެގަސީއަކީ ރައްޔިތުންނަށް ގައްދާރުވުން. pic.twitter.com/CX1TW42mmk\n— Mohamed Jameel Ahmed (@MJameelAhmed) August 7, 2020\nސަރުކާރުގެ ސިޔާސަތު ބަހައްޓަވާފައި ހުންނަ ގޮތުގެ ސަބަބުން ސަރުކާރާއި މެދު ރައްޔިތުންގެ އިތުބާރު މިވަނީ ވަރަށް ބޮޑަށް ކުޑަވެފައެވެ. ނުވިތާކަށް ޑިއުޓީތަކާއި ރައްޔިތުން އެންމެ ގިނައިން ބޭނުންކުރާ ތަކެތިން މިވަނީ ދައުލަތަށް ބޮޑު މަންފާއެއް ލިބޭނެހެން ޓެކްސް އަގުބޮޑުކޮށްފައެވެ.


16000 Footu Matheegai Oiy Ekaheri Koarehggai Ethah Baehgge Mini Kashi - Vaguthu\nއިންޑިއާގެ ރޫޕްކުންޑް ކޯރު އޮންނަނީ ކަނޑުގެ އައްސޭރިން ފެށިގެން 16،500 ފޫޓު އުހުގައެވެ. ޓްރިސުލް ނަމަކަށްކިޔާ ފަރުބަދައިގެ ބުޑުގައެވެ. ޓްރިސުލް ފަރުބަދަކީ އިންޑިއާގެ އެންމެ އުސް ފަރުބަދަތަކުގެ ތެރޭގައި ހިމެނޭ ފަރުބަދައެކެވެ. މި ފަރުބަދަ ހުންނަނީ އިންޑިއާގެ އުއްތަރަޚަންދް ސްޓޭޓްގައެވެ.\n1942 ވަނަ އަހަރު ތެރޭގައި އެ ކޯރުން އިނގިރޭސިވިލާތުގެ ފޮރެސްޓް ރޭންޖާސްއަށް އެތައް ހާސް ބައެއްގެ މިނިކަށިތަކެއް ފެނުނެވެ. އެ ކޯރަކީ ބައެއް މޫސުންތަކުގައި ގަނޑުވެފައި އޮންނަ ތަނެކެވެ. އަހަރުގެ ބޮޑުބައިގައި އެތަން އޮންނަނީ ގަނޑުވެފައެވެ. އެތަނުން މިނިކަށިތައް ފެންނަނީ ގަނޑުފެންތައް ވިރޭ ދުވަސްވަރުއެވެ. އެތަނުން މިހާތަނަށް 600-800 އާ ދެމެދުގެ އަދަދަކަށް މިނިކަށިތައް ފެނިފައި ވެއެވެ.\nމިހާރު އެތަނަކީ ފަތުރުވެރިންގެ މަޝްހޫރު މަންޒިލަކަށް ހެދުމުގެ މަސައްކަތްވެސް ކުރަމުންދާއިރު، އެތަނަށް ދީފައި ނަމަކީ ގޮތްނޭނގޭ ކޯރެވެ.\nމީގެ އެތައް އަހަރެއް ކުރިންވެސް ސައިންސްވެރިން ވަނީ އެތަނުން ފެނުނު ކަށިތަކުގެ ހަގީގަތް ހޯދަން ފަށާފައެވެ. މިކޯރުން މިނިކަށި ފެންނަ ސަބަބާއި ގުޅޭ ގޮތުން އާއްމުންގެ އިތުރުން އެތައް ސައިންސްވެރިންނެއް ވެސް ސުވާލު ކުރެއެވެ.\nމިއީ ކޮން ބައެއް ހެއްޔެވެ؟ މި މީހުން މަރުވީ ކޮން އިރަކު ހެއްޔެެވެ؟ މި މީހުން މަރުވީ ކިހިނެއް ހެއްޔެވެ؟ މި މީހުން އައީ ކޮން ތަނަކުން ހެއްޔެވެ؟\nއެ މީހުންނާއި ގުޅޭގޮތުން ހެދި ދިރާސާއެއް ބުނާ ގޮތުގައި، އެއީ އިންޑިއާގެ ރަސްގެފާނަކާއި، އޭނާގެ އަނބިކަނބަލުންނާއި އެ މީހުންގެ ގާތުގައި މަސައްކަތް ކުރި ބައެއްގެ މިނިކަށިތަކެކެވެ. ބެލެވޭ ގޮތުގައި އެއީ މީގެ 870 ވަރަކަށް އަހަރު ކުރިން މަރުވެފައިވާ ބައެއް ކަމަށް ބެލެވެއެވެ.\nއެހެން ނަމަވެސް މިއީ އަދި ރަނގަޅު ހޯދުމެއް ކަން ޔަގީން ނުވެއެވެ.\nމާޗް 3, 2021 13:04\nތިޔައީ އިންޑިއާގެ މުޝްރިކުން އެމީހުންގެ ކަލާނގެތަކަށް ގުރުބާންކޮށްފައިވާ އިންސާނުންގެ ކަށިކަމަށް ބެލެވެނީ. އެމީހުންނަކީ އަޅުކަންކުރަންވެސް ބޮޑަތި އުސް ފަރުބަދަތަކަށް އަރާ ބައެއް. ވީމާ ތިޔަތާނގައިވާ "ކަލާނގެ"އަކަށް ގުރުބާންކުރަންވެސް އަރާފާނެ


ގްރެފިކް ޑިޒައިނަރ (އެމް.އެސް 1)- އާކައިވްސް އެންޑް ޕަބްލިކޭޝަން ސެކްޝަން\nގްރެފިކް ޑިޒައިނަރ (އެމް.އެސް 1)\nއާކައިވްސް އެންޑް ޕަބްލިކޭޝަން ސެކްޝަން\nމައިކްރޯސޮފްޓް އޮފީސް ޕްރޮގްރާމްތައް ރަނގަޅަށް ބޭނުންކުރަން އެނގުން.\nއެޑޯބްއިލަސްޓްރޭޓަ، ޕޮޓޯޝޮޕް، ކޮރަލްޑްރޯ، ޕަބްލިޝަރ ފަދަ އެޕްލިކޭޝަން ތައް ރަނގަޅަށް ބޭނުންކުރަން އެނގުން.\nގްރެފިކްސް ޑިޒައިނިންގެ މަސައްކަތް ކުރަން އެނގުން.\nއެނިމޭޝަންގެ މަސައްކަތްތައް ކުރަން އެނގުން.\nކޮމިޝަނުން ތައްޔާރު ކުރާ ފޮތްފޮތާއި، ސެޓްފިކެޓް ކަރުދާސްތައް ފަދަ ލިޔުންތަކުގެ ލޭއައުޓްހެދުމާއި ފަރުމާކުރުން.\nއިންތިޚާބާއި ގުޅިގެން ޢާންމުން ހޭލުންތެރިކުރުމަށް ބޭނުންވާ ޕޯސްޓަރުތަކާއި، ފްލަޔާ، ލީފްލެޓް ފަދަ ތަކެތި ޑިޒައިންކުރުން.\nކޮމިޝަނުގެ މުވައްޒަފުންގެ ކާޑުގެ އިތުރުން އިންތިޚާބާއި ގުޅިގެން ކޮމިޝަނުން ކަނޑައަޅާ ކާޑުތައް ސެކްޝަންތަކުން ބޭނުންވާ ރިކުއަރމަންޓާ އެއްގޮތަށް، ޑިޒައިންތައް ތައްޔާރުކުރުން.\nގްރެފިކް ޑިޒައިނިންގެ ތެރެއިން އޮފީހުގެ މަސައްކަތްތައް ހަލުވިކޮށް ދެވޭ ޚިދްމަތުގެ ފެންވަރު ހަރުދަނާކުރުމުގެ ލަފާދީ، ކޮމިޝަނުގެ ރަސްމީ ލިޔެކިޔުންތަކާއި، ފޮޓޯތަކާއި، ޗާޓުތަކާއި، ރިކޯޑުތަކާއި، މަޢުލޫމާތުތައް ޑިޖިޓަލްކޮށް އަރުޝީފުކުރުމަށް އެހީތެރިކަން ދިނުން.\nކޮމިޝަނުން ކުރިއަށްގެންދާ ޙަރަކާތްތަކަށް ތައްޔާރުކުރަންޖެހޭ އޯޑިއޯ އާއި ވީޑިއޯ ކްލިޕްތަކާޢި ޕްރެޒެންޓޭޝަންތަކާއި އޯޑިއޯ ރިޕޯޓުތަކާއި ވީޑިއޯ ރިޕޯޓްތައްފަދަ ތަކެތި ޑިޒައިންކޮށް ތައްޔާރުކުރުން.\nކޮމިޝަނުގެ ވެބްސައިޓް ތަރައްޤީކުރުމުގައި ލަފާދީ، ވެބްސައިޓް އަދާހަމަކުރުމުގެ މަސައްކަތުގައި އެހީތެރިކަން ދިނުން.\nކޮމިޝަނުން ފާހަގަކުރާ ދުވަސްތަކާއި ޚާއްޞަ ޙަފްލާތައް ފަދަ ކަންކަމުގެ ކޮންސެޕްޓް ޑިޒައިން ކުރުމުގެ މަސައްކަތްތައް ކުރުން.


Magumatheegai Heart Attack Eh Jehumun Ves Alhaalaane Meehaku Nuvi, Beynuvee Faisaa - Vaguthu\nމަގުމަތީގައި ހާޓްއެޓޭކެއް ޖެހުމުން ވެސް އަޅާލާނެ މީހަކު ނުވި، ބޭނުންވީ ފައިސާ\nމަގުމަތިންދާއިރު މާބޮޑަކަށް ކަންކަމަށް ސަމާލުކަން ނުދެވޭކަމަށް ހެދެއެވެ. އެހެން ނަމަވެސް މީހަކު ފައިސާ ފަދަ އެއްޗެއް ބަހަނީ ކަމުގައިވާނަމަ އެކަމަށް ވަރަށް ގިނަ ބަޔަކު އިޖާބަ ދޭނެއެވެ.\nއެގޮތުން ޗަައިނާގެ އަވަށެއްގައި މިވަނީ އެފަދަ ހާދިސާއެއް ހިނގާފައެވެ. ޝިޖިއަޒުއަންގ އަވަށުގެ ރެއިލްވޭ ސްޓޭޝަނަށް ބަލި ތަންމަތީގައި އޮތް މަންމައަށް ކައިރިއަށް ދާން ދިޔަ މީހަކަށެވެ. އެ މީހާއަށް އެ ދުވަހު މަންމަ ކައިރިއަށް ދިޔުމުގެ ނަސީބު ނުލިބުނެވެ. އޭނާ ހާޓްއެޓޭކެއް ޖެހި ބިންމައްޗަށް ވެއްޓުނީއެވެ. ނަމަވެސް އޭނާއަށް އެހީތެރިވާނެ މީހަކު ނުވީއެވެ، ސަމާލުކަން ދޭނެ މީހަކުވެސް ނުުވިއެވެ.\nލީ ނަމަކަށް ކިޔާ އެ މީހާ ވެއްޓުނީ މޭގައި ވަރަށް ބޮަޑަށް ރިއްސައިގެންނެވެ. އޭނާގެ އަނގައިން ވަރަށް ބައިވަރު ލޭވެސް ފޭބިއެވެ. އެތަން ފެންނާނެ މީހަކު ނުވީއެވެ.\nއެންމެ ފަހުން އޭނާއަށްވަމުންދާ ގޮތް ފެނި އެއްވެސް މީހެއްގެ އެހީތެރިކަން ނުލިބުމުން އޭނާއަށް އައި ހިޔާލަކީ އޭނާގެ ދަބަހުން ފައިސާތައް ކުރިމައްޗަށް އުކުމެވެ. އެކަން އޭނާ ކުރަން ފެށިއެވެ. އެތަން ފެނުނީ ފުލުހުންގެ މީހަަކަށެވެ.\nއެ ފުލުސް މީހާއާ ހަވާލާދީ ނޫސްތައް ބުނާގޮތުގައި. އެ މީހާ އޮތީ މަސްތުހާލުގައިކަމަށް ފުރަތަމަ އޭނާ ހީކުރިކަމަށާއި، ނަމަވެސް ކައިރިއަށް ދިޔުމުން އެ މީހާއަށް ވެފައި އޮތް ގޮތް އެނގުނު ކަމަށެވެ. އެ ފުލުސް މީހާ ވަނީ ވަގުތުން އެމަޖެންސީ ސާވިސްއަށް ގުޅާފައެވެ. އަދި އެ މީހުން ލި އަށް އެހީތެރިވިއެވެ.\nމީގެ ކުރިން ލި އަކީ ހިތުގެ އޮަޕަރޭޝަނެއް ކުރިމީހެެކެވެ. އޭނާގެ ހާލު މިހާރު ރަނގަޅެވެ. އޭނާއަށް އޭނާގެ މަންމަ ކައިރިއަށް ދެވުމުގެ ނަސީބު ވެސް މިހާރު ލިބިއްޖެއެވެ.


Covid vaccine ah, bali meehunge mauloomaathu hospital thakun hoadhanee | Mihaaru\nކޮވިޑް ވެކްސިނަށް، ބަލި މީހުންގެ މައުލޫމާތު ހޮސްޕިޓަލްތަކުން ހޯދަނީ\nކޮވިޑް-19އަށް ހިދުމަތްދޭ ފެސިލިޓީއެއް: ރާއްޖޭގެ އެކި ހިސާބުތަކުގައި ތިބި ބަލި މީހުންގެ އަދަދު ވަނީ ހޯދަން ފަށައިފައި\n26 ނޮވެމްބަރ 2020 - 22:32\nކޮވިޑް-19 އަށް ތައްޔާރު ކުރާ ވެކްސިން، ރާއްޖެ އަށް ބޭނުންވާ ވަރު ދެނެގަތުމަށް ބަލި މީހުންގެ މައުލޫމާތު ބައެއް ސިއްހީ ހިދުމަތް ދޭ ތަންތަނުން އެއްކުރަން ފަށައިފި އެވެ.\nކޮވިޑް-19އާ ގުޅޭ ވެކްސިނެއް އުފެއްދުމާއެކު، އެ އެންމެ ބޭނުންވާ ހައިރިސްކުގެ މީހުންނަށް ވެކްސިން ލިބޭނެކަން ކަށަވަރު ކުރުމަށް، ޑަބްލިޔުއެޗްއޯއިން އުފައްދާފައިވާ ކޮވެކްސް ފެސިލިޓީގައި ރާއްޖޭން ވަނީ ބައިވެރިވެފަ އެވެ. އެހެންވެ، އެ ކެޓަގަރީގައި ހިމެނޭ މީހުން ހޯދުމަށް ރަށްރަށުގެ ސިއްހީ މަރުކަޒުތަކާއި ހޮސްޕިޓަލްތައް މެދުވެރިކޮށް، ހެލްތު ޕްރޮޓެކްޝަން އެޖެންސީން މިހާރު ވަނީ އިއުލާން ކުރަން ފަށައިފި އެވެ.\nއެގޮތުން ނ. ހޮޅުދޫ ސިއްހީ މަރުކަޒުން ކުރި އިއުލާނެއްގައި ބުނީ ވެކްސިން ބޭނުންވާ ވަރު އަންދާޒާ ކުރުމަށް، މިހާރު އެ ރަށުގައި ދިރިއުޅޭ މީހުންގެ ތެރެއިން، ވަކި ބަލިތަކާއި ވަކި އުމުރެއްގެ ބަޔަކު އެކަން އެންގުމަށެވެ. އޭގެ ތެރޭގައި ހިމެނެނީ މި އަހަރުގެ ނިޔަލަށް 50 އަހަރު ފުރޭ މީހުންނާއި އުމުރުން 18-50 އަހަރުގެ ދިވެހިންނާއި ބިދޭސީންގެ ތެރެއިން، ކެންސަރަށް ފަރުވާ ކުރާ މީހުންނާއި ހަކުރު ބަލީގެ މީހުންނާއި އިސްކޮޅާ ގުޅުވައިގެން ބަރުދަން ހުންނަންވާ މިންގަނޑު 40އަށް ވުރެ މަތީ މީހުންނާއި ދިފާއީ ނިޒާމު ބަލިކަށިވާ ބޭސްކާ މީހުންނެވެ. އަދި ކިޑްނީ އާއި ފުއްޕާމޭގެ ބަލިތަކާއި ހިތާ ގުޅުން ހުރި ބަލިތަކާއި އެނދުމަތިކޮށްފައި ތިބޭ މީހުންނާއި ސްޓްރޯކެއް ޖެހުމާއި ތެލެސީމިއާ ބަލީގައި ލޭ އަޅަން ޖެހޭ މީހުން ވެސް ރިޕޯޓު ކުރުމަށް އިއުލާނުގައި ވެ އެވެ.\nމި އިއުލާން އައްޑޫ އެކުއެޓޯރިއަލް ހޮސްޕިޓަލާއި އެހެން ބައެއް ރަށްރަށުން ވެސް ވަނީ ކޮށްފަ އެވެ.\nކޮވެކްސް މެދުވެރިކޮށް، ރާއްޖޭގެ އާބާދީގެ 20 ޕަސެންޓަށް ވެކްސިން ލިބޭނެ ކަމަށް އެޗްޕީއޭން ވަނީ ބުނެފަ އެވެ. އެކަމަކު އެންމެ ފުރަތަމަ ވެކްސިން ލިބޭ މީހުންގެ ތެރޭގައި ހިމެނެނީ ބައްޔާ ދެކޮޅަށް ކުރީ ސަފުގައި މަސައްކަތް ކުރާ މީހުންނެވެ.\nއެޗްޕީއޭ އިން ބުނެފައިވާ ގޮތުގައި ރާއްޖޭގައި ވެކްސިން ދިނުމުގައި އިސްކަންދޭނެ މީހުން ކަނޑައެޅުމަަށް ފްރޭމްވޯކެއް ތައްޔާރުކުރުމުގެ މަސައްކަތް މިހާރު އަންނަނީ ކުރަމުންނެވެ. އެޗްޕީއޭގެ ޓެކްނިކަލް އެޑްވައިޒަރީ ގްރޫޕް(ޓެގު)ން ތައްޔާރު ކުރަމުން އަންނަ އެ ފްރޭމްވޯކުގެ ދަށުން ވެކްސިން ޖަހާނެ މީހުން ކަނޑައަޅައި، ރާއްޖޭގެ އެކި ހިސާބުތަކުގައި ތިބި، އެ ކެޓަގަރީއަށް ފެތޭ މީހުން އަންނަނީ ހޯދަމުންނެވެ.\nރާއްޖޭގައި މިހާރު ކޮވިޑް ޖެހިފައިވާ މީހުންގެ އަދަދު 12،000އަށް ވުރެ ވަނީ އިތުރުވެފަ އެވެ. އަދި 45 މީހުން ބަލީގައި މަރުވެފައިވާއިރު އެޑްމިޓްކޮށްގެން ވެސް ބައެއް މީހުންނަށް ދަނީ ފަރުވާ ދެމުންނެވެ. މުޅި ދުނިޔެއަށް ފެތުރިފައިވާ މި ބަލިން ދިފާއުވުމަށް އެކި ގައުމުތަކުން ގިނަ ވެކްސިންތަކެއް ހަދަމުން އަންނައިރު، އަދި އެއްވެސް ވެކްސިންއަކަށް ލައިސަންސެއް ނުލިބެ އެވެ. އެކަމަކު ބައެއް ވެކްސިންތައް މިހާރު ވަނީ 95 ޕަސެންޓް ކާމިޔާބުކޮށްފަ އެވެ.\nސިއްހަތު ސިއްހީ ޚިދުމަތް ހެލްތު ޕްރޮޓެކްޝަން އެޖެންސީ\nވެކްސިނަކީ ބަލިނޫން މީހުން ބަލިން ރައްކާތެރިވުމަށް ޖަހާއެއްޗެއްކަމަށް މަހީކުރީ1\nކޮވިޑާގުޅިގެން މިސްކިއްތަކުގައި ކުރި ދުއާތަށް މިހާރަކު ނުކުރޭ ކިހިނެއްވީބާ އެބަލިން އަރައިގަނެވުނީބާ؟ ނޫނީ ފޫހިވެގެން ހުއްޓާލީބާ؟\nތިޔަ ލިސްޓްގެ އެންމެ ކުރީގަ އުޅޭނީ މިސަރުކާރުގެ ވެރިންނާ ގާތްތިމާގެ ރައްޓެހިންނެއްނު ލޮލް\nމީ ކޮންކހަލަ ސުރުޚީއެއްތަ؟؟\nރާއްޖޭގެ ގިނަ ބަލިމީހުން ބޮޑެތި ބަލިތަކަށއ ބޭސް ފަރުވާ ހޯދަނީ ރާއްޖެއިން ބޭރުން. ޢާސަންދަ ހޯދުމުގެ ދަތިތަކުގެ ސަބަބުން މި ފަރުވާ އެމީހުން ހޯދަންޖްހެނީ އަމިއްލަ ޖީބުން ޙަރަދުކޮށްގެން، ވީމާ ހަމައެކަނި ރާއްޖޭގެ ހޮސްޕިޅަލް ނުވަތަ އާސަންދަ ޑޭޓާއަކުން ބަލިހުރި މީހުންގެ މައުލޫމާތެއް ނުލިބޭނެ\nބޮޑެތި ބަލި ތަކައް ފަރޔވާ ބޭރުން ހޯދިޔަސް ބޭސް ސިޓީ އާކޮށް ބޭސްނަގަނޯ ގިނަފަރު ރަައްޖެއިން .އެހެން ނޫނާސް ހޮސްލިތާލް ތަކު ގަ ހުރި މައުލޫމަތެއް ހޯދާވާހަކަ އެއް ނޫން ހުނީ އެއް. ޙޮސްޕޓަލްބތަކަތް މައުލޫމާތު އެއްކުރާ ވާހަކަ\nޑްރާމާ ކުޅޭ ސަރުކާރެއް. ރައްޔިތުން ގުނބޯ ހެއްދުމުގައި ހޭބޯ ނާރާ! ކޮންތާކުން ހޯދާ ވެކްސިންއެއް؟ ގެރީގެ ކުޑަކަމުދާ ތަކެތިން ހެދި ވެކްސިންތަ؟ މޮޔަވެދާނެ. ދިވެހިން މޮޔަހައްދަނީ، މި ސިޔާސީ ދޮގުވެރިން ހީލަތްތެރިންގެ ބަހަށް ހެއްލޭލެއް އަވަސްކަމުން.\nއިނގިރޭސި ކެމްބުރިޖު ޔުނިވާސިޓީ ކިޔާބަޔަކު އެއުފެއްދި ވެކްސިނުގެ ނަތީޖާގައި ސުވާލު އުފެދޭ އެތައްކަމެއް ހުރިކަމަށް ބޮޑެތި މީޑިއާތަކުން ރިޕޯޓުކުރަމުންދާއިރު އެވެކްސިން ރާއްޖެއަށް އެތެރެކުރުން މަނާކޮށް އެނޫން ވެކްސިނެއް ދިވެހިންނަށް ދިނުން މުހިންމު.\nހައި ރިސްކުމީހުންނަށް އެކަނި ވެކްސިންދޭ ވާހަކަ އެއްވެސްގައުމަކުން ނުދައްކާ. އާބާދީގެ%70 އަށް ވެކްސިން ދެވިގެން ނޫނީ މިބަލިގަނޑުން އެންމެންނަށް އަރައިނުގަނެވޭނޭކަމަށް ސިއްހީ ތަޖުރިބާކާރުން އެބަބުނޭ. ވެކްސިން ރާއްޖެ ގެނައުމަކީ އަދި ވެކްސިން ޖެހުމަކީވެސް ސަރުކާރުން ވިސްނާފައި އޮތް ގޮތެއް ނޫން.. މިއީ ވޯޓު ހޯދަން އަޅުވާ އަނދުން. ސަރުކާރުގެ އަމާޒުހުރީ ނިިއުނޯމަލޭ ކިޔާފައި2އަހަރަށް މިކަންތައްގަނޑު ދަމަހައްޓުން. ނިއުނޯމަކުން މަންފާނަގާ ބަޔަކު އެބައުޅޭ\nނެންގެނީ ދޯ ބޭނުްނ ވަރަކަށް ލިބޭނެ އެއްޗެއް ނޫން ކަން. ޢެހެން ވެ ޖަހަން ތަރުތީބު ލިސްޓެއް ހަދަނޫ. ޢަިދާގެ މަސަލައެއް ނެތް މީހާ އަށް ޖެހޭ ވަރުވާނީ ވަރަށް ފަހުން.އެއީ ދުނިޔޭގަ އެވަރަށް އިފައދަބް ވެސް އަހާރެއް ހާ ދުވަސް ނަގާނެ\nކީއްވެހޭ އެންޓިބޮޑީ ޓެސްޓުން ކުރިން ޖެހިފަ ހުރިކަމަށް ދެއްކިޔަސް ކަރަންޓީން ވާން ޖެހެނީ... އޭޑީކޭ އިން މިނެޓަކު 1200ރ ނަގަމުން އެދަނީ ޕސރ ޓެސްޓޭ ކިޔާގެން ޓްރެވެލާސް އަތުން. މިކަން ނިންމަން ބޭނުން ނުވަނީ، އެޗްޕީއޭ އާއި އޯޓީ ލިބޭ މުވައްޒަފުންނާ ހޮސްޕިޓަލް ތަކުން\n4 މަސް ފަހުން އެންޑިބޮޑީ ލެވެސް ދަށަށްދާކަމުގެ ސައިންޓިފިކް ހެކި މިހާރު އެބަހުރި. އެންމެ ރައްކާތެރި ގޮތަކީ ކަރަންޓީނުވުން. ދުނިޔޭގެ ހުރިހާ ގައުމެއްގައިވެސް ކަންތައްކުރަނީ މިގޮތަށް. ދެން ތިޔަ ބުނިގޮތަށް، މިކަން ނިންމަން ބަޔަކު އުޅޭހެނެއް ހީނުވޭ. މިހާރު ކުއްލިގޮތަކަށޤ ވެކްސިނެއްގެ ވާހަކަ ދައްކަނީވެސް ކޮން ބޭނުމަކުކަންވެސް ނޭގޭ.\nމާ ބޮޑަށް އިނގެނީނު\nވޯޓަށް މޮޅެތި ހެޑްލައިން ޖަހާލަނީ. ހީވަނީ މާދަމާ މިމީހުން ވެކްސިން ދޭނެހެން. އަދި އެފްޑީއޭއަކުން ޑަބްލިއުއެޗްއޯ އަކުން އެއްވެސް ވެކްސިނަކަށް ހުއްދަ ނުދޭ. ޥެކްސިން ހޯދި ގައުމަކުން ވެކްސިން ވިއްކަން އުފައްދަން ފެއްޓީއެއް ނޫން. ޢެންމެ އަވަސް ވިޔަސް ވެކްސިން ރާއްޖެއަށް ލިބޭ ވަރުވާނީ3މަސް ފަހުން.